**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Ιανουαρίου 2018, ημέρα Παρασκευή και ώρα 9.20΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημητρίου Σεβαστάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Συνέργειες Εθνικού και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας με τα Τ.Ε.Ι. Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, ο Αναπληρωτής Υπουργός Παιδείας, Έρευνας και Θρησκευμάτων, κ. Κωνσταντίνος Φωτάκης, η Υφυπουργός Παιδείας, Έρευνας και Θρησκευμάτων, κυρία Μερόπη Τζούφη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γεώργιος, Αμανατίδης Ιωάννης, Αναγνωστοπούλου Αθανασία, Βαρδάκης Σωκράτης, Βαγενά Άννα, Βάκη Φωτεινή, Γεννιά Γεωργία, Γεωργοπούλου-Σαλτάρη Ευσταθία, Ψυχογιός Γεώργιος, Δριτσέλη Παναγιώτα, Πρατσόλης Αναστάσιος, Θηβαίος Νικόλαος, Κατσαβριά-Σιωροπούλου Χρυσούλα, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Παρασκευόπουλος Νικόλαος, Ανδριανός Ιωάννης, Αραμπατζή Φωτεινή, Βούλτεψη Σοφία, Βλάσσης Κωνσταντίνος, Μπούρας Αθανάσιος, Κέλλας Χρήστος, Κεραμέως Νίκη, Κεφαλογιάννη Όλγα, Κωνσταντίνος, Κουτσούμπας, Ανδρέας, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Μωραΐτης Νικόλαος, Παφίλης Αθανάσιος, Μαυρωτάς Γεώργιος, Καβαδέλλας Δημήτριος και Φωκάς Αριστείδης.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Καλημέρα σας. Σήμερα, συνεχίζεται η επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Συνέργειες Εθνικού και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας με τα Τ.Ε.Ι. Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις». Είναι η 4η συνεδρίαση, με τη β΄ ανάγνωση.

Εάν ο Υπουργός, κ. Γαβρόγλου ή κάποιος από τους άλλους κ. Υπουργούς δεν έχει σκοπό να τοποθετηθεί, τότε να δώσουμε το λόγο στους Εισηγητές και τους Ειδικούς Αγορητές.

Το λόγο έχει ο κ. Υπουργός.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν θα κάνω εισήγηση. Θέλω να αναφέρω πως είχαμε πει για την Τετάρτη, 9 Ιανουαρίου, μετά τη συνεδρίαση, αν ήθελε να μείνει οποιοσδήποτε από οποιοδήποτε Κόμμα του δημοκρατικού τόξου, για να συζητήσουμε για βελτιώσεις και δεν έμεινε κανένας, εκτός από κάποιους Βουλευτές του ΣΥΡΙΖΑ, με τους οποίους και συζητήσαμε για τις δυνατότητες βελτίωσης και του συστήματος διορισμού, αλλά και των άλλων διατάξεων. Απλώς, θέλω να το καταθέσω αυτό, ως μια αδυναμία, που δεν προέρχεται από εμάς, για να συνεννοηθούμε ακόμη καλύτερα.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»):** Επειδή χρειάζεται απάντηση σε αυτό, που είπε ο κ. Υπουργός, είχαμε, ήδη, πει τότε, ότι θα τις κοιτάξουμε όλες, αλλά ερχόντουσαν ακόμα emails από διάφορους ενδιαφερόμενους φορείς και για την τροπολογία των διορισμών. Να θυμίσω στον κ. Υπουργό ότι όποτε έχει ζητήσει προτάσεις, τις έχουμε στείλει. Δηλαδή, για τις μετεγγραφές των φοιτητών, εδώ και οκτώ μήνες, έχουμε στείλει τις προτάσεις και περιμένουμε να μας καλέσει σε συνεδρίαση στην Επιτροπή Μορφωτικών Υποθέσεων. Δεν λύνονται αυτά, σε δύο ώρες, όπως προκαλεί ο κ. Υπουργός, λέγοντας ότι δεν δείξαμε ενδιαφέρον.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Δεν νομίζω ότι ετέθη κατά αυτόν τον τρόπο.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»):** Από την αρχή, κάπως έτσι ετέθη.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Μαυρωτά, ούτως ή άλλως, η ίδια η διαδικασία είναι και διαδικασία προτάσεων.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»):** Ακριβώς, θα έχουμε τη Δευτέρα το χρόνο.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριοι, η ίδια η κοινοβουλευτική διαδικασία, είναι διαδικασία προτάσεων. Δηλαδή, τώρα στην ομιλία σας, μπορεί να προτείνετε κάτι. Το ζήτημα της διαβούλευσης δεν σημαίνει ότι υπαινίχθηκε ή τουλάχιστον εγώ, δεν κατάλαβα κάτι τέτοιο.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»):** Τότε, εντάξει. Δεν σημαίνει, όμως ότι δεν δείξαμε ενδιαφέρον.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν είναι τόσο απλό. Αν θέλουμε, να σοβαρευτούμε.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»):** Πάντα σοβαροί είμαστε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το αναφέρω για μένα. Μην «πιανόσαστε» από τις λέξεις. Οι συζητήσεις της Επιτροπής, πολύ ορθά, είναι μαγνητοσκοπημένες και τις ακούν πάρα πολλοί συμπολίτες μας. Πάντα, η δυνατότητα συνεννόησης, αν θέλετε με άτυπους τρόπους, έχει το ρόλο της και είναι και πάρα πολύ θετική, πολλές φορές.

Αυτό προσπαθήσαμε να πούμε, ότι την Τετάρτη θα είμαστε εδώ, για να συνεχίσουμε αυτή την συζήτηση που, όπως ξέρετε, σε μια συνεδρίαση, είναι πάρα πολύ δύσκολο να μιλάει ο ένας και να απαντά ο άλλος, πράγμα που διασφαλίζεται, με μια πιο χαλαρή συνεύρεση. Εμείς είπαμε ότι θα είμαστε εδώ και επιμένω, δεν έμεινε κανένας Βουλευτής πέραν των Βουλευτών του ΣΥΡΙΖΑ. Αυτό είναι μια πραγματικότητα. Τώρα, ο καθένας ας την αξιολογήσει, όπως θέλει, αλλά αυτό ισχύει.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Παρακαλώ, κύριε Κέλλα.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.)**: Καταρχήν, καλημέρα σας. Κύριε Υπουργέ, είπατε να μείνουμε την Τετάρτη, για να συζητήσουμε τον τρόπο μοριοδότησης για τους διορισμούς εκπαιδευτικών όποιες από τις παρατάξεις θέλουν, γιατί, όπως ορθά είπατε, αυτά είναι μαγνητοσκοπημένα και τα παρακολουθεί όλος ο ελληνικός λαός.

Εμείς, την Τετάρτη, στη συζήτηση κατ’ άρθρον, καταθέσαμε την πρόταση της Ν.Δ. για τον τρόπο μοριοδότησης των εκπαιδευτικών, η οποία περιλαμβάνει και ένα ποσοστό ΑΣΕΠ και μάλιστα, συγκεκριμένα είπαμε μέχρι 30%. Εσείς αποκλείσατε τη συζήτηση του διαγωνισμού ΑΣΕΠ, επομένως, τι να συζητήσουμε και για ποιο πράγμα;

Επομένως, μην τα λέτε αυτά, είναι προσχηματικά. Βεβαίως, είχαμε όλοι την καλή διάθεση, αλλά δεν παίρνουμε καμιά απάντηση, τόσο σε θέματα, που θέσαμε και τα οποία θα ξαναπούμε, σήμερα, επί του νομοσχεδίου. Το θέμα του διαγωνισμού της μοριοδότησης, από τη στιγμή, που έχετε αποκλείσει τον έναν όρο, δεν έχει νόημα.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Κύριοι, ακούστε. Είναι ένα είδος προ-διαλόγου, ενώ ο κοινοβουλευτικός διάλογος είναι οι θέσεις, που θα κατατεθούν, στις ομιλίες. Άρα, νομίζω ότι πρέπει να ξεκινήσουμε, με τους όρους που θέτει ο Κανονισμός.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Με συγχωρείτε, κύριε Πρόεδρε, για 30 δευτερόλεπτα. Ο κ. Κέλλας έχει δίκιο. Πώς και πού έχει δίκιο; Θεωρούν ότι κόκκινη γραμμή είναι οι διαγωνιστικές εξετάσεις του ΑΣΕΠ. Πράγματι, σε αυτό δεν υπάρχει συνεννόηση.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.)**: Επομένως, γιατί μας κατηγορείτε;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Επειδή εμείς είπαμε ότι μπορούμε να βελτιώσουμε και άλλα θέματα. Έχετε ζητήσει χιλιάδες άλλα θέματα, αλλά από ένα νομοσχέδιο σχεδόν 100 σελίδων, φαίνεται ότι αυτό που ενδιαφέρει είναι ο γραπτός διαγωνισμός. Σε αυτό είμαστε, για λόγους επιστημονικούς, όπως ανακοίνωσα, εντελώς αντίθετοι.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.)**: Είπατε να συζητήσουμε για τον τρόπο μοριοδότησης.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Παρακαλώ πολύ.

Τον λόγο έχει η Εισηγήτρια του ΣΥΡΙΖΑ, η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ)**: Ευχαριστώ, κύριε Πρόεδρε. Καλημέρα, σε όλους και όλες. Όπως είχα πει και στην κατ’ άρθρον συζήτηση, σήμερα, θα αναφερθώ στην τροπολογία, για τον προσδιορισμό των κριτηρίων διορισμού των εκπαιδευτικών Πρωτοβάθμιας και Δευτεροβάθμιας εκπαίδευσης. Για το νομοσχέδιο και για τις συνέργειες των Πανεπιστημίων με τα Τ.Ε.Ι. είπα αρκετά πράγματα, θα πω και στην Ολομέλεια, γι' αυτό θα μου επιτρέψετε να περιοριστώ σε αυτό, επειδή είναι και ένα θέμα, που αφορά πολύ μεγάλο τμήμα του εκπαιδευτικού κόσμου.

Το πρώτο, που θα ήθελα να πω, είναι ότι κατηγορηθήκαμε για εμπόριο ελπίδας. Θα επιμείνω και σε αυτήν την εισήγησή μου, ότι είναι δύσκολο να κατηγορήσει κανείς αυτήν την Κυβέρνηση για εμπόριο ελπίδας. Μάλιστα, μέσα στο Μνημόνιο και σε πολύ δύσκολες στιγμές, αυτή η Κυβέρνηση έδειξε τις προθέσεις της, με προσλήψεις σε όλο τον δημόσιο τομέα, κυρίως εκεί που οι πυλώνες του δημόσιου τομέα, καταρχάς, στην Υγεία και στην Παιδεία. Μπορώ να πω ότι, ήδη, ευθύς εξαρχής, ακόμα και σε στιγμές, με πολύ δύσκολα τα δημοσιονομικά, προσλήφθηκαν εκπαιδευτικοί, σε όλες τις βαθμίδες εκπαίδευσης. Δεν θα αναφερθώ στους διαθέσιμους καθηγητές, ούτε στα πάνω από 1.000 μέλη ΔΕΠ, ούτε σε αδικίες που είχαν γίνει - τώρα μου ήρθε στο μυαλό - οι 190 ΕΔΙΠ ΕΤΕΠ, οι οποίοι είχαν μείνει αδιόριστοι από το 2009 και πολλά άλλα.

Δεν μπόρεσαν να γίνουν μαζικοί διορισμοί, όπως απαιτούσαν οι ανάγκες της δευτεροβάθμιας και της πρωτοβάθμιας εκπαίδευσης. Οι λόγοι είναι προφανείς.

Εδώ, θα μου επιτρέψετε, να πω κάτι εντελώς ξεκάθαρα. Η ιστορία έχει υλικότητα και δημιουργεί πραγματικότητες και πίσω απ’ τις πραγματικότητες υπάρχουν άνθρωποι. Το ότι η χώρα χρεοκόπησε, μπήκε σε μια βαθιά κρίση, αυτό είχε επιπτώσεις, διαμόρφωσε άλλες καταστάσεις. Το να κάνει κανείς, σαν να μην υπήρξαν αυτές οι καταστάσεις ή σαν να ήταν ένα φυσικό φαινόμενο και «όσοι την πλήρωσαν, την πλήρωσαν, δεν πειράζει» π.χ. Ν.Δ. και «πάμε παρακάτω, σα να μη συνέβη τίποτα», άρα «αυτοί που την πλήρωσαν καλώς ή κακώς, την πλήρωσαν» ή από την άλλη μεριά, το Κ.Κ.Ε. «σα να πρέπει να λυθούν όλα, ως διά μαγείας», που ούτε αυτό γίνεται. Η Αριστερά του 21ου αιώνα και αυτή, που εμείς θέλουμε να υπηρετήσουμε, είναι η Αριστερά, η οποία προσπαθεί να λύσει τώρα, όχι αύριο, όχι σ’ ένα ιδανικό ή εξιδανικευμένο περιβάλλον, τα προβλήματα, που έχουν δημιουργηθεί, σε μεγάλες κοινωνικές ομάδες, αρχίζοντας απ’ αυτά, που είναι τα πλέον επείγοντα. Διαφορετικά, δεν θα μπορέσουμε να κάνουμε τίποτα, εάν ψάχνουμε να βρούμε, πότε θα τελειώσουμε με τον καπιταλισμό.

Έρχομαι, λοιπόν, στο «δια ταύτα». Πρώτο ζήτημα: Αναπληρωτές. Όλες και όλοι εδώ, οι Υπουργοί είναι οι πρώτοι, που έχουν παραδεχθεί και όλοι μας εδώ, οι Βουλευτές του ΣΥ.ΡΙΖ.Α., ότι αυτή η μεγάλη γενιά της κρίσης, που πλήρωσε πάρα πολλά πράγματα και είναι μέσα σ’ αυτή και οι Αναπληρωτές, στήριξαν τη δημόσια εκπαίδευση. Γύρισαν από πόλη σε πόλη, χωρίς να έχουν μονιμότητα, κράτησαν το δημόσιο σύστημα παιδείας. Πρέπει αυτοί να είναι στη μέριμνα της πολιτείας για τους διορισμούς, είναι σίγουρο.

Οι 120 μονάδες, που αγγίζει σχεδόν το 100% των Αναπληρωτών, εάν αφήνει απέξω και αυτό δεν το λέω ελαφρά τη καρδία, αλλά εάν δεν καλύπτει όλη την προϋπηρεσία κάποιων Αναπληρωτών, αυτό είναι πρόβλημα, αλλά τα 120 μόρια είναι σημαντικά μόρια, για να καλύψει αυτή τη μεγάλη αδικία των Αναπληρωτών, που έμειναν τόσα χρόνια, χωρίς μόνιμο διορισμό. Η ΟΛΜΕ είχε δώσει 84 μόρια.

Σ' αυτό πρέπει να είμαστε κάθετοι και να δούμε, αν μπορεί να γίνει κάτι άλλο, γιατί υπάρχουν καθηγητές, οι οποίοι μας ζητάνε να πέσουν τα μόρια, γιατί μένουν κάποιοι άλλοι προσοντούχοι, χωρίς να μπορούν να μπουν και να διεκδικήσουν μόνιμο διορισμό. Θεωρώ, λοιπόν, ότι πρέπει να συμφωνήσουμε πια ότι 120 μόρια καλύπτουν 12 χρόνια Αναπληρωτή.

Δεύτερη πραγματικότητα από τη γενιά της κρίσης: Οι νεότεροι πτυχιούχοι, δηλαδή, αυτοί, που πήραν πτυχίο την τελευταία οκταετία-δεκαετία, από τότε που σταμάτησε ο ΑΣΕΠ και οι οποίοι δε μπόρεσαν να μπουν ούτε ως Αναπληρωτές στο δημόσιο σύστημα εκπαίδευσης. Πάρα πολλοί απ’ αυτούς τους ανθρώπους, για να κρατηθούν σ’ επαφή με το αντικείμενό τους, συνέχισαν, να κάνουν μεταπτυχιακές σπουδές, κάποιοι έκαναν και διδακτορικό. Ρωτάω εδώ ευθέως - το ρώτησα και την προηγούμενη φορά - είμαστε Επιτροπή Μορφωτικών Υποθέσεων και Παιδείας και θα είμαστε εμείς, που θα πούμε ότι «το μεταπτυχιακό και το διδακτορικό είναι απλώς προσοντολόγιο»;

Είναι δυνατόν εμείς να φθάσουμε σε μια τέτοια απόφαση, να το πούμε εδώ και να μας ακούν οι νεότεροι άνθρωποι; Το είπα και θα το υπογραμμίσω εκατό φορές και θα ζητήσω και από τον Υπουργό, αν μπορεί το πτυχίο να μοριοδοτηθεί λίγο παραπάνω. Θεωρώ ότι το πτυχίο είναι το βασικότατο αποδεικτικό, το οποίο πρέπει να είναι το διαβατήριο για οποιαδήποτε πρόσληψη, αλλά να φτάσουμε από αυτό και να λέμε ότι είναι «κυνήγι, είναι προσοντολόγιο» και λοιπά, εμείς οι ίδιοι να αποδυναμώνουμε και να υπονομεύουμε τίτλους, που, στο κάτω κάτω της γραφής, τα δικά μας πανεπιστήμια δίνουν, τα οποία θέλουμε να στηρίξουμε και στα οποία αναγνωρίζουμε το σημαντικότατο ρόλο τους;

Θα πουν κάποιοι και το λένε ότι αγοράζουν μεταπτυχιακούς τίτλους από το εξωτερικό. Εγώ θα πω ένα πράγμα. Μήπως θυμόσαστε, πριν από χρόνια, ανθρώπους, οι οποίοι έπαιρναν πτυχία από άλλες χώρες, που δεν εθεωρούντο τόσο δυνατά, όσο τα δικά μας; Η ίδια η πραγματικότητα και τα πανεπιστήμιά μας έλυσαν το ζήτημα, δηλαδή, αυτά τα ζητήματα λύνονται εκ των πραγμάτων και ο ΔΟΑΤΑΠ μπορεί να τα λύσει, αλλά οι τίτλοι των δικών μας πανεπιστημίων, που είναι πάρα πολύ δυνατοί, αφαιρούν από τους άλλους. Δεν μπορεί, με πρόσχημα ότι κάποιοι μπορεί να παίρνουν πτυχία από κάποια ιδιωτικά πανεπιστήμια του εξωτερικού, να ακυρώσουμε τους μεταπτυχιακούς τίτλους και τα διδακτορικά. Έλεος, δηλαδή, μη φτάσουμε σε τέτοια πράγματα.

Εδώ, όμως, υπάρχει και κάτι άλλο πάρα πολύ σημαντικό. Δημιουργείται ένας κοινωνικός αυτοματισμός, που φαίνεται περισσότερο, με την τρίτη κατηγορία της γενιάς των πραγματικοτήτων της κρίσης, που είναι οι απολυμένοι εκπαιδευτικοί του ιδιωτικού τομέα. Εκτός από το ότι ιδιωτικός και δημόσιος τομέας φαίνονται να είναι σε κόντρα, κάτι που πάρα πολλοί επιθυμούν, να έχουμε ένα τέτοιο κοινωνικό αυτοματισμό και η κοινωνία να είναι διχασμένη, ανάμεσα σε ιδιωτικούς και δημόσιους, υπάρχει και κάτι άλλο. Αυτό που όλοι θέλουμε, για να προχωρήσει η κοινωνία μπροστά, την αλληλεγγύη, μέσα από την οποία εξασφαλίζεται η κοινωνική συνοχή, αυτό θα το πετάξουμε στα σκουπίδια και θα πούμε «αυτοί είναι από τον ιδιωτικό τομέα, δεν τους λαμβάνουμε υπόψη μας;»

Ένα δεύτερο σημείο. Αυτή η Κυβέρνηση έδωσε αγώνα, πέρασε νόμο γι' αυτό το λόγο, για να θεωρείται η παρεχόμενη παιδεία από τον ιδιωτικό τομέα αγαθό και όχι εμπόρευμα και οι εκπαιδευτικοί στον ιδιωτικό τομέα να θεωρούνται εκπαιδευτικοί και όχι υπάλληλοι, οι οποίοι είναι στην κρίση του καθενός, που έχει ένα σχολείο, του κάθε ιδιώτη, δηλαδή, «φαινόμενα Μπουλούτα» δεν τα θέλουμε.

Εδώ θέλω να ρωτήσω, είναι αλήθεια ότι κυκλοφορούν παντού σε σχολεία συνδικαλιστές του ΠΑΜΕ, οι οποίοι λένε – και μάλιστα θέλω να ρωτήσω το συνάδελφο του Κ.Κ.Ε., τον κ. Δελή – ότι η τροπολογία έγινε, για να διοριστούν κάποιοι απολυμένοι ιδιωτικοί εκπαιδευτικοί της Αθήνας και όχι Αναπληρωτές του δημοσίου; Είναι δυνατόν, εμείς να φθάνουμε σε τέτοιους κοινωνικούς αυτοματισμούς; Ας το πούμε ευθέως εδώ, ότι δεν πρέπει σε αυτούς τους διορισμούς να εντάσσονται οι απολυμένοι εκπαιδευτικοί, να το πούμε, για να τελειώσουμε μ’ αυτό το θέμα.

Εγώ θα ήθελα να σημειώσω, κύριε Υπουργέ, κάποια από τα αιτήματα, τα οποία αφορούν κοινωνικά κριτήρια, δηλαδή, ανθρώπους ΑμεΑ ή πολύτεκνους και τρίτεκνους, αν μπορεί να γίνει κάτι με τη μοριοδότηση, εκτός από αυτό, που έχουμε. Ξέρουμε ότι είναι πολύ δύσκολο, ότι δημιουργούνται άλλες αντιδράσεις, αλλά η κοινωνική ευαισθησία είναι κάτι, που χαρακτηρίζει την Κυβέρνησή μας. Θα ήθελα αυτό να το δείτε. Ένα τελευταίο, το οποίο μου ήρθε αίτημα πολλές φορές και θεωρώ δίκαιο μιας και μιλάμε για πτυχία και για μεταπτυχιακούς τίτλους κ.λπ..

Υπάρχουν οι ΤΕ16 μουσικοί με πτυχίο, παιδαγωγική επάρκεια και κάποιοι από αυτούς με μεταπτυχιακό και αυτοί κανονικά θα έπρεπε να προηγούνται των ΤΕ16, που έχουν πτυχίο ενός Ωδείου, όπως έγινε και με τους αποφοίτους του Μουσικού Τμήματος των Τ.Ε.Ι. Άρτας. Αυτό είναι ένα δίκαιο αίτημα, το έχουν καταθέσει πολλές φορές και νομίζω ότι είναι καλό να το ακούσετε με ανοιχτά αυτιά.

Θεωρώ ότι η τροπολογία αυτή, που κατατίθεται, είναι μια εμβληματική τροπολογία, γιατί δεν είναι δυνατόν, μετά από τόσα χρόνια κρίσης, να μην υπάρχει ένα μεγάλο τμήμα των εκπαιδευτικών, που έχει μείνει ή σε αδιοριστία ή σε ανασφάλεια. Δεν μπορούν να λυθούν όλα τα προβλήματα. Μακάρι, να μπορούσε η Κυβέρνηση να προσλάβει 50.000 εκπαιδευτικούς, θα είχε λυθεί, σε μεγάλο βαθμό, το πρόβλημα. Εδώ η τροπολογία προσπαθεί να ξεμπλοκάρει αυτό το σύστημα, που μπλόκαρε επί κρίσης και να αρχίσει μια κανονικότητα στη χώρα. Είναι η αρχή της κανονικότητας και πρέπει όλοι να δείξουμε αλληλεγγύη και αμοιβαιότητα ο ένας προς τον άλλο. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Το λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ (Εισηγητής της Νέας Δημοκρατίας)**: Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, σήμερα, ενώ συνεδριάζει εδώ η Επιτροπή μας, ακριβώς δίπλα μας, η Καγκελάριος της Γερμανίας καταθέτει στεφάνι στο μνημείο του Άγνωστου Στρατιώτη.

Το «Go back, κυρία Μέρκελ», «οι Μερκελιστές» και όλα τα σόου, που βλέπαμε τα προηγούμενα χρόνια και, κυρίως, τότε που ήσασταν Αντιπολίτευση, δίνουν τη θέση τους στη θερμή υποδοχή της κυρίας Μέρκελ και στη βοήθεια της μήπως και σας βοηθήσει να παρατείνετε την παραμονή σας στην εξουσία.

«O tempora o mores», λέω εγώ, κύριε Υπουργέ.

Δεν έχετε πείσει για το εγχείρημά σας, αλλά με τη συμπεριφορά σας αποδεικνύετε το ακριβώς αντίθετο. Διαλύετε τα Τ.Ε.Ι. με το ζόρι, χωρίς καν να ξέρουμε την εισήγηση της Επιτροπής Αξιολόγησης, την οποία εσείς συστήσατε, κύριε Υπουργέ και ακόμα δεν παίρνω απάντηση. Είναι η τέταρτη συνεδρίαση της Επιτροπής, σήμερα, ενώ για το Τ.Ε.Ι. Κρήτης, η Επιτροπή Αξιολόγησης, την οποία εσείς ορίσατε, ήταν θετική στη μετεξέλιξή του σε Πανεπιστήμιο. Δεν ξέρω, βέβαια, εάν το Τ.Ε.Ι. Κρήτης είναι καλύτερο του Τ.Ε.Ι. Θεσσαλίας.

Επίσης, διαβάζουμε στα Μέσα Μαζικής Ενημέρωσης και στα διάφορα site, ότι παραιτήθηκε ο σύμβουλος σας ο κ. Κυπριανός. Αληθεύει, κύριε Υπουργέ; Ήταν αυτός που έχει σχεδιάσει όλο το εγχείρημα αυτών των απορροφήσεων των Τ.Ε.Ι. Θεσσαλίας και Στερεάς Ελλάδας. Διάβασα, κύριε Υπουργέ ότι υπέβαλε την παραίτησή του και έγινε δεκτή από εσάς. Είναι ψευδές;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Καταρχήν, χαίρομαι, που σας ενδιαφέρουν όλες οι εξελίξεις στο Υπουργείο Παιδείας.

**ΧΡΗΣΤΟΣ ΚΕΛΛΑΣ (Εισηγητής της Νέας Δημοκρατίας)**: Δεν είναι φυσιολογικό;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Δεν ξέρω, εάν είναι φυσιολογικό, είναι πάντως κάτι, για το οποίο πρέπει να πούμε μπράβο στην πολιτική κουλτούρα, που επιδεικνύετε, γιατί, πριν τρία λεπτά, νόμιζα ότι ήσασταν στην ΑΝΤΑΡΣΥΑ, που καταγγέλλει, που ήρθε εδώ η Μέρκελ, έτσι όπως το είπατε.

**ΧΡΗΣΤΟΣ ΚΕΛΛΑΣ (Εισηγητής της Νέας Δημοκρατίας)**: Αυτό νομίζω ότι είναι η δήλωση της χρονιάς. Εσείς είσαστε με την ΑΝΤΑΡΣΥΑ !

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Κύριε Υπουργέ, εάν θέλετε απαντήστε μονολεκτικά, για να μπορέσει να ολοκληρώσει ο κ. Κέλλας. Παρακαλώ πολύ δεν κάνουμε σχόλιο επί των ραδιοφωνικών και τηλεοπτικών εκπομπών, συνεδρίαση της Επιτροπής είναι.

Κύριε Υπουργέ, μονολεκτικά απαντήστε, εάν παραιτήθηκε ο συνεργάτης σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν απαντώ μονολεκτικά, διότι όταν προκαλούμαστε, ως Κυβέρνηση ενός σύγχρονου κράτους ευρωπαϊκού, ότι πρέπει κανείς να αισθάνεται σχεδόν ντροπή, όπως το λέτε, αυτό μας αφήνει άναυδους. Ως προς τον κ. Κυπριανό, παρακάλεσα τον κ. Κυπριανό, κυρία Βούλτεψη, ακούστε, να αναλάβει την προεδρία της ΑΔΙΠ, διότι έχει ολοκληρωθεί η θητεία της κυρίας Προέδρου της. Από ευαισθησία ο κ. Κυπριανός παραιτήθηκε, στην προοπτική να αναλάβει την προεδρία της ΑΔΙΠ. Τελεία και παύλα.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Ευχαριστώ πολύ για την απάντησή σας, άρα, αυτό που είπα είναι αληθές και εσείς κάνατε αποδεκτή την παραίτησή του. Σωστά; Πάμε παρακάτω.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Μια στιγμή, ο κ. Κέλλας θέλει και πρέπει να ολοκληρώσει την ομιλία του. Κύριε Κέλλα, ολοκληρώστε, με τον τρόπο σας, με την επιχειρηματολογία και με τη συγκρότησή σας, την ομιλία σας. Οι συνάδελφοι θα τοποθετηθούν και δεν θα κοπεί κανείς, ελάτε.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Εγώ ρώτησα τον Υπουργό, εάν αληθεύουν οι πληροφορίες, εάν παρατηρήθηκε ο σύμβουλος του, ο κ. Υπουργός, απάντησε θετικά, καταφατικά και διαμαρτύρονται οι συνάδελφοι. Δεν καταλαβαίνω ποιο είναι το θέμα. Έχει ιδιαίτερη σημασία η παραίτηση του συμβούλου, του κ. Κυπριανού, γιατί είναι αυτός, ο οποίος συνέλαβε όλο το εγχείρημα των απορροφήσεων και εκείνος παραιτείται, την ώρα που το νομοσχέδιο έρχεται προς ψήφιση στην Ολομέλεια. Αν για εσάς αυτό δεν είναι πολιτικό θέμα, για μας είναι τεράστιο. Έχω συνηθίσει να λέω μόνο αλήθειες και πάλι επιβεβαιώνομαι, πάμε παρακάτω.

Είπατε ότι αποφασίσατε ομόφωνα κύριε Υπουργέ, με τις πρυτανικές αρχές, είπατε στην τελευταία σας ομιλία για τους φορείς της Τοπικής Αυτοδιοίκησης, τι ακριβώς αποφασίσατε; Το Δημοτικό Συμβούλιο Λάρισας ψήφισε το πάγωμα του εγχειρήματος, οι Πρυτάνεις των Τ.Ε.Ι. διέψευσαν, η απόφαση της Συγκλήτου του Τ.Ε.Ι. Λάρισας ήταν εναντίον των συγχωνεύσεων. Ο Πρύτανης του Τ.Ε.Ι. Θεσσαλίας είπε, προχθές εδώ, σε μια άτυπη σύσκεψη, που κάναμε, στο Υπουργείο, ότι ναι μεν, υπό κάποιες προϋποθέσεις. Από τις προϋποθέσεις δεν τηρήθηκε καμία.

Εσείς αντιστρέψατε το λόγο του, μάλλον, τον παραμορφώσατε και είπατε ότι ο Πρύτανης του Τ.Ε.Ι. είπε «ναι και θέλω και αυτά». Δεν είπε αυτό, τα πρακτικά, όπως είπατε και εσείς υπάρχουν, τα βλέπει όλος ο ελληνικός λαός, ο Πρύτανης του Τ.Ε.Ι. Θεσσαλίας, είπε «ναι, υπό τις προϋποθέσεις αυτές» και από αυτές δεν τηρήθηκε καμία απολύτως. Ο Πρύτανης του Τ.Ε.Ι. Στερεάς Ελλάδας, ο κ. Λάμψας, είχε εντονότατες διαφωνίες, έκανε λόγο για απαξία των Τ.Ε.Ι. και σημείωσε ότι δεν προηγήθηκε αξιολόγηση ούτε λήφθηκαν υπόψη οι καλές αξιολογήσεις εξωτερικών αξιολογητών.

Εάν αυτό εσείς το λέτε «ομοφωνία», εμείς το λέμε «ξεμπρόστιασμα» και θέλω να έρθω στις χθεσινές σας αναφορές. Έναντι του εγχειρήματος μας για αλληλοεπικαλύψεις των Τμημάτων των Πανεπιστημίων για κοντινές αποστάσεις, είπατε τότε, ότι θα πρέπει να κλείσουν τα τρία τέταρτα των Σχολών, σε Αθήνα και Θεσσαλονίκη. Τι σχέση έχει αυτό; Εμείς μιλάμε για τα νέα Τμήματα, αυτά τα οποία ιδρύετε τώρα. Σε Αθήνα και Θεσσαλονίκη τα Πανεπιστήμια και οι Σχολές προϋπάρχουν και πέρα από αυτό, εμείς αναφερθήκαμε στη βιωσιμότητα των Τμημάτων, λόγω των αλληλοεπικαλύψεων.

Επίσης, ένα σοβαρό θέμα, που προέκυψε, είναι η πεποίθηση που εκφράσατε, κύριε Υπουργέ, ότι τα Πανεπιστήμια προσφέρουν καλλιέργεια και μόρφωση, χωρίς να έχουν, ως στόχο την επαγγελματική αποκατάσταση των πτυχιούχων. Σας θαύμασα, συμφωνώ εν μέρει, έχετε δίκιο, αλλά, πράγματι, τα Πανεπιστήμια έχουν, ως στόχο, τη γενική μόρφωση των φοιτητών. Τα Πανεπιστήμια, όμως, κύριε Υπουργέ, είναι και άρρηκτα συνδεδεμένα με την επαγγελματική αποκατάσταση, γι' αυτό υπάρχουν και οι κατευθύνσεις από το Λύκειο και το εκπαιδευτικό σύστημα σωρεύει τόσο την εκπαίδευση και την επιστημοσύνη όσο και την επαγγελματική προοπτική.

Το brain drain και οι 200.000 ελληνοπαίδων, που βρέθηκαν, αυτά τα χρόνια της κρίσης, στο εξωτερικό, είναι αμόρφωτα; Είναι ακαλλιέργητα; Όχι, βέβαια, κύριε Υπουργέ μου, ακριβώς το αντίθετο. Για αναζήτηση εργασίας πήγαν, όμως και δεν νομίζω σε αυτό να διαφωνεί κανείς εδώ μέσα. Για αναζήτηση εργασίας πήγαν, όμως και δεν νομίζω σε αυτό να διαφωνεί κανείς εδώ μέσα, αλλά και έξω από την Αίθουσα. Επομένως, καλός είναι ο ρομαντισμός, καλές είναι οι φιλοσοφίες σας, αλλά «ο χορτάτος τον πεινασμένο δεν τον καταλαβαίνει», κύριε Υπουργέ.

Είπατε, επίσης, ότι για σας «αριστεία» σημαίνει κατοχή τίτλου σπουδών και δεν σας απασχολούν οι γραπτοί διαγωνισμοί και οι πρωτιές. Δεν μίλησε κανένας για πρωτιές, αλλά όπως και να το κάνουμε, όταν κάποιος αριστεύει, τι πρέπει να γίνει, δηλαδή; Να καταργήσουμε και τη σειρά επιδόσεων τώρα; Η επίδοση είναι επίδοση. Μην τα ισοπεδώνουμε όλα. Η δική σας φιλοσοφία είναι κατά της αριστείας. Η αριστεία για σας, όπως το είπε ο προκάτοχός σας, είναι ρετσινιά. Εμείς είμαστε ξεκάθαρα υπέρ της αριστείας.

Επιπλέον, σε σχέση με τα επαγγελματικά δικαιώματα, τα οποία τίθενται σε κίνδυνο και τους τελειώνετε τους πτυχιούχους, σας παραπέμπω στην Ομοσπονδία Συλλόγων Εκπαιδευτικού Προσωπικού του ΤΕΙ. Στο υπόμνημά της, είναι καταφανής η αγωνία, με την οποία προσπαθεί να υπερασπιστεί χιλιάδες πτυχιούχους και τις οικογένειές τους, κρούοντας τον κώδωνα του κινδύνου. Παράλληλα, είπατε ότι σας έκανε εντύπωση, που δεν μιλήσαμε καθόλου, για ανομία. Μα, για το νομοσχέδιο μιλάμε, κύριε Υπουργέ. Τι ανομία; Κακή νομοθέτηση είναι. Αλλά επειδή το θέσατε, ανομία υπάρχει ναι, με το πανεπιστημιακό άσυλο. Βεβαίως, ισχύει ξεκάθαρα και ο νόμος αυτός περί ασύλου, δεν βελτιώνεται, δεν διορθώνεται, θα τον καταργήσουμε, όπως είπε και ο Πρόεδρός μαςμ ο Κυριάκος Μητσοτάκης. Εσείς δηλώσατε, κύριε Υπουργέ, ότι το ρωμαλέο φοιτητικό κίνημα πρέπει να αντιμετωπίσει την κατάσταση, που επικρατεί, σε ορισμένες σχολές. Μόνο που οι γονείς, κύριε Υπουργέ μου, δεν στέλνουν τα παιδάκια τους στο πανεπιστήμιο, για να κάνουν τον αστυνομικό, τα στέλνουν για να σπουδάσουν και μάλιστα, σε δύσκολες εποχές, με αιματηρές οικονομίες, για ένα καλύτερο αύριο.

Σε κάθε περίπτωση, το είπαμε και θα συνεχίσουμε να το λέμε. Το σχέδιό σας, εκτός από το ότι δεν διαθέτει πλέον την ηθική νομιμοποίηση, είναι διαρθρωτικά ασυνάρτητο, διοικητικά αναποτελεσματικό και άδικο και το κυριότερο, ακαδημαϊκά ισοπεδωτικό. Πολλά καινούργια τμήματα, που δημιουργείτε, είναι θνησιγενή.

Επιμένω στο ίδιο σημείο. Τα συμβούλια ένταξης θα στελεχωθούν από τους αντιπρυτάνεις των πανεπιστημίων. Για ποιο λόγο, κύριε Υπουργέ; Οι πρυτανικές αρχές των ΤΕΙ, οι οποίες είναι εκλεγμένες προ έτους δεν μπορούν να φέρουν εις πέρας αυτό το έργο; Και αφού μπορούν στο ΤΕΙ Ηπείρου, γιατί δεν μπορούν στο ΤΕΙ Θεσσαλίας; Μπορείτε να μας το εξηγήσετε; Εσείς το νομοθετήσατε. Στο ΤΕΙ Ηπείρου το κάνουν οι πρυτανικές αρχές των ΤΕΙ. Εδώ, στη Θεσσαλία γιατί όχι; Δύο μέτρα και δύο σταθμά;

Τα μέλη ΔΕΠ μπαίνουν σε έναν κυκεώνα μακρόσυρτων διαδικασιών. Το χειρότερο, όμως, είναι η ακαδημαϊκή ισοπέδωση. Δημιουργούνται τμήματα-χωνευτήρια, που ουδεμία σχέση έχουν με τα υφιστάμενα επιστημονικά πεδία και αντικείμενα, στα οποία οι φοιτητές εντάσσονται, σχεδόν δια της βίας, με αντίτιμο ότι θα πάρουν πτυχίο ΑΕΙ. Ε, και; Εεπιμένω στο παράδειγμα των Ιατρικών Εργαστηρίων του ΤΕΙ Θεσσαλίας, που οι πτυχιούχοι τους θα πάρουν τίτλο σπουδών Νοσηλευτικής. Θα μας πείτε, επιτέλους, ποια είναι αυτά τα συμφέροντα, τέλος πάντων, που υπαγορεύουν το κλείσιμο του Τμήματος Ιατρικών Εργαστηρίων;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ακούστε, ακούστε, γιατί εκτίθεστε.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Ναι, να τελειώσω, όμως, πρώτα;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Προσέξτε, γιατί αυτό είναι λάθος.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Ποιο είναι λάθος;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Υπουργέ, μόλις ολοκληρώσει, θα του απαντήσετε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το Τμήμα Ιατρικών Εργαστηρίων θα συνεχίσει τη λειτουργία του, μέχρι να ολοκληρώσουν τις σπουδές τους τα παιδιά, που είναι μέσα.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Ωραία. Μετά;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Άρα, μη μου λέτε ότι θα πάρουν πτυχίο από τη Νοσηλευτική. Από τα Ιατρικά Εργαστήρια θα πάρουν.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Μετά, κύριε Υπουργέ, δεν κλείνουν τα Ιατρικά Εργαστήρια;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Περιμένετε. Μετά, δίνουμε τη δυνατότητα σε αυτά τα παιδιά να επιλέξουν πού θέλουν να πάνε, αλλά θα μπορούν να πάρουν πτυχίο Ιατρικών Εργαστηρίων.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Αυτοί που είναι μέσα, βεβαίως. Στη συνέχεια, κλείνει η Σχολή Ιατρικών Εργαστηρίων, με τεράστια απορροφητικότητα, με επαγγελματική αποκατάσταση…

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Παρακαλώ πολύ. Επειδή έχει έρθει αυτό το επιχείρημα, πολλές φορές, συνεχίστε την εισήγησή σας…

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Μα, εντάξει, τώρα φτάνουμε στο τέλος και λέμε, ότι δεν κλείνει η Σχολή Ιατρικών Εργαστηρίων;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Επειδή αυτό που διημείφθη προχθές, όταν ήταν οι φορείς – οι πανεπιστημιακοί και οι εκπαιδευτικοί – που δόθηκαν διευκρινήσεις, ήταν διαφορετικό, από αυτό που περιγράφετε, έτσι όπως το περιγράφετε, κάντε την ερώτησή σας, θα δοθούν διευκρινίσεις…

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Κλείνει η Σχολή Ιατρικών Εργαστηρίων ή δεν κλείνει; Τι δεν καταλαβαίνετε τώρα;

Η Σχολή Ιατρικών Εργαστηρίων κλείνει και η αντίδραση, σε αυτό το κλείσιμο της σχολής, με υψηλή απορροφητικότητα, με πολύ υψηλές βάσεις, είναι διακομματική και πανθεσσαλική. Τώρα, άλλαξε κάτι; Για να κλείσουμε τα ζητήματα της τριτοβάθμιας εκπαίδευσης, στο άρθρο 32, παράγραφος 5, έστω και τώρα, που αντιληφθήκατε ότι η διάταξη είναι φωτογραφική και λάθος, καλώς κάνατε. Αυτή η πρωτοτυπία στην εξέλιξη των καθηγητών τι είναι; Θα μπορούν, με αίτησή τους, να καθορίζουν το αντικείμενο της προκήρυξης, ενώ οι ανάγκες των πανεπιστημίων θα περνούν σε δεύτερη και τρίτη μοίρα; Έτσι είναι το πανεπιστήμιο; Τι αντίληψη είναι αυτή; Τέλος, σε σχέση με την Τεχνόπολη Ευρίπου και το Αβερώφειο Αγροδιατροφικό Τεχνολογικό Πάρκο, είναι σε θετική κατεύθυνση και είναι θετική κίνηση, αλλά υπογραμμίζουμε την ανάγκη της λειτουργικής αυτονομίας, καταθέτοντας συγκεκριμένη πρόταση να είναι νομικά πρόσωπα ιδιωτικού δικαίου. Ευελπιστούμε ότι θα το διορθώσετε.

Όσο αφορά την έρευνα, κ. Φωτάκη, η προώθηση της έρευνας μέσω των ερευνητικών κέντρων των πανεπιστημίων είναι σημαντική. Αυτό έδειξε η εμπειρία του Κέντρου Τεχνολογικής Έρευνας Θεσσαλίας, το οποίο καταργείται, όπως και το ΚΤΕ Στερεάς Ελλάδος και δημιουργούνται τα Πανεπιστημιακά Ερευνητικά Κέντρα του ΕΚΠΑ και του Πανεπιστημίου Θεσσαλίας. Ωστόσο, απουσιάζουν οι νομικές προϋποθέσεις προηγηθεισών οικονομικοτεχνικών μελετών και μελετών σκοπιμότητας και βιωσιμότητας, σύμφωνα με το ν.4310/2014 και το ν.4386/2016. Με βάση τη νομοθεσία, οι μελέτες αυτές θα πρέπει να έχουν τη σύμφωνη γνώμη του ΕΣΕΚ. Συνεπώς, εδώ εγείρεται ένα θέμα νομιμότητας.

Ειδικότερα, θα ήθελα να αναφερθώ στα άρθρα 35 έως 37, που ουδέποτε τέθηκαν σε διαβούλευση, στερώντας από την ερευνητική κοινότητα τη δυνατότητα να διατυπώσει την άποψη της, πάνω σε κρίσιμα ζητήματα. Στην παράγραφο 2 του άρθρου 35 αλλάζει, για τρίτη φορά, από την ίδρυση του Ελληνικού Ιδρύματος Έρευνας και Καινοτομίας, του ΕΛΙΔΕΚ, μέσα σε λιγότερο από δύο χρόνια, το σύστημα αξιολόγησης των προτάσεων των υποψήφιων δικαιούχων χρηματοδότησης. Η αξιολόγηση αυτή γινόταν, σύμφωνα με τον ιδρυτικό νόμο του Ιδρύματος από επιτροπή εμπειρογνωμόνων τριών έως πέντε μελών.

Στη συνέχεια, η αξιολόγηση προβλέφθηκε να γίνεται από ανεξάρτητους αξιολογητές ή από επιτροπές εμπειρογνωμόνων, είτε συνδυαστικά. Τώρα προβλέπεται και πάλι επιτροπή αξιολογητών, αποτελούμενη από πέντε έως είκοσι μέλη. Νομίζω ότι αυτές οι αλλαγές δείχνουν ότι πραγματικά υπάρχει σοβαρό θέμα στη διαδικασία αξιολόγησης και, ενδεχομένως, να τίθεται και θέμα κατεύθυνσης των χρηματοροών. Στο συμπέρασμα αυτό οδηγεί η διάταξη της παραγράφου 5, βάσει της οποίας οι αξιολογητές δεν θα προέρχονται, πλέον από το μητρώο πιστοποιημένων αξιολογητών του άρθρου 27 του ν.4310/2014, αλλά από ένα μητρώο αξιολογητών, το οποίο συστήνεται τώρα, γι΄ αυτόν το σκοπό.

Στο άρθρο 36, καθορίζεται ο μισθός και το επίδομα του Γενικού Διευθυντή. Το Γενικό Λογιστήριο του Κράτους σημειώνει στην Έκθεσή του πως πρόκειται για ενδεχομένως πρόσθετη δαπάνη και για νομιμοποίηση δαπανών, που αφορούν τη μισθοδοσία του Γενικού Διευθυντή από 1/1/2017. Τι είναι αυτό; Γιατί έρχεται αυτή η ειδική διάταξη και ποια είναι η σκοπιμότητά της; Στο άρθρο 37 ρωτήσαμε για την αόριστη νομιμοποίηση ταμειακών και δανειακών διευκολύνσεων των ερευνητικών και τεχνολογικών κέντρων των ΕΠΙ, των ΕΛΙ και των Α.Ε.Ι. και απάντηση δεν παίρνουμε. Κατά τα λοιπά, δεν έχουμε πάρει τις δέουσες απαντήσεις για το Παλλημνιακό Ταμείο και όσον αφορά στην τροποποίηση του Οργανισμού του Υπουργείου Παιδείας, για δεύτερη φορά, μέσα σε δέκα μήνες, δεν ακούσαμε την αναγκαιότητα.

Τέλος, θα ήθελα να σταθώ στο άρθρο 47, για την αναγκαιότητα μεταφοράς αρμοδιότητας της έγκρισης σκοπιμότητας για τις δαπάνες των τριών νοσοκομείων, που εποπτεύονται από το Υπουργείο Παιδείας και Θρησκευμάτων. Θα αποφασίζει ο Υπουργός Παιδείας, αντί του Υπουργού Υγείας και η Σύγκλητος αντί του Διοικητή ή και Υποδιοικητή της ΥΠΕ; Εδώ θέλω να μου πείτε τι ακριβώς εννοείτε, καθώς και για το Δ.Σ. του Ευγενίδειου για τις περιπτώσεις, που προβλέπονται, στο άρθρο 27 του ν.4472/2017.

Κλείνοντας, επανέρχομαι στην τροπολογία, την οποία καταθέσατε στη διαβούλευση, ως σχέδιο νόμου και ήρθε, άρον – άρον, στη Βουλή, ως τροπολογία. Εμείς, ως Ν.Δ., δώσαμε τη θέση μας ξεκάθαρα. Σαφώς και συμφωνούμε για την ανάγκη διορισμών στην παιδεία και ακόμη ειδικότερα στην Ειδική Αγωγή, όμως διαφωνούμε με τον τρόπο μοριοδότησης, όπου θέλουμε ένα ποσοστό της μοριοδότησης να είναι εξετάσεις ΑΣΕΠ και θέλουμε και ειδική πρόληψη για τους πολύτεκνους, όπως και ειδική μέριμνα για τα ΑμεΑ.

Κλείνοντας, θέλω να πω ότι το παρόν πολυνομοσχέδιο είναι ακόμη μια κακή επιλογή της Κυβέρνησης, πολύ κοντά στη λήξη της θητείας της. Χθες ο συγκυβερνήτης σας, ο κ. Καμμένος, αποχαιρέτησε τους Αρχηγούς των Όπλων και, σε λίγη ώρα, συναντάται με τον κ. Τσίπρα. Να ελπίζω ότι δεν θα προλάβει το νομοσχέδιο να έρθει στην Ολομέλεια; Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Επειδή ο κ. Κέλλας έχει πάντα μια σαφήνεια στο λόγο του, ήθελα να κάνω την εξής διευκρινιστική ερώτηση.

Είπατε ότι επιβεβαιώνει την ανάγκη σύνδεσης της πανεπιστημιακής γνώσης με την αγορά εργασίας το γεγονός ότι οι Έλληνες νέοι επιστήμονες έφυγαν στο εξωτερικό. Οι Έλληνες μορφωμένοι απόφοιτοι των ελληνικών πανεπιστημίων έφυγαν στο εξωτερικό. Εκεί βρήκαν εργασία, που σημαίνει, ότι δεν έπρεπε να μορφωθούν, επειδή, συμπωματικά, η ελληνική αγορά δεν μπορούσε να τους απορροφήσει;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Σαφώς και όχι. Είναι καλή και έξυπνη η αντιστροφή, κύριε Πρόεδρε, αλλά είπα ακριβώς το αντίθετο. Συμφωνώ εν μέρει με αυτό, που είπε ο κύριος Υπουργός, στην τελευταία συνεδρίαση, ότι βεβαίως και τα πανεπιστήμια παρέχουν γενική μόρφωση αυτό, όμως, δεν πρέπει να το παραβλέπουμε ότι είναι και άρρηκτα συνδεδεμένο με την επαγγελματική αποκατάσταση. Γιατί το brain drain και τα παιδιά που έφυγαν στο εξωτερικό ούτε αμόρφωτα ήταν ούτε ακαλλιέργητα.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Βρήκαν εργασία.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Δουλειά δεν έβρισκαν.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Άρα, ξέρανε πώς να βρουν δουλειά, γιατί τους προσλάβανε για δουλειά στο εξωτερικό. Άρα, σημαίνει ότι τα ελληνικά πανεπιστήμια τους είχαν μορφώσει και για δουλειά γι’ αυτό και βρήκαν.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Συμφωνώ. Εσείς είπατε ότι δεν έχει σχέση με την επαγγελματική αποκατάσταση. Το πανεπιστήμιο παρέχει απλώς γενική μόρφωση.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν είπα αυτό. Δεν κάνει αποκλειστικά.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Να δείτε τα πρακτικά, κύριε Κέλλα, γιατί το Πανεπιστήμιο συμπληρώνει και την απόκτηση δεξιοτήτων, που θα δώσουν τη δυνατότητα επαγγελματικής αποκατάστασης.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Στο εξωτερικό, δεν το γράφει, όμως.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Έτσι τελειώνει η φράση του Υπουργού. Και επειδή μιλάτε για γραπτά πρακτικά, σας παρακαλώ να τα διαβάσετε.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Βεβαίως, αλλά λέει για απόκτηση δεξιοτήτων, αλλά δεν λέει στο εξωτερικό. Γιατί όταν δημιουργούμε θνησιγενείς σχολές ή όταν δημιουργούμε πληθώρα του ίδιου επαγγέλματος, δεν δημιουργούμε δεξιότητες για απόκτηση εργασίας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Πώς βρίσκουν τότε δουλειά, με το δικό σας επιχείρημα, έξω; Είναι ανόητοι οι Ευρωπαίοι, που τους προσλαμβάνουνε;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Οι Ευρωπαίοι είναι πολύ έξυπνοι, εμείς είμαστε ανόητοι που τους βάζουμε εδώ, ενώ δεν τους χρειαζόμαστε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Άρα, έπρεπε να μην μορφωθούν, γιατί δεν μπορεί η ελληνική αγορά να τους απορροφήσει; Αυτό είναι το ερώτημα;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Βεβαίως, να μορφωθούν τα παιδιά, αλλά ακόμα καλύτερα θα είναι η μόρφωση να συνδυάζεται και με επαγγελματική αποκατάσταση. Νομίζω ότι κατά βάση όλοι συμφωνούμε. Το θέμα, όμως, είναι η φιλοσοφία και η στωικότητα, με την οποία το εκφράζουμε.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Επομένως, λέτε να ελαττωθεί ο αριθμός ο εισακτέων στα πανεπιστήμια και να αποφασίζουν τα πανεπιστήμια πόσους πρέπει να βγάζουν. Αυτή είναι η πρότασή σας.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Αυτό το λέτε εσείς. Η πρότασή μου είναι σαφέστατη, δεν λέει να ελαττωθούν, λέει να δημιουργούνται σχολές με επαγγελματικά δικαιώματα και επαγγελματική αποκατάσταση.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Για να καταλάβω, κύριε Κέλλα, ο λόγος, που δεν βρίσκουν δουλειά στην Ελλάδα, είναι επειδή τα πανεπιστήμια μας δεν τους δίνουν και τα επαγγελματικά εφόδια; Διότι, κατά τη δική σας επιχειρηματολογία, είναι σαν αν μην τους τα δίνουν και πάνε στην Ευρώπη και αυτοί, που, κατά τη γνώμη σας, δεν έχουν αυτές τις δεξιότητες, στην Ευρώπη βρίσκουν δουλειά.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Όχι, δίνουν τα εφόδια έτσι, αλλά η 8ετής κρίση, με τα υψηλά ποσοστά ανεργίας, συνετέλεσε κατά το μεγαλύτερο μέρος.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Άρα, έχει σχέση με τα πανεπιστήμια ή με την αγορά εργασίας;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Αυτή η διευκρίνιση έχει πολύ ενδιαφέρον.

Το λόγο έχει ο κύριος Φωτάκης.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κύριε Κέλλα, κατά τη διάρκεια της κρίσης, η φυγή στο εξωτερικό εξειδικευμένων επιστημόνων δεκαπλασιάστηκε. Έχουμε πλήρως τεκμηριωμένα στοιχεία γι’ αυτό, το ερώτημα είναι γιατί συνέβη αυτό; Γιατί υπήρξε και υπάρχει ακόμη αυτή η υψηλή ανεργία στους νέους επιστήμονες; Η απάντηση, για εμένα, είναι η έλλειψη προοπτικών επαγγελματικής σταδιοδρομίας, η έλλειψη από δουλειές, που μπορούν να τους απορροφήσουν, οφείλεται, κυρίως, στην κατάσταση, που δημιούργησε η κρίση και εκείνο, που θα έλεγα σαν σχόλιο, είναι ότι ας όψονται αυτοί, που οδήγησαν στη χρεοκοπία και στην κρίση. Δεν έχει να κάνει με την ποιότητα της παιδείας, που προσφέρεται στα ελληνικά ιδρύματα, που ξέρουμε πολύ καλά ότι οδηγούν στο γεγονός ότι οι Έλληνες επιστήμονες είναι περιζήτητοι στο εξωτερικό.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Δεν κατηγόρησε κανείς την ποιότητα της παιδείας. Το άλλο σχόλιο, που κάνατε, σε σχέση με τα πανεπιστημιακά ερευνητικά κέντρα, έχουμε, επανειλημμένως, αναφέρει και στην προηγούμενη νομοθεσία, που έγινε, για το Ιόνιο Πανεπιστήμιο και το Πανεπιστήμιο Ηπείρου, ότι αυτά είναι διαφορετικού τύπου, είναι εσωτερική υπόθεση των πανεπιστημίων, που αποσκοπεί και έχει να κάνει ουσιαστικά με τη δυνατότητα αυτοπροσδιορισμού, που έχουν. Αποσκοπεί στο να δημιουργηθούν συστάδες διαφορετικών πεδίων, να προωθηθούν θέματα, που συνδέονται με την περιφερειακή ανάπτυξη κάθε περιοχής. Δεν είναι κέντρα στοχευμένης έρευνας και εθνικής εμβέλειας, όπως είναι τα κέντρα του νόμου 4310. Χαρακτηριστικά, μέσα σε αυτό το νομοσχέδιο, υπάρχει ένα τέτοιο Κέντρο, για το οποίο τηρήθηκαν απολύτως όλες οι διαδικασίες, που αναφέρονται στο νόμο. Πρόκειται για την ίδρυση του Ινστιτούτου Πετρελαϊκής Έρευνας, το οποίο θα λειτουργεί στα Χανιά και θα είναι ένα από τα Ινστιτούτα του Ιδρύματος Τεχνολογίας και Έρευνας και εκεί έχουν τηρηθεί πλήρως όλες οι προβλέψεις του νόμου. Επομένως, πρόκειται για κάτι το εντελώς διαφορετικό.

Το άλλο σχόλιο, που κάνατε, σε σχέση με την αξιολόγηση του ΕΛΙΔΕΚ, είχα απαντήσει την προηγούμενη φορά, στην κατ’ άρθρον συζήτηση, διότι, πράγματι, υπάρχουν προσαρμογές, που γίνονται, σε σχέση όχι μόνο με την αξιολόγηση, αλλά σε διάφορα θέματα, που αφορούν το ΕΛΙΔΕΚ. Το ΕΛΙΔΕΚ είναι ένας νέος θεσμός, παντελώς καινούργιος θεσμός, που ξεκίνησε από το μηδέν και προφανώς υπάρχουν και δυσκολίες και υπάρχει ανάγκη προσαρμογής, καθώς εξελίσσεται η εμπειρία, η διαχείριση των ερευνητικών κέντρων, τα οποία ενισχύει το ΕΛΙΔΕΚ.

**ΧΡΗΣΤΟΣ ΚΕΛΛΑΣ (Εισηγητής της Νέας Δημοκρατίας):** Ναι, αλλά έχουμε τρίτη φορά αλλαγή, μέσα σε τρία χρόνια. Αυτό τονίζω εγώ.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Το ΕΛΙΔΕΚ, το οποίο έχει μία παγκόσμια πρωτιά, είναι ένα Ίδρυμα, ένα είδος Ανεξάρτητης Αρχής για την Έρευνα. Ένα ίδρυμα που η πολιτεία κάθεται μακριά και η ίδια η επιστημονική κοινότητα καθορίζει τη δομή του, τις προτεραιότητες και τη διοίκησή του. Μπορείτε να δείτε, πολύ χαρακτηριστικά, ποια είναι η διοίκηση, αυτή τη στιγμή, του ΕΛΙΔΕΚ, το Επιστημονικό Συμβούλιο, ποιοι την απαρτίζουν. Προφανώς, αναφέρονται προβλήματα. Στη συγκεκριμένη περίπτωση, γίνονται δύο πράγματα. Πρώτον, εμπλουτίζεται η δυνατότητα κάθε μέλους του Επιστημονικού Συμβουλίου, ένα μέλος σε κάθε θεματική περιοχή, έχει γύρω του μια συμβουλευτική επιτροπή, που προέρχεται, από τα επιστημονικά συμβούλια, ούτως ώστε να γίνεται, πληρέστερα, η επιλογή όχι μόνο αξιολογικών, αλλά και των προτεραιοτήτων σε κάθε τομέα. Για παράδειγμα, στην Υγεία υπάρχουν πάρα πολλοί υποτομείς. Το δεύτερο έχει να κάνει ότι στην ακαδημαϊκή κοινότητα υπάρχει ένα μεγάλο έλλειμμα εμπιστοσύνης, όσον αφορά την ποιότητα των αξιολογήσεων. Αυτό το αίτημα δεν δημιουργήθηκε, σήμερα και σε αυτό προσπαθούμε να απαντήσουμε. Είναι ένα αίτημα, που έχει δημιουργηθεί, εδώ και τόσα χρόνια, βασίζεται στις πρακτικές, που ακολουθήθηκαν, αυτά τα χρόνια. Αυτό προσπαθούμε να αντιμετωπίσουμε και είναι καίριας σημασίας για όλο το εγχείρημα, όχι μόνο του ΕΛΙΔΕΚ, αλλά και για το πού πάει η επιστημονική έρευνα στη χώρα.

Το τρίτο και τελευταίο, είναι αυτό, που είπατε, για τις ταμειακές διευκολύνσεις, τον ΕΛΚΕ προς τα πανεπιστήμια και για το τι γίνεται. Οι διευκολύνσεις αυτές γίνονταν στο παρελθόν. Με άλλα λόγια, πόροι που περίσσευαν από τους ΕΛΚΕ μεταφέρονταν, για να καλύψουν ανάγκες των πανεπιστημίων, με απόφαση των διοικήσεών τους. Αυτό είναι που νομιμοποιείται. Δεν πρόκειται για τίποτα το μεμπτό, τίποτα το πονηρό.

**ΧΡΗΣΤΟΣ ΚΕΛΛΑΣ (Εισηγητής της Νέας Δημοκρατίας):** Κατά βάση, συμφωνούμε. Συμφωνείτε και εσείς στις αλλεπάλληλες αλλαγές.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Γρηγοράκος.

**ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Κύριε Πρόεδρε, κυρίες και κύριοι συνάδελφοι, καλημέρα.

Κύριε Πρόεδρε, χάρηκα, προχθές, όταν στην εναρκτήρια ομιλία σας για το νομοσχέδιο αυτό, μιλήσατε για σύμπτυξη πολιτικού χρόνου. Αυτό, βέβαια, για τα μικρά Κόμματα, όπως καταλάβατε, είναι τραγικό και γι’ αυτό θα ήθελα να προστατέψετε τη διαδικασία, διότι εμείς, αυτή τη στιγμή, τα μικρά Κόμματα, πρέπει να είμαστε και κάτω στην Ολομέλεια της Βουλής, τώρα που υπάρχει μία επερώτηση. Έχουμε και άλλες κομματικές υποχρεώσεις και θα πρέπει αυτόν το χρόνο να τον εκμεταλλευτούμε όλοι, όπως και εσείς.

Το νομοσχέδιο, που συζητάμε εδώ, στην Επιτροπή Μορφωτικών Υποθέσεων, από τη Δευτέρα, είναι μία άλλη απόδειξη ότι ο ευαίσθητος χώρος της εκπαίδευσης υπόκειται σε ανερμάτιστες πολιτικές, με κοντόφθαλμες επιδιώξεις και σε ιδεοληπτικές εμμονές, με όλη τη σοβαρότητα των λέξεων.

Είναι ένα σκαλοπάτι στο κλιμακοστάσιο του λαϊκισμού, που στο χώρο της Τριτοβάθμιας Εκπαίδευσης εγκαινιάστηκε, πέρσι, από την ίδρυση του Πανεπιστημίου Δυτικής Αττικής. Έτσι, ακολουθείτε τη μέθοδο, που έχετε, ήδη, θέσει σε εφαρμογή και ήδη, παρουσιάσει δυσεπίλυτα προβλήματα. «Αποφασίζομεν και εντάσσονται». Και μετά τι γίνεται;

Δεν υπάρχει «μετά», αφού δεν δεχόσαστε, κύριε Υπουργέ, ότι καταργείτε το Τ.Ε.Ι. της Λάρισας. Αν είναι δυνατόν, δηλαδή, δεν ξέρω τι μας θεωρείτε. Έχουμε πάρει 1.000 επιστολές και 1.000 email και τα έχετε πάρει και εσείς. Αντιμετωπίζετε τα θέματα της παιδείας, ως ένας ιδεολογικός οργανισμός του κράτους.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θα ήθελα να τις καταθέσετε στα πρακτικά, σας παρακαλώ και τις 1.000 επιστολές, για να μην δημιουργείτε εντυπώσεις.

**ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής Δημοκρατικής Συμπαράταξης - ΠΑ.ΣΟ.Κ. - ΔΗΜ.ΑΡ.):** Θα σας στείλω 1.000 email από τη Λάρισα και θα μου πείτε, αν τα έχουν πάρει και συνάδελφοί μου και παρακαλώ τους συναδέλφους μου, αν θέλουν, να με επιβεβαιώσουν γι' αυτό. Θα σας τα φέρω, τη Δευτέρα.

Θέλετε να χειραγωγήσετε, δεν ξέρω με ποιον τρόπο και με ποια φιλοσοφία, το χώρο της Παιδείας, γιατί δεν σας ενδιαφέρει η ποιότητα σπουδών. Διότι εγώ διαφωνώ με αυτά, που είπε προηγουμένως, ο συνάδελφός της Ν.Δ.. Ναι, με ενδιαφέρει η γνώση, με ενδιαφέρει η μόρφωση, θα βρούμε το δρόμο μας. Δεν είναι κακό το ότι υπάρχουν τα καλά ελληνικά Πανεπιστήμια, που μπορούμε και βρίσκουμε δουλειά στο εξωτερικό, κακό είναι ότι δεν υπάρχουν επενδύσεις, κύριε Φωτάκη, το οποίο δεν το είπατε, για να μπορούν να απορροφήσουν αυτούς τους καλούς φοιτητές και επιστήμονες, από την Ελλάδα, αλλά φτάσετε μόνο σε ένα.

Κύριε Φωτάκη, σας παρακαλώ, τη δική μου αλήθεια λέω. Είπατε μέχρι ενός σημείου. Δεν είπατε, λοιπόν, ότι εδώ και 8 - 10 χρόνια δεν υπάρχει καμία επένδυση και αυτό είναι μεγάλη μάστιγα και τα παιδιά μας φεύγουν και ότι πρέπει να δημιουργηθούν άλλες καταστάσεις, ούτως ώστε να υπάρξει απορροφητικότητα και ο καθένας, από κει και πέρα, όσο καλός είναι ή όσο κακός, θα βρει το δρόμο του.

Εμείς είμαστε υποχρεωμένοι να δημιουργήσουμε τέτοιες συνθήκες στο ελληνικό Πανεπιστήμιο. Σας ενδιαφέρει μόνο να προλάβετε, μέχρι τις εκλογές. Την Δευτέρα, πηγαίνουμε σε δύο νομοσχέδια, διότι, πιθανόν, την Τρίτη να έχουμε ψήφο εμπιστοσύνης.

Εάν θυμάμαι καλά, επειδή είμαι παλιός κοινοβουλευτικός, το 2004 – τώρα είμαστε στο 2018 – ήταν να κάνουμε τη μεταρρύθμιση για την ιατρική εκπαίδευση. Ήμουνα Εισηγητής, πέρασε η Επιτροπή, προκήρυξε ο Σημίτης εκλογές, τελείωσε. Δεκατέσσερα χρόνια μετά, δεν υπάρχει τίποτα. Την προηγούμενη φορά, πήγαμε να το περάσουμε με τη Ν.Δ., αλλά η Ν.Δ. και αυτή, λόγω των δικών της συντηρητικών αντανακλαστικών, δεν το έφερε εδώ στη Βουλή. Δεν πηγαίνει ο τόπος έτσι μπροστά. Δεν θα κερδίσετε τίποτα με ένα νομοσχέδιο, πιθανόν να χάσετε κιόλας. Ρωτήστε αυτούς, που έδιναν. ‘Έδιναν και από εδώ έμπαινε και από κει έβγαινε. Δεν κερδίζονται και έτσι τα πράγματα, άλλο θέλουμε.

Εντάσσετε, λοιπόν, το Τ.Ε.Ι. Στερεάς Ελλάδας στην Αθήνα. Είχαμε και εμείς την προηγούμενη φορά το σχέδιο «ΑΘΗΝΑ». Καταστροφή.

Δεν έχω καταλάβει και πιστεύω ότι θα μας τα πείτε, αλλά δεν προλαβαίνουμε, είμαστε μικρά Κόμματα, εγώ δέχομαι ότι είμαστε μικρό, όχι «μικρομέγαλο», που θέλουν κάποιοι να το λένε, είμαστε ένα μικρό Κόμμα, είμαστε λίγοι Βουλευτές και επειδή υπάρχει πύκνωση πολιτικού χρόνου, πρέπει να είμαστε παντού. Σε μία ώρα, δηλαδή, εγώ πρέπει να πάω να μιλήσω σε τρία νομοσχέδια και σε μια επερώτηση. Δεν γίνεται.

Θέλω, λοιπόν, να δω και ήθελα να καθίσω να ακούσω τον κ. Υπουργό, τελικά πού το πάει το θέμα; Τι «σικ» συνέργειες; Ποιο; Ιδιώτες, στα Ψαχνά της Εύβοιας; Τα Ψαχνά δεν είναι και Cambridge. Έλεος. Αεροδιαστημικής Επιστήμης και Τεχνολογίας, Διαχείρισης Λιμένων Ναυτιλίας, Ψηφιακών Τεχνών και Κινηματογράφου, το οποίο, το εντάσσετε στη Σχολή Οικονομικών και Πολιτικών Επιστημών. Ήμαρτον, Παναγία μου, τι συνάφεια μπορεί να έχει το ένα με το άλλο; Αγροτικής Ανάπτυξης, Αγροδιατροφής και Διαχείρισης Φυσικών Πόρων, Τεχνολογιών Ψηφιακής Βιομηχανίας, Τμήμα Γενικό, Διατροφής και Δικαιολογίας, Τουριστικών Σπουδών και Εναλλακτικού Τουρισμού, δηλαδή, τρέμε Οξφόρδη!

Στη Λαμία, θα λειτουργήσουν, ταυτοχρόνως, Τμήματα του Πανεπιστημίου Θεσσαλίας – τι μπέρδεμα είναι αυτό – αλλά και του Γεωπονικού Πανεπιστημίου Αθηνών. Ποια ταυτότητα θα έχουν όλα αυτά και ποιος θα τα ξεμπερδέψει αυτά; Προσωπικά, έχω μείνει έκπληκτος, επειδή ξέρω ότι είστε ένας ευφυής άνθρωπος. Τελικά, ποιο είναι το επιθυμητό μοντέλο της δικής σας Τριτοβάθμιας Εκπαίδευσης; Εξηγήστε το. Πού αποσκοπούν οι μεταρρυθμίσεις; Η περιφερειακή ανάπτυξη και συγκέντρωση σας αφορά; Θα ήθελα να μου απαντήσετε σε αυτά. Ή μήπως μας εξυπηρετεί η πολυδιάσπαση, σε σχολές και τμήματα, με ψηφοθηρικά και όχι ακαδημαϊκά κριτήρια; Δεν θέλω να το πω, δεν θέλω να το πιστεύω.

Για μας ο ενιαίος χώρος Τριτοβάθμιας Εκπαίδευσης και Έρευνας, τον οποίο στηρίζουμε, σημαίνει συνέργειες και δικτύωση, μεταξύ πανεπιστημίων και ερευνητικών κέντρων. Προσπαθήσαμε να το κάνουμε, σε πολλαπλά επίπεδα. Πιστεύαμε και εμείς στη λέξη «affiliation». Δεν τα καταφέραμε. Προσπαθήσαμε, αλλά είμαστε σαφείς: Αυτό απαιτεί όλα τα ερευνητικά κέντρα να εποπτεύονται από μια Αρχή και να διέπονται από το ίδιο θεσμικό πλαίσιο. Δεν μπορεί να έχει ένα θεσμικό πλαίσιο το ένα πανεπιστήμιο και άλλο θεσμικό πλαίσιο το άλλο πανεπιστήμιο. Δυστυχώς, εσείς με τα πανεπιστημιακά ερευνητικά κέντρα, που δημιουργείτε, συμβάλλετε στην περαιτέρω διάσπαση του ενιαίου χώρου έρευνας και εκπαίδευσης.

Σχετικά με την τροπολογία για τους διορισμούς, θέλω να υπογραμμίσω ότι καταργείτε πλήρως το διαγωνισμό του ΑΣΕΠ, επαναφέρετε την επετηρίδα, ενώ το επάγγελμα του εκπαιδευτικού, κατ΄ αυτόν τον τρόπο, καθίσταται ένα κλειστό επάγγελμα. Αφήστε το ανοιχτό. Τι σας εμποδίζει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σαν τα φαρμακεία.

**ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Τα φαρμακεία τα αφήσαμε. Κάποια στιγμή, έπρεπε να γίνει και όποιος μπορούσε το άντεξε. Τι να κάνουμε, δηλαδή ; Είχαμε τόσους, το αφήσαμε. Μας κατηγορείτε και γι' αυτό; Απλώς, είναι πιο εκσυγχρονισμένη και πιο ταξική διαδικασία, αυτό που κάνετε, διότι όσοι έχουν την οικονομική δυνατότητα να παίρνουν μεταπτυχιακά και διδακτορικά, καθώς και να συμμετέχουν σε ετήσια σεμινάρια, αυτοί θα καταφέρνουν να μπαίνουν.

Δυστυχώς, εγώ πιστεύω ότι γυρνάμε, πολλά χρόνια, πίσω, όπως είχατε πει ότι θα καταργήσετε και τη μεσαία τάξη, γιατί δεν σας ενδιαφέρει. Δεχθείτε την Αντιπολίτευση, γιατί η Αντιπολίτευση είναι εδώ, για να κάνει αντιπολίτευση, να λέει τα δικά της επιχειρήματα και ο Πρόεδρος είναι εδώ, για να προστατεύει την Αντιπολίτευση. Μπορεί να μην είναι αρεστά αυτά, που σας λέμε, όπως μπορεί να μην είναι αρεστά αυτά, που μας λέτε, αλλά αυτό είναι η δημοκρατία.

Όσοι θα προσληφθούν, τελικά, είναι αναγκαίο να εξασφαλίσουν μεταπτυχιακό δίπλωμα μονοετούς διάρκειας, που προσφέρει είκοσι επιπρόσθετα μόρια. Την αυξημένη ζήτηση για τα συγκεκριμένα διπλώματα αναμένεται να καλύψουν τα ιδιωτικά πανεπιστήμια, βέβαια, της Κύπρου και της Βουλγαρίας ή κλείνουμε τα αυτιά μας και τα μάτια μας ή δεν βλέπουμε τι γίνεται; Ξέρετε καλά ότι το Πανεπιστήμιο της Κύπρου καταλαμβάνει την 3.414η θέση, στην παγκόσμια κατάταξη. Καταλαβαίνετε, δηλαδή, ότι είναι 3.500 θέσεις, πίσω, ενώ το σημαντικότερο ιδιωτικό πανεπιστήμιο της Βουλγαρίας έχει την 3.357η. Αυτό δεν πρέπει να μας προβληματίσει;

Επιπλέον, δεν διασφαλίζεται η ελεύθερη πρόσβαση και η σταδιοδρομία για τους εκπαιδευτικούς, που δεν έχουν καθόλου προϋπηρεσία ή έχουν μικρή προϋπηρεσία, όπως αναφέρει η Εισηγητική Έκθεση. Επίσης, θεωρούμε ότι το δεύτερο πτυχίο δεν θα πρέπει καθόλου να υπολογίζεται, αν δεν είναι συναφές με την επιστήμη της προκήρυξης. Για παράδειγμα, ένας ικανός μαθηματικός, με πτυχίο μαθηματικού και πτυχίο του Τ.Ε.Ι. Ανθοκομικής – διότι είχε πάει στο Τ.Ε.Ι. Ανθοκομικής πήρε το πτυχίο και πήγε και έγινε και μαθηματικός – είναι καλύτερος από έναν απλό μαθηματικό; Δεν γίνονται αυτά.

Ακόμη, ως προς την αναγνώριση της εκπαιδευτικής προϋπηρεσίας, ενώ αναγνωρίζετε και τους διδάσκοντες, σε ιδιωτικά σχολεία, αποκλείονται οι έχοντες προϋπηρεσία, ως προσωρινού αναπληρωτή ή ωρομισθίου εκπαιδευτικού, στις σχολές μαθητείας του ΟΑΕΔ, καθώς και στη σχολή επαγγελματικής κατάρτισης ΑΜΕΑ Αθηνών του ΟΑΕΔ και στην επαγγελματική σχολή ΑΜΕΑ Λακκιάς Θεσσαλονίκης του ΟΑΕΔ.. Γιατί αυτοί οι άνθρωποι, που πήγαν και έπιασαν δουλειά εκεί, να μην μπορούν να κάνουν τα χαρτιά τους; Τι είναι αυτό, που τους αποκλείει; Το ότι βρήκαν μια θέση, μέσω του ΟΑΕΔ; Νομίζω ότι σας έχει διαφύγει αυτό και πρέπει να διορθωθεί, δεδομένου ότι η πρόσληψη έχει μετρήσιμα κριτήρια και γίνεται, ύστερα από προκήρυξη και προϋπόθεση, ότι οι εκπαιδευτικοί διδάσκουν στο επιστημονικό τους αντικείμενο. Στο πλαίσιο της ισονομίας και της ισοπολιτείας, πρέπει να ενσωματωθούν αυτές οι κατηγορίες, που σας είπα. Δεν μπορούμε να τις αφήσουμε απέξω. Πιστεύω ότι είναι ένα λάθος, το οποίο σας διέφυγε.

Επειδή, λοιπόν, σε όλες τις προκηρύξεις του ΑΣΕΠ καθορίζονται ξεχωριστές θέσεις για τους ΑμεΑ, γιατί εδώ να μην υπάρχει αντίστοιχη πρόβλεψη; Εμείς, κάποτε, το είχαμε κάνει, είχαμε πει να προσληφθούν και να γίνει έτσι. ΄Όπως είχα πει και εγώ, χρειάζεται ένα ποσοστό, στα πλαίσια της ανανέωσης και της τεχνογνωσίας του ιατρικού δυναμικού, στα νοσοκομεία της Ελλάδος. Ένα ποσοστό από τις θέσεις, που προκηρύσσετε, γι' αυτό το λέω και εδώ, να είναι από ανθρώπους, οι οποίοι έχουν πολύ μεγάλη προϋπηρεσία στο εξωτερικό, από αναγνωρισμένα πανεπιστήμια και που σίγουρα έχουν δουλέψει, κάτω από άλλες συνθήκες. Πώς θα έρθει η τεχνογνωσία στην Ελλάδα – ξεφεύγω από το αντικείμενο – αν δεν κάνουμε τη «μετάγγιση»; Και πώς θα κάνουμε τη «μετάγγιση», αφού ξέρουμε ότι είναι όλα «κλειστά», στην Ελλάδα και υπάρχει δυσκολία; Δεν προκηρύσσεται καμία θέση, σε κανένα επίπεδο. Εσείς προσπαθήσατε να βάλετε κάποιες θέσεις στην εκπαίδευση, που το θεωρώ απαραίτητο και πιστεύω ότι είναι σε θετική κατεύθυνση. Πρέπει να γίνει και αυτή η ανανέωση, να φέρουμε καινούργια τεχνογνωσία, καινούργια μυαλά, καινούργιες απόψεις, καινούργιες στάσεις ζωής σε ορισμένα θέματα, όπως είναι το Εθνικό Σύστημα Υγείας.

Ως προς τον βαθμό του πτυχίου, θεωρούμε ότι είναι λάθος να μοριοδοτείται, με αυτόν τον τρόπο. Είναι γνωστό ότι από Τμήμα σε Τμήμα, ακόμα και ομοειδούς αντικειμένου, υπάρχουν διαφοροποιήσεις. Θα μπορούσε να μοριοδοτηθεί ο χαρακτήρας «λίαν καλώς», «καλώς», «άριστα» και όχι με μία μονάδα, που δεν λέει τίποτε απολύτως. Έτσι, θα υπάρχει ένα εύρος, που θα καλύπτει τις διαφοροποιήσεις μεταξύ των Τμημάτων.

Ο αριθμός των κενών οργανικών θέσεων δεν έχει προσδιοριστεί και δεν έχετε προβεί σε ίδρυση νέων οργανικών θέσεων, ιδιαίτερα στην Ειδική Αγωγή. Εμείς λέμε, σε κάθε Δημοτικό και Γυμνάσιο να ιδρυθεί Τμήμα Ένταξης. Μπορείτε να το κάνετε.

Κλείνω, λέγοντας ότι θεωρούμε ότι πραγματικά έχουμε ακόμα ένα νομοσχέδιο, το οποίο θα μπορούσε να γίνει εμβληματικό. Δεν θέλατε την άποψη της Αντιπολίτευσης. Είσαστε στο δικό σας επίπεδο. Εγώ πιστεύω ότι μπορούσατε να διορθώσετε πολλά. Μην πειραματίζεστε άλλο, στο χώρο της εκπαίδευσης. Δεν πρέπει ο εκάστοτε Υπουργός να αναγορεύει τον εαυτόν του με «την αφ’ ύψους αλήθεια». Δηλαδή, δεν μπορεί να λέει τη δικιά του αλήθεια και να μην ακούει τις άλλες αλήθειες. Ο Υπουργός δεν είναι εδώ, για να περνά μια δική του συγκεκριμένη πολιτική, είναι εδώ, για να περνά την πολιτική, που είναι ωφέλιμη για τη χώρα και είναι υποχρεωμένος να δέχεται τις απόψεις και των άλλων, να τις σέβεται και αν μπορεί, να υλοποιεί κάτι, που ο ίδιος δεν είχε φανταστεί ή δεν είχε σκεφτεί.

Εμείς, λοιπόν, καταψηφίζουμε, επί της αρχής, το νομοσχέδιο και θα μιλήσουμε στην κατ’ άρθρον συζήτηση, στην Ολομέλεια, για να αποφασίσουμε ποια άρθρα θα στηρίξουμε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Φωτάκης.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Θα ήθελα να κάνω μια σύντομη διευκρίνιση για τον κ. Γρηγοράκο, που μίλησε για επενδύσεις. Υποθέτω ότι εννοεί επενδύσεις στη γνώση.

Έτος 2017. Οι δαπάνες για την Έρευνα ξεπερνούν τα 2 δισεκατομμύρια. Αναφερόμαστε χρονικά για μετά από τις συνθήκες της κρίσης. Ξεπερνούν τα 2 δισεκατομμύρια και φτάνουν το 1,14% του Α.Ε.Π..

Έτος 2003. Έτος ευμάρειας, ευωχίας, «παχιών αγελάδων». Οι δαπάνες για την Έρευνα είναι 985 εκατομμύρια, που αντιστοιχούν σε 0,5% του Α.Ε.Π., αλλά όχι μόνο αυτό, επειδή μιλάμε για επενδύσεις. Στα 2 δισεκατομμύρια, υπάρχει μια σημαντική αύξηση δαπανών από τον ιδιωτικό τομέα και μάλιστα από ίδια έσοδα. Πάνω από 30% έχουν αυξηθεί, τα τελευταία τρία χρόνια, οι δαπάνες του ιδιωτικού τομέα, από ίδια έσοδα, για ζητήματα Έρευνας και Καινοτομίας, για ζητήματα, που αφορούν τη γνώση. Τι δείχνει αυτό; Δεν δείχνει αυτό μια εμπιστοσύνη στις προοπτικές της ελληνικής οικονομίας;

Πολλά άλλα επιχειρήματα υπάρχουν, γιατί εδώ πέρα υπάρχει το ό,τι έχει γίνει και στο δημόσιο χώρο. Εδώ θα ήθελα, μιας και αναφέρθηκε, προηγουμένως, το ζήτημα του brain drain να πω το εξής. Ξεχνάμε ότι επί 7 χρόνια υπήρχε απόλυτη «ξηρασία», όσον αφορά στο επιστημονικό προσωπικό, στο ακαδημαϊκό προσωπικό, των πανεπιστημίων, των ερευνητικών κέντρων; Ήταν επί υπουργίας της κυρίας Σίας Αναγνωστοπούλου, που άνοιξαν οι 1.000 θέσεις για πανεπιστημιακούς, που συμπληρώνονται, τώρα.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κάποιος το ανέφερε αυτό, προηγουμένως.

**ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Δεν το ξεχνάμε αυτό. Παρακολουθώ, ξέρετε, πάρα πολύ καλά και αναγνωρίζω ότι έχετε προσπαθήσει. Εγώ θα ήθελα πολύ περισσότερο, διότι, τώρα, πιστεύω, οι συνθήκες είναι καλύτερες από τότε. Αυτή είναι η διαφορά.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Παρακαλώ, κυρία Τζούφη, έχετε το λόγο για διευκρίνιση.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων)**: Μόνο μία απάντηση, γιατί φεύγει ο κ. Γρηγοράκος. Το είπε ξανά και χθες και δεν άκουσε τις απαντήσεις, που έδωσα. Ξέρετε, κύριε Γρηγοράκο, ότι δεν διενεργήθηκε ποτέ ΑΣΕΠ για προσωπικό στην Ειδική Αγωγή και εκπαίδευση και προφανώς, γι' αυτό δεν έχουμε την ευθύνη εμείς. Τώρα, προχωράμε, μετά από τόσο καιρό, σε 4.500 μόνιμους διορισμούς.

Επίσης, να σας πω, με τις συνθήκες, που υπήρχαν, συνθήκες κρίσης, ιδρύθηκαν 780 τμήματα ένταξης, σε αυτήν την τριετία. Επομένως, έχουμε δώσει δείγματα γραφής και επίσης, αλλάξαμε και το καθεστώς λειτουργίας των τμημάτων ένταξης και των εκπαιδευτικών τους.

Τελειώνοντας, στοχεύουμε να υπάρξει μια δομή, η οποία στην υποχρεωτική δίχρονη προσχολική εκπαίδευση να αξιολογεί τα παιδιά, με σαφή τρόπο, μέσα στη διετία, να καταγράφει τις εκπαιδευτικές τους ανάγκες και έτσι, με σαφώς επιστημονικά κριτήρια να καταγράφεται τι δομές χρειαζόμαστε, από δω και πέρα, αφού το 2017 ήταν το έτος, που καταγράφηκε, το μαθητικό δυναμικό, το εκπαιδευτικό δυναμικό και οι δομές, που υπάρχουν, στην Ειδική Εκπαίδευση, γιατί πιο πριν δεν υπήρχε τέτοια καταγραφή.

**ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής συμπαράταξης ΠΑΣΟΚ-ΔΗΜΑΡ)**: Ακούσατε κάτι αντίθετο από αυτά, που λέτε;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Όχι, δεν ακούστηκε.

Τον λόγο έχει ο Ειδικός Αγορητής της Χρυσής Αυγής, ο κ. Ηλιόπουλος.

**ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή)**: Ευχαριστώ, κύριε Πρόεδρε. Μια μαύρη ημέρα, σήμερα, όχι για το νομοσχέδιο, γιατί πριν από πέντε χρόνια, ακριβώς, η κοινοβουλευτική δημοκρατία, όπως την αντιλαμβάνεστε εσείς, που δεν είναι καθόλου δημοκρατία, έστελνε εμένα και το συναγωνιστή Γερμενή στη φυλακή. Πέντε χρόνια πριν, 11 Ιανουαρίου 2014, επειδή δεν πρέπει να ξεχνάμε την ιστορία, πόσο μάλλον, όταν αφορούσε δύο Βουλευτές του Ελληνικού Κοινοβουλίου, οι οποίοι περνούσαν τα σίδερα της φυλακής, όπως το ακούτε και γνωρίζετε, πολύ καλά, με τη σύμπραξη και του ΣΥΡΙΖΑ, αλλά, βέβαια, με την οργάνωση της εγκληματικής συμμορίας του Αντώνη Σαμαρά.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Κύριε Ηλιόπουλε, με συγχωρείτε. Δεν μπορείτε να μιλάτε έτσι για κοινοβουλευτικούς άνδρες και για Κόμματα, τα οποία εκλέγονται και εκφράζουν τον ελληνικό λαό, σας παρακαλώ πολύ, όχι τέτοιες εκφράσεις. Έχουμε κατακτήσει ένα επίπεδο διαλόγου και κριτικής. Άλλο η κριτική και άλλο τα κοσμητικά επίθετα και οι προσδιορισμοί !

**ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή)**: Θα συμφωνούσα μαζί σας, κύριε Πρόεδρε, εάν είχατε σταματήσει και όσους αναφέρονται στη Χρυσή Αυγή σαν εγκληματική οργάνωση, σαν ναζιστές, σαν φασίστες. Πόσες φορές τους έχετε σταματήσει, συγκεκριμένα, εδώ, στο Κοινοβούλιο;

Σέβομαι την Επιτροπή, είμαι μέλος από το 2012 και προχωράω, λοιπόν, γιατί κάποια πράγματα πρέπει να καταγράφονται. Ένας συγκεκριμένος άνθρωπος έστειλε τους πολιτικούς του αντιπάλους, εν έτει 2014, στο δυτικό κόσμο, σε ένα πολιτισμένο, δήθεν, κράτος και το λέω όσο πιο κόσμια γίνεται, σεβόμενος την Επιτροπή σας, στη φυλακή, χωρίς κανένα στοιχείο. Χωρίς να αναφέρεται ούτε το δικό μου όνομα, ούτε κάποιου άλλου Βουλευτή της Χρυσής Αυγής, στη συγκεκριμένη δικογραφία, στη δίκη, που συνεχίζεται, μέχρι σήμερα και βέβαια, όταν θα τελειώσει, θα αποδειχθεί η σκευωρία. Θα αποδειχθεί ότι η τρίτη πολιτική δύναμη της χώρας, επειδή ενοχλούσε, ενοχλεί και θα ενοχλεί το σύστημα, σύρθηκε άδικα, χωρίς κανένα στοιχείο, σε αυτή τη δίκη - παρωδία.

Θίγεται ο κ. Υπουργός, αλλά δεν πειράζει.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Μα, δεν μπορεί να κατηγορεί έτσι τη Δικαιοσύνη.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Σας παρακαλώ, κύριοι.

**ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή)**: Δεν κατηγορώ τη Δικαιοσύνη. Επειδή θίχτηκε ο κ. Υπουργός, δεν κατηγορώ τη Δικαιοσύνη. Μισό λεπτό, να ξεκαθαρίσω τι λέω. Δεν κατηγορώ τη Δικαιοσύνη στο σύνολό της.

Κατηγορώ το Ντογιάκο, την Κλάπα και τη Δημητροπούλου, οι οποίοι, δεχόμενοι εντολές απ’ τον Αντώνη Σαμαρά, με το γνωστό τηλεφώνημα για τον «Παναθηναϊκάκια» - είμαι απόλυτα σαφής, αφού ήθελε να το θίξουμε το θέμα - μας έστειλαν στη φυλακή.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Ηλιόπουλε, σας παρακαλώ πολύ.

**ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου – Χρυσή Αυγή):** Ντογιάκος, Κλάπα, Δημητροπούλου, αυτούς κατηγορώ. Τους έχω κάνει και μήνυση. Δεν τους κατηγορώ μόνο, εδώ μέσα.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Ηλιόπουλε, ακούστε κάτι. Δε θ’ αφαιρέσω καθόλου χρόνο απ’ την ομιλία σας. Δεν το κάνω ποτέ αυτό. Εδώ μέσα είναι ένας χώρος κοινοβουλευτικής τάξης και δημοκρατικής διαύγειας. Τα ονόματα, που αναφέρεστε, να τα δίνετε στις συνεντεύξεις ή στα κείμενά σας.

**ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου – Χρυσή Αυγή):** Τους έχω κάνει και μήνυση, δεν κρύβεται.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Όχι εδώ, όμως. Εδώ κανείς δεν μπορεί ν’ αναφέρεται απαξιωτικά και να ονοματίζει ανθρώπους, λειτουργούς της Δικαιοσύνης, λειτουργούς της δημοκρατικής τάξης. Δε μπορεί να τους αναφέρει απαξιωτικά και μάλιστα, χρησιμοποιώντας εκφράσεις, που δεν είναι ούτε λειτουργικές και ενίοτε είναι και απαράδεκτες. Έχετε πολιτικό λόγο, εάν εμπιστεύεστε τον πολιτικό σας λόγο, να τον αφήσετε, να οργανώσει και τη λογική του και την αντιλογία.

**ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου – Χρυσή Αυγή):** Συμφωνώ, κύριε Πρόεδρε, απλώς εάν ερχόσασταν εσείς στη θέση μου και ήσασταν μ’ ένα 11 ημερών κοριτσάκι, που μόλις είχε γεννηθεί, δεν αναφερόταν τ’ όνομά σας σε καμία δικογραφία και περνούσατε 548 μέρες - δηλαδή 18 μήνες - στη φυλακή, όντας Βουλευτής, θα ήθελα, να δω με ποιον τρόπο θ’ αντιδρούσατε και εσείς και ο Υπουργός και ο καθένας εδώ μέσα, ο οποίος βρέθηκε στη φυλακή, με μοναδικό κριτήριο, ότι ήταν Βουλευτής της Χρυσής Αυγής. Θα ήθελα να δω, λοιπόν, τη δική σας ψυχραιμία, την ψυχραιμία του Υπουργού. Εγώ είμαι πάρα πολύ ψύχραιμος, σήμερα. Εάν είχατε περάσει και εσείς δεκαοκτώ μήνες…

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εμείς δεν είμαστε...

**ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου – Χρυσή Αυγή):** Κύριε Υπουργέ, τώρα τι θέλετε και επεμβαίνετε;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Παρακαλώ πολύ, κύριε Υπουργέ.

Ελάτε, κ. Ηλιόπουλε, προχωρήστε στο νομοσχέδιο.

**ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου – Χρυσή Αυγή):** Προχωράω στο νομοσχέδιο. Ακούστηκαν κάποια πράγματα εδώ, όπως και θα ήθελα να θίξω απ’ τη σημερινή συνεδρίαση για το άσυλο. Είπατε εδώ «γιατί δε λέμε για το άσυλο», κατηγόρησε ο ΣΥ.ΡΙΖ.Α. τη Ν.Δ. και η Ν.Δ. το ΣΥ.ΡΙΖ.Α.. Ο ΣΥ.ΡΙΖ.Α. ιδεοληπτικά δε θέλει να καταργήσει το άσυλο – με γεια του, με χαρά του, έτσι κι αλλιώς δεν ήταν στις προθέσεις του – και η Ν.Δ., όμως – και τώρα κατηγορώ τη Ν.Δ. – ο κ. Κέλλας εδώ είπε ότι «θα καταργήσει το άσυλο». Έχει κυβερνήσει η Ν.Δ. από τη Μεταπολίτευση και μετά, τόσα χρόνια, γιατί δεν το έχει καταργήσει το άσυλο; Γιατί ούτε αυτή μπορεί να το καταργήσει το άσυλο και δε θέλει ούτε η Ν.Δ. να το καταργήσει και ας αφήσει τις ψευτομαγκιές ο Πρόεδρος της Ν.Δ. – συγχωρήστε μου την έκφραση, ας μη διακόψουμε πάλι. Δε θέλει να το καταργήσει ούτε η Ν.Δ..

Η μόνη δύναμη, που μπορεί, όχι απλά να καταργήσει το άσυλο, αλλά να επιβάλει και μία τάξη, γιατί μάλλον ο κ. Υπουργός δεν έχει πάει σε κάποιο Πανεπιστήμιο, να δει τι γίνεται μέσα, εάν του αρέσουν αυτές οι εικόνες, που θα τις καταθέσουμε πάλι. Τις έχουμε καταθέσει, βέβαια, πολλές φορές, θα τις ξανακαταθέσουμε, τη Δευτέρα. Εάν είναι εικόνες αυτές Πανεπιστημίων, εντάξει, τότε να συμφωνήσουμε, αλλά πιστεύω ότι συμφωνούμε πως, τουλάχιστον, σαν εικόνα, αυτή, που παρουσιάζουν τα Πανεπιστήμια, δεν είναι εικόνα ευρωπαϊκού πανεπιστημίου. Σ’ αυτό, βέβαια, θα πρέπει να υπάρξει πολιτική βούληση, για να λυθεί και όχι να κάνουμε τα «στραβά μάτια» σε όλ’ αυτά τα καρκινώματα, που υπάρχουν, εδώ και τόσες δεκαετίες.

Για τα άρθρα είπαμε.

Για τα Ιατρικά Εργαστήρια στη Λάρισα ειπώθηκε, πολλές φορές, και έχουν έρθει χιλιάδες emails, δεν πρέπει να καταργηθούν. Τα συγκεκριμένα Εργαστήρια μπορούν να λειτουργήσουν, δεν πρέπει, σε καμία περίπτωση, να καταργηθούν. Το νομοσχέδιο, βέβαια, σε όλη του την ανάπτυξη, είναι ένα νομοσχέδιο, που απλά ευνοεί την πολυδιάσπαση των τμημάτων. Δε ξέρουμε, γιατί γίνεται αυτό. Ειπώθηκαν και πριν διάφορα για τα τμήματα από δω και από εκει, σε ολόκληρη την Ελλάδα, που δε βοηθούν τη διαδικασία.

Στην τροπολογία, εμείς τόσα χρόνια – τουλάχιστον, από το 2012, που βρίσκομαι εγώ στην Επιτροπή αυτή – λέμε ότι πρέπει να γίνουν προσλήψεις μόνιμων εκπαιδευτικών. Δεν το συζητάμε αυτό. Αυτό το θέμα έπρεπε να είχε λυθεί, σαράντα χρόνια τώρα, δεν μπορεί να προσλαμβάνουμε ωρομίσθιους, δεν μπορεί να προσλαμβάνουμε εκπαιδευτικούς, οι οποίοι θα καλύπτουν τα κενά.

Υπάρχουν κάποια κενά στην τροπολογία, όπως αυτά, που αφορούν στους πολύτεκνους, τους ανθρώπους, με μεσογειακή αναιμία, τους ανθρώπους με ειδικές ανάγκες, η μοριοδότηση δυσπρόσιτων περιοχών, τα οποία πρέπει, μέχρι τη Δευτέρα – το είπε και η δική σας Εισηγήτρια – πρέπει να τα δει ο Υπουργός, να τη βελτιώσει, για να μπορούμε και εμείς και οι υπόλοιποι να την ψηφίσουμε, για να περάσει, ομόφωνα, γιατί κανείς δεν είναι εναντίον της πρόσληψης μονίμων εκπαιδευτικών, οι οποίοι θα βοηθήσουν στην εκπαιδευτική διαδικασία.

Ειπώθηκε και για τη φυγή, είπε ο κ. Υφυπουργός ότι η φυγή των ανθρώπων, οι οποίοι, όντως, έχουν πτυχία, δεκαπλασιάστηκε, τα χρόνια της κρίσης και εμείς θα συμφωνήσουμε, όχι απλώς δεκαπλασιάστηκε η φυγή, αλλά υπερδεκαπλασιάστηκε και η εισροή λαθρομεταναστών, οι οποίοι έχουν αντικαταστήσει τον πληθυσμό. Τη Δευτέρα, θα δώσουμε και συγκεκριμένα δημογραφικά στοιχεία, για να δείτε ότι όσα συζητάμε, δεν θα έχουν κανένα απολύτως λόγο να εφαρμοστούν, σε βάθος δεκαετίας, γιατί οι θέσεις πανεπιστημίων – και μάλιστα αυτό έδειξε τελευταία μια έρευνα – θα είναι περισσότερες από τους νέους, που θα θέλουν να εισέλθουν στα πανεπιστήμια.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Η Κυβέρνηση και με αυτό το νομοσχέδιο, με το οποίο δύο Τ.Ε.Ι. απορροφώνται από τρία πανεπιστήμια, δείχνει ποιος είναι ο πραγματικός της στόχος, από τη μια να προχωρήσει η επιχειρηματική δραστηριότητα των νέων ιδρυμάτων, με έμφαση στο κομμάτι της Έρευνας και από την άλλη, να στηθούν πανεπιστημιακές υποδομές, με τέτοια προγράμματα, που θα υπηρετούν πιο αποτελεσματικά την κερδοφορία μεγάλων επιχειρήσεων, σε κάθε κλάδο, γι' αυτό, άλλωστε, φροντίζει, με τόση επιμέλεια, ακόμα και για την παραμικρή λεπτομέρεια λειτουργίας των νέων ερευνητικών ινστιτούτων και τεχνολογικών πάρκων, τα οποία ιδρύει, με προδιαγραφές ιδιωτικοοικονομικές, μέσα στα Α.Ε.Ι., αδιαφορώντας, κυριολεκτικά, για τα πραγματικά προβλήματα των σπουδαστών, που αφορούν, βεβαίως, τις μορφωτικές και βιοτικές τους ανάγκες. Γιατί, για άλλη μια φορά, δεν υπάρχει ούτε λέξη σε νομοσχέδιο συγχωνεύσεων της Ανώτατης Εκπαίδευσης, σαν το σημερινό, για ζητήματα φοιτητικής μέριμνας, για ζητήματα ουσιαστικής και ολόπλευρης στήριξης της λειτουργίας ενός πανεπιστημιακού ιδρύματος, με διδακτικό και λοιπό προσωπικό, με υποδομές.

Γεμάτη αμηχανία η Ν.Δ. μιλάει για προχειρότητες και βιασύνες της Κυβέρνησης. Είναι, όμως, άραγε αυτή η αναδιάρθρωση του ΕΚΠΑ, του Γεωπονικού και του Πανεπιστημίου Θεσσαλίας, απλώς μια προχειροδουλειά και τίποτα παραπάνω; Μάλλον, όχι. Αντίθετα, υπηρετεί, με τον καλύτερο τρόπο, την προσαρμογή τόσο του περιεχομένου, όσο και της δομής των πανεπιστημιακών σπουδών, στις ορέξεις των μονοπωλίων, αφού με το σχέδιο νόμου, στο Πανεπιστήμιο Θεσσαλίας, πολλά νέα τμήματα ιδρύονται και άλλα μετονομάζονται, συγχωνεύονται ή καταργούνται, με γνώμονα, όμως πάντα, τις απαιτήσεις της αγοράς και την εξυπηρέτηση της κερδοφορίας των μεγάλων επιχειρήσεων, ανά κλάδο και περιφέρεια.

Είναι χαρακτηριστικό, το είπαμε και προχθές, το παράδειγμα του πανεπιστημιακού Τμήματος των Ψαχνών, για τη Διαχείριση Λιμένων και Ναυτιλίας, ώστε να εξυπηρετηθούν άμεσα οι ανάγκες των επιχειρηματικών ομίλων, στις ανανεώσιμες πηγές ενέργειας, αλλά και γνωστής πολυεθνικής τσιμεντοβιομηχανίας. Εξίσου χαρακτηριστική είναι και η ανταπόκριση, που δείχνει η Κυβέρνηση, σε τομείς επένδυσης του κεφαλαίου, όπως είναι η λεγόμενη διατροφή, ιδρύοντας, με το παρόν νομοσχέδιο, 4 Τμήματα Διατροφολογίας και Διαιτολογίας, δύο στη Θεσσαλία και δύο στην Αθήνα. Ακόμα, όμως, και τα νέα Πανεπιστημιακά Τμήματα, πολλές φορές Τμήματα «Φρανκεστάιν», που προκύπτουν από ανορθολογικές και αντιεπιστημονικές συνενώσεις υπαρχόντων Τμημάτων, δεν είναι αποτέλεσμα μιας πρόχειρης και μη αξιολογούμενης πρότασης, όπως κατηγορεί την Κυβέρνηση η Ν.Δ. και άλλα Κόμματα, αλλά είναι αποτέλεσμα της μεγαλύτερης ακριβώς προσαρμογής στις ορέξεις του κεφαλαίου. Πάντως, σε κάθε περίπτωση, σε όλες αυτές τις αλλαγές καμία απάντηση δεν δίνεται για το πώς θα στηριχθούν τα νέα αυτά Τμήματα, πώς θα εξασφαλιστεί η λειτουργία τους, με πλήρες ακαδημαϊκό και λοιπό προσωπικό, υποδομές, προγράμματα σπουδών.

Αντίθετα, με την κατάτμηση, για παράδειγμα, του Φ.Π.Ψ. του ΕΚΠΑ, διαμορφώνονται και νέες, επιπλέον, ταχύτητες αποφοίτων και πτυχίων, δηλαδή, προετοιμάζεται το έδαφος, για να δίνονται νέες πιστοποιήσεις, όπως, για παράδειγμα, η παιδαγωγική επάρκεια, επί πληρωμή, και εκτός πτυχίου.

Συνεπώς, όλα αυτά, που επαναλαμβάνονται, σε κάθε νομοθέτημα, για την Ανώτατη Εκπαίδευση, δεν συνιστούν καμία προχειρότητα, αντίθετα, αποτελούν συνειδητή πολιτική επιλογή και πρακτική όλων των κυβερνήσεων, μόνο που, εδώ ακριβώς, βρίσκεται και η ρίζα του προβλήματος. Εξαιτίας ακριβώς αυτής της ολοένα και πιο σφιχτής πρόσδεσης των Πανεπιστημίων στο άρμα των προτεραιοτήτων του κεφαλαίου και της επιχειρηματικής του λειτουργίας, με όχημα την περιβόητη αυτοτέλειά τους, προκύπτουν και τα προβλήματα και για τους φοιτητές, για τους εργαζόμενους και για τις ίδιες τις Σχολές.

Είναι κανείς που δεν βλέπει πια ότι ο προσανατολισμός των σπουδών στις απαιτήσεις και τις προτεραιότητες της αγοράς είναι, που έχει οδηγήσει τις σπουδές, σε κυνήγι ατομικού μενού προσόντων και δεξιοτήτων, αποσυνδέοντας παραπέρα το πτυχίο από το επάγγελμα;

Είναι κανείς, που δεν βλέπει πια, ότι η πολυδιάσπαση των σπουδών εντείνει τον ανταγωνισμό, ανάμεσα στους αποφοίτους, με αποτέλεσμα να χειροτερεύουν οι όροι εργασίας τους;

Είναι κανείς, που δεν βλέπει πια, ότι αυτή η επιλογή να στοιχηθούν τα Ιδρύματα, πίσω από τις αναπτυξιακές προτεραιότητες του κεφαλαίου το μόνο, που φέρνει στους φοιτητές είναι η υπονόμευση της εργασιακής τους προοπτικής, αφού περισσότεροι απόφοιτοι ανταγωνίζονται για τις ίδιες θέσεις εργασίας, οι οποίες μάλιστα λιγοστεύουν και απότομα, καμιά φορά, μόλις το κεφάλαιο αποφασίζει να αναπροσαρμόσει τις προτεραιότητές του;

Είναι κανείς, που δεν βλέπει πια, ότι η επιχειρηματική λειτουργία των ιδρυμάτων πάει χέρι – χέρι, με την υποχρηματοδότησή τους από το κράτος, με την επέκταση των ελαστικών σχέσεων εργασίας και για όλες τις κατηγορίες εργαζομένων στα ιδρύματα;

Αυτή, λοιπόν, η επιχειρηματική λειτουργία και η εμπορευματοποίηση της Ανώτατης Εκπαίδευσης, που υπηρετείται, διαδοχικά, από τις αστικές κυβερνήσεις, είναι και που πρέπει να μπει στο στόχαστρο του αγώνα των φοιτητών, των εργαζομένων διδασκόντων και όλων εκείνων – θα προσθέταμε – των πανεπιστημιακών δασκάλων, που εξακολουθούν να σέβονται την αποστολή τους.

Εδώ θα ήθελα να αναφερθώ για λίγο στις τρεις τροπολογίες, που κατέθεσε το Κ.Κ.Ε., με αφορμή το νομοσχέδιο, καλώντας, βεβαίως, την Κυβέρνηση να τις δεχθεί.

Η μία σχετίζεται με τις μετεγγραφές φοιτητών και σπουδαστών και οι άλλες δύο αφορούν τους φοιτητές και αποφοίτους τμημάτων, που συγχωνεύονται, απορροφώνται ή καταργούνται με το νομοσχέδιο.

Για τις μετεγγραφές, με την τροπολογία του Κ.Κ.Ε., η οποία έχει κατατεθεί και παλαιότερα, προτείνεται η δυνατότητα μετεγγραφής των φοιτητών και σπουδαστών, που βρίσκονται μέχρι το 5ο έτος σε αντίστοιχη Σχολή ή Τμήμα, με αυτά, που έχουν εισαχθεί. Βεβαίως, η πρόβλεψη αυτή αφορά παιδιά, με χαμηλό οικογενειακό εισόδημα, με γονείς ανέργους, με αδερφούς ή αδερφές, που σπουδάζουν σε άλλη πόλη, καθώς και παιδιά, που τα ίδια ή οι γονείς τους ανήκουν σε ειδικές κατηγορίες και γι΄ αυτές τις ειδικές κατηγορίες να μην ισχύουν τα εισοδηματικά κριτήρια.

Προβλέπεται, επίσης, δυνατότητα μετεγγραφής για εισακτέους σε Τμήματα Τ.Ε.Ι. εκτός περιφέρειας Αττικής, που πληρούν τα κριτήρια μετεγγραφής, όπως κατατίθενται και έχουν εισαχθεί σε Τμήματα αντίστοιχα των πρώην Τ.Ε.Ι. Αθήνας και Τ.Ε.Ι. Πειραιά, όπως αυτά αντιστοιχίζονται, πλέον, στα Τμήματα του Πανεπιστημίου Δυτικής Αττικής, μιας που στο Λεκανοπέδιο δεν υπάρχει Τ.Ε.Ι..

Με τη δεύτερη τροπολογία, που καταθέτει το Κ.Κ.Ε., προβλέπονται μέτρα, ώστε να αρθεί η πολυκατηγοριοποίηση αποφοίτων, στο ίδιο επιστημονικό αντικείμενο και έτσι εξισώνονται, αυτόματα, οι απόφοιτοι Τμημάτων των Τ.Ε.Ι. Αθήνας και Πειραιά, Ηπείρου, Ιονίων Νήσων, Στερεάς και Θεσσαλίας, με τους αντίστοιχους αποφοίτους των νέων Τμημάτων, που προκύπτουν με τα αντίστοιχα Πανεπιστημιακά Τμήματα, αφού παρακολουθήσουν, βεβαίως, κύκλο μαθημάτων δωρεάν, ασφαλώς και με διευκολύνσεις γι΄ αυτούς που, ήδη, εργάζονται.

Τέλος, περιμένουμε, ακόμα δεν έχουμε δει κάτι, έχουμε καταθέσει τη σχετική τροπολογία για τους φοιτητές του Φ.Π.Ψ.. Προχθές, δημόσια δεσμεύθηκε εδώ ο κ. Υπουργός για την ικανοποίηση των δίκαιων αιτημάτων των φοιτητών, των παιδιών που ήταν εδώ. Το περιμένουμε και ελπίζουμε ότι θα έρθει, μέχρι τη Δευτέρα, γιατί, μέχρι στιγμής, δεν έχει γίνει κάτι τέτοιο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Γνωρίζετε τις κοινοβουλευτικές διαδικασίες; Τις γνωρίζετε. Πρέπει να γίνει τροπολογία, να την καταθέσουμε κ.λπ.. Μη δημιουργείτε εντυπώσεις.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Όχι, εσείς δημιουργείτε εντυπώσεις. Έχετε καταθέσει ένα κείμενο νομοτεχνικών βελτιώσεων. Θα μπορούσατε να το έχετε συμπεριλάβει…

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όχι, γιατί όταν έγινε αυτό, το κείμενο με τις βελτιώσεις είχε ήδη κατατεθεί. Κάνετε λάθος πάλι. Μη δημιουργείτε εντυπώσεις. Είναι τόσο απλό. Δεν έχετε λόγο. Έχετε χιλιάδες άλλα επιχειρήματα.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Έρχομαι στο νέο σύστημα προσλήψεων εκπαιδευτικών, που αποτελεί, βεβαίως, ταυτόχρονα και σύστημα απολύσεων, όντας ένα ακόμα σύστημα ανακύκλωσης της ανεργίας.

Μας κάνει εντύπωση, πραγματικά, που ο Υπουργός της Παιδείας, αν και έξυπνος –εξυπνότατος – άνθρωπος, επιμένει «να ξύνεται στην γκλίτσα του τσοπάνη»! Και τι δεν μας είπε προχθές, σε ένα κρεσέντο αντι-Κ.Κ.Ε., εμπάθειας. Προσπερνώ, εδώ στα γρήγορα, τα γνωστά κλισέ για το χάος, που χωρίζει, δήθεν, το ΣΥΡΙΖΑ από τη Νέα Δημοκρατία. Χάος, βέβαια, που δεν τους εμπόδισε να ψηφίσουν μαζί το τρίτο μνημόνιο ή χάος, που εξαφανίζεται, όταν είναι για το ΝΑΤΟ ή την Ευρωπαϊκή Ένωση – και στέκομαι στο συμπέρασμα του κυρίου Υπουργού ότι το Κ.Κ.Ε. συμπλέει και συμβαδίζει με τη Νέα Δημοκρατία.

Μία πρώτη παρατήρηση είναι ότι ο ΣΥΡΙΖΑ – και εδώ χρειάζεται, νομίζω, να προβληματιστούν οι προοδευτικοί άνθρωποι – όχι μόνο αντιγράφει την πολιτική του ΠΑ.ΣΟ.Κ., αλλά από ό,τι φαίνεται, παίρνει και τα «χούγια» του και μάλιστα τα χειρότερα, τα «αυριανίστικα». Και εδώ να πούμε, με την ευκαιρία, επειδή άκουσα αυτό, που είπε, πριν από λίγο, η κυρία Αναγνωστοπούλου, ότι είναι κρίμα για την κυρία Αναγνωστοπούλου – δεν μας είχε συνηθίσει σε τέτοιου είδους «αυριανίστικα» τερτίπια – να πετά λάσπη στο Κ.Κ.Ε. και στο ΠΑΜΕ, για τους απολυμένους ιδιωτικούς εκπαιδευτικούς, των οποίων το δικαίωμα να διορίζονται στη δημόσια εκπαίδευση, πάγια το στηρίζει το Κ.Κ.Ε.. Αν έχει κάτι γραπτό να μας παρουσιάσει, αντίθετο, η κυρία Αναγνωστοπούλου από το ΠΑΜΕ ή από το Κ.Κ.Ε., να μας το φέρει και όχι να απευθύνει τέτοιου είδους ερωτήματα, όταν ο ίδιος ο Νίκος Σοφιανός, το μέλος του πολιτικού γραφείου του Κ.Κ.Ε., το δήλωσε αυτό γραπτά στο περιοδικό της ΟΙΕΛΕ, της Ομοσπονδίας Ιδιωτικών Εκπαιδευτικών, η οποία, μάλιστα και τον ευχαρίστησε δημόσια.

Το συμπέρασμα, λοιπόν, τώρα, για τα περί σύμπλευσης του Κ.Κ.Ε. με τν Νέα Δημοκρατία, το έβγαλε ο κύριος Υπουργός, επειδή το Κ.Κ.Ε. ζητά την απόσυρση της τροπολογίας του νέου συστήματος, άρα, με τη λογική του Υπουργού, το Κ.Κ.Ε. ζητά την παραμονή του νόμου Διαμαντοπούλου για τις προσλήψεις, όπως και η Νέα Δημοκρατία. Πολύ ωραίος συλλογισμός, επιστημονικός ! Σαν εκείνο το παλιό ανέκδοτο για το όργανο, που υπήρχε παλιά, στο μάθημα της λογικής. Οι παλιότεροι θα το θυμούνται. Την περίπτωση, όμως, το Κ.Κ.Ε. να ζητά και την απόσυρση της κυβερνητικής τροπολογίας και την κατάργηση του νόμου Διαμαντοπούλου, γιατί δεν την εξετάζετε, κύριε Υπουργέ; Και μην κάνετε ότι δεν καταλαβαίνετε, γιατί αυτό ακριβώς είναι, που ζητά το Κ.Κ.Ε., τώρα: Τη μονιμοποίηση όλων των συμβασιούχων εκπαιδευτικών των τελευταίων χρόνων – 30.000 είναι πάνω-κάτω αυτοί – ως τη στοιχειωδώς αναγκαία απόφαση για την εκπαίδευση και ως τη μόνη πια δίκαιη για όλους και όλες αυτούς, που, με μία βαλίτσα στο χέρι, γύριζαν, από σχολείο σε σχολείο, μαζεύοντας προϋπηρεσία, όπως τους συμβούλευε, τότε, το Κράτος. Εσείς δεν είστε, που μιλάτε για τη συνέχεια του Κράτους και για τη θεσμική του μνήμη; Μονιμοποιείστε τους. Ποιος σας εμποδίζει; Το Συμβούλιο της Επικρατείας ή το Σύνταγμα ή μήπως η ίδια η πολιτική σας, που ενώ βρίσκει κάθε χρόνο 4,5 δισ. για το ΝΑΤΟ – εκεί τα βρίσκετε, αμέσως, δεν τους λέτε να περιμένουνε τους νατοϊκούς, παίρνοντας τα μπράβο από τον Τραμπ – θεωρεί ακραίο η πολιτική σας, θεωρεί αδιανόητο, να έχουν όλα τα παιδιά, όλα τα σχολεία, κανονικά τους δασκάλους τους και τολμάτε να λέτε για το Κ.Κ.Ε. ότι κοροϊδεύει την κοινωνία, επειδή στηρίζει το αίτημα της μονιμοποίησης όλων των συμβασιούχων εκπαιδευτικών; Τι θέλετε να πείτε; Ότι όλοι αυτοί οι χιλιάδες εκπαιδευτικοί, που, τόσα χρόνια, παλεύουν για το δικαίωμά τους, στη μόνιμη και σταθερή δουλειά, κοροϊδεύουν τον εαυτό τους; Και ο ΣΥΡΙΖΑ, που υποστήριζε αυτό το αίτημα, ως το 2015; Κορόιδευε, τότε και αυτός; Πείτε το.

Κατηγόρησε, ακόμη, ο κύριος Υπουργός το Κ.Κ.Ε. ότι δεν στήριξε την κατάργηση της τιμωρητικής αξιολόγησης του π.δ. 152 του κ. Αρβανιτόπουλου. Για ποια κατάργηση, αλήθεια, μιλάτε; Για αυτήν, που έγινε, όπως εσείς ο ίδιος είπατε, τότε, στη συζήτηση του νομοσχεδίου, για συμβολικούς λόγους και φέρατε με το νομοσχέδιο για τις δομές την αξιολόγηση μεταμφιεσμένη, όμως, ως προγραμματισμό και αποτίμηση του εκπαιδευτικού έργου, δηλαδή ως αυτοαξιολόγηση και μάλιστα, με την ίδια φόρμα και τα ίδια κριτήρια, που έβαλε ο ίδιος ο κ. Αρβανιτόπουλος;

Για ποια δίχρονη υποχρεωτική προσχολική εκπαίδευση μας κουνάτε το δάχτυλο; Για αυτήν, που δεν εφαρμόζεται ούτε καν στους μισούς δήμους και σε κανένα, μα κανέναν, από τους μεγάλους; Για αυτήν, που θεσμοθετήσατε, στον αέρα, χωρίς την παραμικρή χρηματοδότηση και χωρίς σχέδιο πρόβλεψης, για την πρόσληψη μόνιμου προσωπικού, χωρίς κανένα, μα, κανένα σχέδιο δημιουργίας κτιριακών υποδομών; Όχι, μόνο αυτό, αλλά και εκείνα τα έρμα τα 140 εκατ., τα οποία υπήρχαν, αρχικά, στον προϋπολογισμό για την ανέγερση κτιρίων προσχολικής αγωγής, τα διαγράψατε και αυτά, ως αντιστάθμισμα της προσωρινής διατήρησης της προσωπικής διαφοράς των παλαιών συνταξιούχων, με το γνωστό εκβιασμό «διαλέξτε ποιοι θα χάσουν, οι παππούδες ή τα εγγόνια».

Μας ρωτήσετε, γιατί σιωπούμε για τη μείωση των μαθητών, ανά τμήμα, από 25 σε 22. Διότι κάτι τέτοιο δεν υπάρχει στο νομοσχέδιο, κ. Υπουργέ, εκτός αν από τα τόσα και τόσα, που λέτε πια και τάζετε, νομίζετε ότι τα κάνετε κιόλας, κάτι σαν ένα νομοθετικό ιδεασμό, δηλαδή. Το μόνο, που υπάρχει, στο άρθρο 40, είναι να επαναλαμβάνεται η αύξηση του ελάχιστου απαιτούμενου αριθμού νηπίων, τον οποίο πήγατε από 7 στο 14, όπως και το ανώτερο όριο των νηπίων στα 25.

Εκεί, όμως, που πραγματικά το τερματίσατε ήταν, όταν μας καλέσατε να σας πούμε ένα πράγμα, για το οποίο να υποχωρήσετε στους Θεσμούς. Πέρασαν 3,5 χρόνια, από τον Αύγουστο του 2015, αλλά δεν μπορεί να ξεχάσατε, κύριε Υπουργέ, ότι το δικό σας Μνημόνιο, το τρίτο, που το ψηφίσατε, μάλιστα και όλοι μαζί, ήταν αυτό το μνημόνιο, στο οποίο η παιδεία μπήκε, για πρώτη φορά, σε μνημονιακό κείμενο. Εκτός αν θέλετε να μας πείτε ότι όλα αυτά τα αντιεκπαιδευτικά και αντιλαϊκά, που υλοποιείτε, τα κάνετε μόνοι σας, χωρίς την πίεση των δανειστών. Διαλέξτε και πείτε μας. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Το λόγο έχει ο κύριος Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων)**: Με το υπό συζήτηση σχέδιο νόμου, η παρούσα Κυβέρνηση, όπως αναλύθηκε, διεξοδικά, κατά τις συνεδριάσεις, που προηγήθηκαν, δηλώνει, έμπρακτα, την αποφασιστικότητά της να θεραπεύσει την εκπαιδευτική κακοδαιμονία, που βασανίζει τη χώρα μας. Η ισχυροποίηση των πανεπιστημιακών ιδρυμάτων και η διεύρυνση των ερευνητικών τους δυνατοτήτων είναι ένα από τα σημαντικά βήματα προς την κατεύθυνση αυτή, με απώτερο στόχο, την αναδιάρθρωση του ακαδημαϊκού χάρτη της χώρας και τη διαμόρφωση ενός ενιαίου χώρου στην ανώτατη εκπαίδευση.

Ειδικότερα, η ένταξη των Ανώτατων Τεχνολογικών Εκπαιδευτικών Ιδρυμάτων στα εν λόγω πανεπιστήμια, κρίνεται, ως επιβεβλημένη, για ακαδημαϊκούς και οικονομικούς λόγους και αποτελεί τη συνέχεια των συγχωνεύσεων, που έχουν ήδη θεσμοθετηθεί, κατά το προηγούμενο έτος. Αυτό, εξάλλου, συνέβη τόσο στην περίπτωση του Πανεπιστημίου Δυτικής Αττικής, όσο και στην περίπτωση του Πανεπιστημίου Ιωαννίνων, όπως ήδη έχουμε επισημάνει, αρκετές φορές. Σε κάθε περίπτωση, τα βήματα αυτά οδηγούν, σε μια μακροπρόθεσμη μετεξέλιξη της ανώτατης εκπαίδευσης, καθώς καλούμαστε να θέσουμε τις βάσεις για το είδος των πανεπιστημίων, που θέλουμε να έχουμε, κατά την επόμενη εικοσαετία.

Τα νέα σχήματα, που προκύπτουν, αναμένεται να αναβαθμίσουν το παραγόμενο εκπαιδευτικό, επιστημονικό και ερευνητικό έργο, εξέλιξη, που θα έχει άμεσο θετικό αντίκτυπο για τους φοιτητές, καθώς ενισχύεται το κύρος του πτυχίου τους. Με τις νέες διατάξεις, όσοι φοιτητές έχουν εισαχθεί σε Τ.Ε.Ι. και ολοκληρώσουν το πρόγραμμά τους, θα έχουν τη δυνατότητα να διευρύνουν το πρόγραμμα σπουδών τους, καθώς θα μπορούν να δηλώνουν, αν θέλουν να πάρουν πτυχίο Τ.Ε.Ι. ή αν θέλουν να προχωρήσουν και να αποκτήσουν πτυχίο πανεπιστημίου, σύμφωνα με τους όρους, που θα θέσει το κάθε τμήμα. Με τις προτεινόμενες αλλαγές, τα ακαδημαϊκά τμήματα θα ανταποκρίνονται, ουσιαστικότερα, στα διεθνή δεδομένα, προσεγγίζοντας, ταυτόχρονα, καλύτερα τις ανάγκες της οικονομίας και της κοινωνίας. Το νέο αυτό εγχείρημα εκτιμάται πως θα έχει θετικές οικονομικές συνέπειες και αποτελέσματα, για την ανάπτυξη των συγκεκριμένων περιφερειών. Ενώ η βελτίωση της ποιότητας της παρεχόμενης εκπαίδευσης αναμένεται να συμβάλει, αποφασιστικά, στην παραγωγική ανασυγκρότηση της χώρας και στη μετατροπή της ελληνικής οικονομίας, σε μια σύγχρονη και ανταγωνιστική οικονομία παραγωγής και αναπαραγωγής της γνώσης.

Θα υπογραμμίσω, για μια ακόμη φορά, πως η κατάρτιση και σύνταξη του παρόντος σχεδίου νόμου, είναι αποτέλεσμα μιας ευρύτατης δημόσιας διαβούλευσης, κατά την οποία συγκροτήθηκαν ομάδες εργασίας από στελέχη των πανεπιστημίων και των ΤΕΙ και επεξεργάστηκαν το θέμα των συνεργειών, το θέμα, ουσιαστικά, του μέλλοντος των ιδίων των εκπαιδευτικών ιδρυμάτων τους. Και το σημαντικότερο, έγινε με βάση τις εισηγήσεις και τα πορίσματα των πανεπιστημιακών αρχών και έλαβε τη σύμφωνη γνώμη των ακαδημαϊκών κύκλων, που γνωρίζουν, εκ των έσω, τις πραγματικές ανάγκες των ανωτάτων εκπαιδευτικών ιδρυμάτων και των ΤΕΙ, που γνωρίζουν τα όνειρα των φοιτητών και κατανοούν τις υπάρχουσες δυσκολίες.

Στόχος είναι οι υπάρχουσες ανώτατες ακαδημαϊκές μονάδες να αποκτήσουν προοπτικές ισχυρής παρουσίας στον ελληνικό και διεθνή χώρο. Αυτό μπορεί να συμβεί μόνο, αν αποφασίσουμε να υιοθετήσουμε γνωστικά αντικείμενα συμβατά, με τις σύγχρονες επιστημονικές εξελίξεις. Μόνο αν εναρμονιστούμε με τις απαιτήσεις των καιρών, θα κατορθώσουμε να κεφαλαιοποιήσουμε τη μοναδικότητα της χώρας μας, το ούτως ή άλλως τεράστιο ειδικό βάρος, που έχει η Ελλάδα των γραμμάτων και των τεχνών. Για να το καταφέρουμε αυτό, οφείλουμε όλοι μας να λάβουμε εκείνες τις αποφάσεις, που θα σπάσουν τα δεσμά της στείρας κριτικής, της διαφωνίας για τη διαφωνία και του φόβου, απέναντι στο νέο και στις πάσης φύσεως αλλαγές.

Κρίθηκε αναγκαία η κατάργηση των δύο εκπαιδευτικών Ιδρυμάτων Τ.Ε.Ι. Θεσσαλίας και της Στερεάς Ελλάδας, καθώς η πλήρης ενσωμάτωσή τους στις πανεπιστημιακές πλέον δομές, με το ικανότατο προσωπικό και τις υπάρχουσες υποδομές, θα καταστήσει βιώσιμα και αποδοτικότερα ακαδημαϊκά σχήματα, με σημαντικά οφέλη στην εξοικονόμηση και τη διαχείριση πόρων. Η απορρόφηση, εξάλλου, από τα Α.Ε.Ι. κρίνεται, ως πλήρης, αλλά και ως επαρκής, τη στιγμή, που συνοδεύεται από την αυτοδίκαιη μεταφορά και ένταξη του συνόλου του προσωπικού, των καθηγητών και φοιτητών, σε ένα ακαδημαϊκό περιβάλλον, με μεγαλύτερο κύρος, δυνατότητες και προοπτικές, ενώ εξίσου σημαντική κρίνεται και η συνέχεια όλων των εν ισχύι ερευνητικών έργων και προγραμμάτων, καθώς και η διαχείριση αυτών, μέσω των Ειδικών Λογαριασμών Κονδυλίων Έρευνας.

Κυρίες και κύριοι συνάδελφοι, οφείλουμε να στηρίξουμε το μακρόπνοο σχεδιασμό, που δρομολογείται, στο χώρο της Τριτοβάθμιας Εκπαίδευσης, στοχεύοντας σε ένα μοντέλο λειτουργίας των πανεπιστημίων, που θα καλύπτει ένα διευρυμένο δίκτυο πόλεων και θα προσδίδει μια νέα αναπτυξιακή προοπτική. Η γεωγραφική διασπορά των ινστιτούτων, των νέων τμημάτων και σχολών, που λειτουργούν, υπό την αιγίδα των πανεπιστημίων του παρόντος σχεδίου νόμου, εν προκειμένω, του Καποδιστριακού, του Πανεπιστημίου Θεσσαλίας και του Γεωπονικού, κρίνονται καθ' όλα σημαντική, διότι αναμένεται να λειτουργήσει, ως συνδετικός κρίκος, μεταξύ της τοπικής οικονομίας και της επιχειρηματικότητας, καθώς η νέα επιστημονική γνώση, η ανάπτυξη της έρευνας και της καινοτομίας προσαρμόζεται στις ανάγκες της αγοράς και οδηγεί στην αύξηση της παραγωγικότητας.

Σε αυτό το σημείο, θα ήθελα, κύριε Υπουργέ, να κάνω μια παρατήρηση και παρακαλώ, την προσοχή σας. Αναφορικά με το περιεχόμενο της τροπολογίας, την οποία, βεβαίως, έχουμε αποδεχθεί και εν όψει του ότι μας δώσατε την ευκαιρία, την Τετάρτη, να κάνουμε τις βελτιωτικές μας προτάσεις και σας ευχαριστώ γι΄ αυτό. Αναφέρομαι στην τροπολογία, με γενικό αριθμό 1900 και ειδικό αριθμό 197, η οποία κατατέθηκε, στις 7/1/2019. Θα ήθελα να ζητήσω να λάβετε υπόψη τις παρακάτω επισημάνσεις και την έκκλησή μου για την περαιτέρω βελτίωση των προτεινόμενων διατάξεων, που συζητούμε.

Στο άρθρο, που αναφέρεται στα κριτήρια αξιολογικού πίνακα εκπαιδευτικών γενικής εκπαίδευσης, η μοριοδότηση, που δίνεται, σε κάθε τέκνο είναι τρεις μονάδες, στην κατηγορία κοινωνικών κριτηρίων. Πιστεύω πως κάθε τέκνο πρέπει να λαμβάνει 8 έως 10 μόρια, καταρχάς, διότι, με τον προηγούμενο νόμο, υπήρχε ποσόστωση 10% για τρίτεκνους και 15% για πολύτεκνους, που, κατ΄ αντιστοιχία, μεταφράζεται σε 9 περίπου μονάδες, βάσει του νέου συστήματος, που προτείνει το παρόν σχέδιο νόμου. Προτείνουμε, επίσης, να καταργηθούν τα ηλικιακά κριτήρια για τα τέκνα και να αποδεικνύεται η τριτεκνία, με πιστοποιητικό οικογενειακής κατάστασης. Με αυτόν τον τρόπο, αποκλείονται τα τέκνα μόνο, όταν δημιουργούν δική τους οικογένεια. Μια τέτοια ρύθμιση θα δώσει ανάσα στην οικογένεια, τα βάρη της οποίας δεν σταματούν, με την ενηλικίωση των τέκνων, άλλωστε κάτι τέτοιο δεν δημιουργεί καμία οικονομική επιβάρυνση, αντιθέτως, επιλύει προβλήματα, όπως των γονέων εκπαιδευτικών, που είναι αρκετά χρόνια Αναπληρωτές και έχουν μεγάλα τέκνα.

Θα ήθελα να εξετάσετε αυτές τις παρατηρήσεις, κύριε Υπουργέ, με την απαιτούμενη κοινωνική ευαισθησία, που σας χαρακτηρίζει, αλλά και υπό το πρίσμα μιας ακόμα διάστασης, αυτής της προσπάθειας αντιμετώπισης του δημογραφικού προβλήματος, στηρίζοντας, με αυτόν τον τρόπο, το θεσμό της οικογένειας. Σε κάθε περίπτωση, μέχρι τη συζήτηση στην Ολομέλεια, πιστεύω ότι υπάρχει ακόμα απαιτούμενος χρόνος για τις τελικές τροποποιήσεις του σχεδίου νόμου.

Ανακεφαλαιώνοντας, κύριε Πρόεδρε, πιστεύω πως οι προτεινόμενες διατάξεις, εν γένει, αποσκοπούν στη θεραπεία προβλημάτων και δυσλειτουργιών, προκειμένου να ενδυναμωθούν οι υπάρχουσες δομές και να καταστούν πιο αποτελεσματικές, προκειμένου να αποκτήσουν μεγαλύτερη επάρκεια και διεθνή αξιοπιστία και να συμβάλουν στην ποιοτική αναβάθμιση της εκπαιδευτικής διαδικασίας, με απώτερο στόχο, την αποτελεσματική αντιμετώπιση των πολιτισμικών, κοινωνικών και οικονομικών προκλήσεων, που αντιμετωπίζει η χώρα μας.

Οι Ανεξάρτητοι Έλληνες τασσόμαστε, βεβαίως, υπέρ της ψήφισης, όπως είπα και επαναλαμβάνω και σε αυτή, τη συνεδρίαση του παρόντος σχεδίου νόμου, καθώς πιστεύουμε ότι η δημιουργία ισχυρών ακαδημαϊκών ιδρυμάτων, με αξιόλογο ανθρώπινο δυναμικό και ικανές υποδομές μπορεί να προσδώσει τα επιδιωκόμενα πολλαπλασιαστικά οφέλη. Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το Ποτάμι):** Ευχαριστώ, κύριε Πρόεδρε. Επειδή έριξε τη φιτιλιά του, στην αρχή της συνεδρίασης ο κ. Υπουργός, αναφερόμενος στην άτυπη σύσκεψη – συνάντηση, που έκανε την Τετάρτη, για τη βελτίωση της τροπολογίας και πήγαν μόνο οι Βουλευτές του ΣΥΡΙΖΑ, να του πω ότι δεν μπορούμε να είμαστε απίκο στις άτυπες συναντήσεις, που έχει την έμπνευση να διοργανώσει, γιατί υπάρχουν και άλλες κοινοβουλευτικές διαδικασίες. Είχαμε την Επιτροπή Συνταγματικής Αναθεώρησης της οποίας είμαι μέλος, έχουμε και άλλες, ας το πούμε κοινοβουλευτικές διαδικασίες, προκειμένου να είμαστε απίκο στις άτυπες συναντήσεις. Καλύτερα να τα λέμε, όπως θα τα πω και εγώ τώρα, όλα, δημόσια, στο φως, για να υπάρχει και ο αντίλογος. Επιτρέψτε μου, στο τέλος να κάνω και ορισμένες παρατηρήσεις, για τα παρασκηνιακά, που μπορεί να γίνονται, αυτές τις ημέρες.

Όπως είχα πει, λοιπόν, σήμερα, στη δεύτερη ανάγνωση, θα σταθώ, κατά κύριο λόγο, στην τροπολογία για το σύστημα διορισμού και προσλήψεων εκπαιδευτικών στην Πρωτοβάθμια και Δευτεροβάθμια Εκπαίδευση. Με δεδομένο ότι δεν γίνεται πλέον γραπτός διαγωνισμός του ΑΣΕΠ, η παρούσα πρόταση του Υπουργείου αποτελεί μια πρώτη βάση για τη συζήτηση του εν λόγω μεγάλου θέματος, του σημαντικού για χιλιάδες συμπολίτες μας, των μόνιμων διορισμών στην εκπαίδευση. Όμως, απέχει πολύ η βάση συζήτησης απ’ αυτό, που γίνεται τώρα, που είναι η απευθείας έλευση και ψήφιση, έστω και αν γίνεται αυτό, μέσα και από άτυπες συναντήσεις. Προηγήθηκαν δέκα ημέρες διαβούλευση του συστήματος, στον ιστότοπο του Υπουργείου. Αυτό είναι θεμιτό και σωστό, που έγινε, αλλά η απορία είναι, γιατί δεν ετοιμάστηκε αυτό, νωρίτερα και όχι μέσα στα Χριστούγεννα, ώστε να έρθει, επιτέλους, με μια δεδομένη άνεση χρόνου για μια διεξοδική συζήτηση, στην Επιτροπή Μορφωτικών Υποθέσεων κάτι, που μας έχει υποσχεθεί, ότι θα το κάνει για τις μετεγγραφές στα Πανεπιστήμια ο κ. Υπουργός. Αν αυτό γινόταν, εμείς θα καταθέταμε εμπεριστατωμένες προτάσεις. Το είχαμε κάνει, άλλωστε και για την μοριοδότηση των στελεχών εκπαίδευσης και είχαμε κάνει ολόκληρη τροπολογία εμπεριστατωμένη.

Πάντα θα καταθέτουμε προτάσεις, ως Ποτάμι, αρκεί θεσμικά να μας ζητούνται. Θυμάστε ότι ακόμη περιμένουμε να γίνει αυτό, με τις μετεγγραφές στα ΑΕΙ. Πρέπει, κύριε Υπουργέ, να την κάνουμε αυτή τη συζήτηση στην Επιτροπή Μορφωτικών Υποθέσεων, να την προγραμματίσετε και να δεσμευτείτε σε αυτό, να τα κάνουμε όλα θεσμικά και δημόσια και όχι άτυπα να έρχονται μόνο οι Βουλευτές του ΣΥΡΙΖΑ.

Να επανέλθω, όμως, στο προκείμενο για την τροπολογία. Όπως προείπα, είναι ένα πρώτο κείμενο για συζήτηση, αλλά είναι εμφανή δύο βασικά ζητήματα. Πρώτον, ότι λείπει η απαιτούμενη διαβούλευση, για μια σειρά από ζητήματα, όπως το θέμα της διαφοροποίησης της μοριοδότησης, ανάλογα με τη συνάφεια των ακαδημαϊκών τίτλων. Δηλαδή, μετράει το ίδιο ένα μεταπτυχιακό στα παιδαγωγικά, με ένα μεταπτυχιακό στα χρηματοοικονομικά για κάποιον, που μπαίνει, στην τάξη; Επίσης, δεν θα έπρεπε να αποτελέσει θέμα διαλόγου, εάν πρέπει να πάμε στο μοντέλο του ενιαίου πίνακα ή να ακολουθήσουμε τη γνωστή πρακτική των προκηρύξεων του ΑΣΕΠ, που εφαρμόζει, με τα ανάλογα ποσοστά, πέραν της μεγάλης πλειοψηφίας των γενικών θέσεων και θέσεις για πολύτεκνους, τρίτεκνους, για άτομα με αναπηρία, αλλά κυρίως για θέσεις με ή χωρίς προϋπηρεσία, δηλαδή, όπως το κάνει ο ΑΣΕΠ.

Γιατί, όπως είναι προφανές οι νεότεροι απόφοιτοι δεν θα μπορούν να έχουν καμία ελπίδα συμμετοχής στον εν λόγω διαγωνισμό και η πολυαναμενόμενη σύσταση του OΟΣΑ για την ηλικιακή ανανέωση του εκπαιδευτικού προσωπικού πάει «περίπατο».

Το δεύτερο, που θα ήθελα να σημειώσω, είναι ότι γενικά και εδώ πέρα παρατηρούμε μια διαχρονική ιδεοληψία, που υπάρχει, για την ιδιωτική εκπαίδευση. Και καλά να τα έχετε βάλει ταξικά με τους σχολάρχες, με τους ιδιοκτήτες των ιδιωτικών σχολείων, αλλά εσείς καταφέρεστε και εναντίον των εργαζομένων. Βάζατε διαφορετικές συνθήκες. Είναι δυνατόν να βάζετε αυτούς τους δεσμευτικούς, τους σχεδόν απαγορευτικούς περιορισμούς, ότι η προϋπηρεσία στα ιδιωτικά σχολεία θα προσμετράται «αν έχουν απολυθεί, λόγω κατάργησης του ιδιωτικού σχολείου ή λόγω καταγγελίας της σύμβασης τους και, επιπρόσθετα, να έχουν συμπληρώσει δύο τουλάχιστον συνεχόμενα διδακτικά έτη σε δημόσια σχολεία μετά»; Αν κάποιος είχε θητεύσει για δύο έτη σε δημόσιο σχολείο, ως Αναπληρωτής και μετά πήγε να εργαστεί σε ιδιωτικό σχολείο και απολύθηκε, δεν θα προσμετράται αυτή η προϋπηρεσία;

Μετά από τέσσερα χρόνια, λοιπόν, απορούμε γι΄ αυτήν την εμπάθεια και την ιδεοληψία, που υπάρχει, σχετικά με το ότι έχει τον όρο «ιδιωτικό» μέσα.

Παρεμπιπτόντως, για το συγκεκριμένο θέμα με τα ιδιωτικά, εγώ θα έβλεπα με ενδιαφέρον και θα εξέταζα και την περίπτωση για αναγνώριση προϋπηρεσίας και μοριοδότησης με κάποιον τρόπο και σε πτυχιούχους, που δουλεύουν, σε φροντιστήρια. Μιλάμε, όμως, για πιστοποιημένη προϋπηρεσία με εύσημα, ώστε να υπάρχει αξιοπιστία, σε αυτή την αναγνώριση, για να μην λέει ο καθένας ό,τι θέλει ή ό,τι του δίνει ο εργοδότης. Έτσι, να είναι ένα κίνητρο για να ζητούν οι εργαζόμενοι να τους γράφονται όλες οι ώρες από τους εργοδότες.

Τώρα, πάμε και σε κάποια άλλα σημεία προβληματισμού, επί των συγκεκριμένων διατάξεων. Παιδαγωγική - Διδακτική Επάρκεια. Να βάλουμε μεταβατικές διατάξεις για όσους δεν τη διαθέτουν και για τους εκπαιδευτικούς της ιδιωτικής εκπαίδευσης είναι και πάλι τυπικό προσόν. Γιατί να υπάρχουν, λοιπόν, δύο μέτρα και δύο σταθμά; Γι' αυτό εννοώ ότι άλλοι μπορούν να την αποκτήσουν στην πορεία.

Η μεταφορά εμπειρίας από τη Γενική στην Ειδική εκπαίδευση είναι λάθος, κατά τη γνώμη μας, καθώς δεν είναι ταυτόσημες οι προϋπηρεσίες, η μεταφορά εμπειρίας και αυτή η εξίσωση που γίνεται. Δεν θα έπρεπε να προτάσσονται όσοι έχουν πρώτο πτυχίο στην Ειδική Αγωγή, σε σχέση με όσους έχουν μεταπτυχιακό; Η γνώμη μας είναι ότι θα έπρεπε να προτάσσονται.

Γιατί στα κριτήρια ένταξης στους επικουρικούς πίνακες Ειδικής Αγωγής για τους εκπαιδευτικούς, τα σεμινάρια επιμόρφωσης της Ειδικής Αγωγής πρέπει να έχουν διάρκεια 400 ώρες και 8 μήνες; Στη διαβούλευση υπήρχε μόνο το «400 ώρες», το «8 μήνες» μπήκε μετά. Αποκλείεται έτσι ένα πρόγραμμα ΚΕ.ΔΙ.ΒΙ.Μ. του Πανεπιστημίου Αιγαίου, που είναι, ναι, μεν 400 ώρες, αλλά είχε και 7 μήνες. Η απορία είναι, αν υπάρχει κάτι πίσω από αυτό, δηλαδή, ότι βάζουμε και τους οκτώ μήνες, μαζί, με τις 400 ώρες.

Σχολικοί Ψυχολόγοι. Για τον κλάδο, λοιπόν, ΠΕ23 των ψυχολόγων, οι υποψήφιοι πρέπει να διαθέτουν εξειδίκευση στη Σχολική Ψυχολογία, η οποία πιστοποιείται, με την κατοχή μεταπτυχιακού τίτλου σπουδών στη Σχολική Ψυχολογία και λέει «είτε με εμπειρία τουλάχιστον 50 μηνών προϋπηρεσία στην πρωτοβάθμια ή στην δευτεροβάθμια εκπαίδευση προτάσσονται των λοιπών υποψηφίων», ίσως να είναι καλύτερα να υπάρχει μια επιπλέον μοριοδότηση για όσους έχουν μεταπτυχιακό.

Επίσης, στο άρθρο για το διορισμό των μονίμων εκπαιδευτικών των μελών του εκπαιδευτικού και του βοηθητικού προσωπικού, στην παράγραφο 6, λέει ότι «αν οι υποψήφιοι εκπαιδευτικοί ή μέλη ειδικού εκπαιδευτικού προσωπικού διοριστούν, χωρίς να διαθέτουν πιστοποιημένη παιδαγωγική και διδακτική επάρκεια, επιμορφώνονται, υποχρεωτικά, σε χρονικό διάστημα δύο ετών, από την ημερομηνία του διορισμού τους». Και αν δεν το κάνουν, τι θα γίνει; Θα απολυθούν; Ή, αν είναι μακριά, εκεί, που έχουν πάει, για παράδειγμα, ως διοριστέοι, ως αναπληρωτές από κάποιο κέντρο επιμόρφωσης, για την πιστοποιημένη παιδαγωγική επάρκεια, τι θα γίνεται;

Θεωρούμε ότι θα πρέπει να θεωρείται τυπικό προσόν η γνώση γραφής Braille και ελληνικής νοηματικής για τα αντίστοιχα σχολεία. Γι' αυτά τα σχολεία να μην είναι τυπικό προσόν η γνώση ξένης γλώσσας, αλλά τουλάχιστον η γραφή Braille, όταν πρόκειται για τυφλούς, η νοηματική να είναι τυπικό προσόν, δηλαδή, να είναι υποχρεωτικό. Να προτάσσονται στους πίνακες ειδικού βοηθητικού προσωπικού οι κάτοχοι πτυχίου μεταλυκειακής εκπαίδευσης των ΙΕΚ, καθώς αποτελεί εκπαίδευση επιπέδου πέντε. Κατά τη γνώμη μας, είναι μικρή η διαφορά στη βαθμολόγηση, σε σχέση με τους αποφοίτους ΕΠΑΛ. Ανάγκη εφαρμογής κοινών κοινωνικών κριτηρίων, με αυτά της πρόσληψης προσωπικού από τους φορείς του δημόσιου τομέα, π.χ. να περιλαμβάνονται και όσοι έχουν αδέλφια, με ποσοστό αναπηρίας 67% και άνω ή είναι οι ίδιοι τέκνα αναπήρων και έχουν αναλάβει τη φροντίδα τους, όπως γίνεται, δηλαδή, στα βασικά κριτήρια πρόσληψης προσωπικού από φορείς δημοσίου. Στους επικουρικούς πίνακες εκπαιδευτικών για την Ειδική Αγωγή εντάσσονται μόνο οι γονείς παιδιών, με αναπηρία 67% και άνω και όχι οι ίδιοι οι εκπαιδευτικοί, αν έχουν οι ίδιοι αναπηρία.

Όλα αυτά που συζητάμε και προβληματιζόμαστε είναι ωραία και χρήσιμα, αλλά η λεπτομέρεια είναι ότι οι επόμενοι διορισμοί θα γίνουν το Σεπτέμβριο και θα γίνουν, με τους παλιούς πίνακες, γιατί, ουσιαστικά, δεν νομίζω ότι το ΑΣΕΠ, μέχρι 1/7/2019, θα προλάβει να έχει καταρτίσει τους νέους πίνακες και αυτό είναι που λέγεται και στις μεταβατικές διατάξεις, δηλαδή, ότι θα γίνουν με τους παλιούς πίνακες.

Για τα υπόλοιπα του νομοσχεδίου θα τα πούμε και στην Ολομέλεια, αλλά θέλω να θίξω ένα θέμα, επειδή δεν το άκουσα από Εισηγητές των άλλων Κομμάτων. Θα έχει ενδιαφέρον να δούμε και την τροπολογία για τις θητείες των Πρυτάνεων. Κύριε Υπουργέ, να μας πείτε τι άλλαξε, από τον Αύγουστο του 2017 – πέρυσι, δηλαδή πριν από ένα χρόνο – που η Βουλή ψήφισε το ν.4485, τον οποίο είχατε εισηγηθεί και προέβλεπε ότι ο Πρύτανης δεν επιτρέπεται να είναι υποψήφιος και να εκλεγεί για δεύτερη συνεχόμενη θητεία στο αξίωμα του Πρύτανη. Θα περιμένουμε, λοιπόν, με ενδιαφέρον, να μας πείτε τι άλλαξε και εάν αυτό ήταν μέσα στο πλαίσιο της προσπάθειας πειθούς ιδρυμάτων, για την υιοθέτηση των Τ.Ε.Ι. ή αξιολογήσατε την πριν από ένα χρόνο ουσιαστικά διάταξη, διαπιστώσατε ότι δημιουργούσε δυσλειτουργίες και έπρεπε να διορθωθεί.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γεώργιος, Αμανατίδης Ιωάννης, Αναγνωστοπούλου Αθανασία, Βαρδάκης Σωκράτης, Βαγενά Άννα, Βάκη Φωτεινή, Γεννιά Γεωργία, Γεωργοπούλου-Σαλτάρη Ευσταθία, Ψυχογιός Γεώργιος, Δριτσέλη Παναγιώτα, Πρατσόλης Αναστάσιος, Θηβαίος Νικόλαος, Κατσαβριά-Σιωροπούλου Χρυσούλα, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Παρασκευόπουλος Νικόλαος, Ανδριανός Ιωάννης, Αραμπατζή Φωτεινή, Βούλτεψη Σοφία, Βλάσσης Κωνσταντίνος, Μπούρας Αθανάσιος, Κέλλας Χρήστος, Κεραμέως Νίκη, Κεφαλογιάννη Όλγα, Κωνσταντίνος, Κουτσούμπας, Ανδρέας, Ράπτη Ελένη, Στύλιος Γεώργιος, Αχμέτ Ιλχάν, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Παππάς Χρήστος, Μωραΐτης Νικόλαος, Δελής Ιωάννης, Παφίλης Αθανάσιος, Κατσίκης Κωνσταντίνος, Μαυρωτάς Γεώργιος, Καβαδέλλας Δημήτριος και Φωκάς Αριστείδης.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Πριν προχωρήσουμε στον κατάλογο των ομιλητών, των συναδέλφων, υπάρχει μια κατατεθειμένη τροπολογία, του συναδέλφου, εκ μέρους της Δημοκρατικής Συμπαράταξης, την οποία θα υποστηρίξει ο συνάδελφος, κ. Καρράς. Ορίστε, κύριε Καρρά, έχετε το λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Υπουργέ, θα ήθελα να απευθυνθώ σε σας και στην ηγεσία του Υπουργείου παράλληλα και στους συναδέλφους, για το εξής ζήτημα, που έχει προκύψει, το οποίο το θεωρώ κοινωνικό, όπως οι συνάδελφοί μου, μέλη της Επιτροπής Μορφωτικών Υποθέσεων.

Στις εισαγωγικές εξετάσεις των Ανωτάτων Σχολών, όπως γνωρίζετε, συμμετέχουν και παιδιά που προέρχονται από το κοινωνικά ιδρύματα, από δομές δημόσιες ή ιδιωτικές, παιδιά, τα οποία είναι είτε εγκαταλελειμμένα από τους γονείς τους είτε βρίσκονται εκεί, κατόπιν εισαγγελικών παραγγελιών ή οι οικογένειες δεν μπορούν να εξασφαλίσουν μια ομαλή και ηθική διαβίωση. Τα παιδιά, λοιπόν, αυτά, τελειώνοντας τη δευτεροβάθμια εκπαίδευση, συνήθως, συμμετέχουν στις εισαγωγικές εξετάσεις των Ανωτάτων Σχολών. Παρατηρήθηκε, λοιπόν, το φαινόμενο να εισάγονται σε σχολές, που είναι εκτός της έδρας ή της εγκαταστάσεως του ιδρύματος, που, στην ανηλικότητά τους, έχουν ανατραφεί και σπουδάσει και ενώ υπάρχουν οι πάγιες διατάξεις για τις μεταγραφές, πολλές φορές, δεν μπορούν να ενταχθούν στις μεταγραφές για το λόγο ότι δεν υπάρχουν τα απαραίτητα δικαιολογητικά, διότι στερούνται ακόμη οικογενειακής προστασίας. Έχουν ενηλικιωθεί ήδη, κύριε Υπουργέ.

Κάναμε, λοιπόν, τη σκέψη να το θέσουμε και στη δική σας κρίση, να μπορούν τα παιδιά αυτά, κατ' εξαίρεση, να μεταγράφονται στην κοντινότερη σχολή, όπου εδρεύει το ίδρυμα, που ανετράφησαν. Ο λόγος που το προτείνουμε είναι, αφενός μεν, επειδή, συνήθως, πέραν του επιδόματος στέγασης ή σίτισης, το οποίο δίνει το κράτος, υπάρχουν και άλλα έξοδα για να διαβιώσει, εκτός του τόπου του ένας νέος, τα οποία τα επιβαρύνονται, συνήθως, οι δομές – είναι γνωστό ότι φτάνουν μέχρι και τα 20, 25 χρόνια και παρέχουν την προστασία τους οι δομές, οι οποίες επιβαρύνονται και οικονομικά – αφετέρου, όταν βρίσκονται αυτά τα παιδιά μόνα τους, εκτός των δομών, σε ένα ξένο χώρο και ξένο τόπο, πολλές φορές, αντιμετωπίζουν ένα ζήτημα, ακόμα, όχι μόνο προσαρμογής, αλλά και κάποιους κινδύνους, για τους οποίους δεν θέλω να αναφερθώ.

Νομίζω, λοιπόν, ότι είναι αναγκαίο, εφόσον έχουμε νομοσχέδιο του Υπουργείου Παιδείας, να δείτε και προς αυτή την κατεύθυνση, να ενταχθεί μια κατηγορία, κατ' εξαίρεση μεταγραφών των παιδιών αυτών. Μάλιστα, υπάρχει πρόβλημα, αυτή τη στιγμή, σε ένα κορίτσι, το οποίο έχει εισαχθεί σε Σχολή, στο Ναύπλιο και δεν έχει τη δυνατότητα να μεταγραφεί.

Παράλληλα, για να είμαι ακριβής και να μην αφήνω κενά, στο παρελθόν έχουν υποβληθεί αιτήματα για μεταγραφές, τα οποία έχουν γίνει κατ' εξαίρεση, για κοινωνικούς λόγους. Είναι γνωστό αυτό. Δεν το αμφισβητώ εγώ, αλλά νομίζω ότι πρέπει να δημιουργήσουμε μια ειδική κατηγορία στις κατ' εξαίρεση μεταγραφές, ούτως ώστε να μην έχουμε τους ποσοτικούς περιορισμούς, αλλά να δώσουμε και στα παιδιά αυτά τη δυνατότητα να τελειώσουν τις σπουδές τους, εκεί που έχουν ανατραφεί και έχουν ζήσει, γιατί, ξέρετε, ότι όλες αυτές οι δομές, που ζούνε, ουσιαστικά είναι ταυτόχρονα και ένα οικογενειακό περιβάλλον, και παράλληλα, να μην επιβαρύνουμε τα ιδρύματα είτε κρατικά είτε ιδιωτικά, αναλαμβάνοντας τα έξοδα.

Νομίζω, λοιπόν, ότι θα πρέπει να δείτε με συμπάθεια την πρότασή μας αυτή.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Εισερχόμαστε στον κατάλογο των ομιλητών.

Πρώτος είναι ο κ. Στέφος από τον ΣΥΡΙΖΑ.

**ΙΩΑΝΝΗΣ ΣΤΕΦΟΣ:** Κύριε Πρόεδρε, καθώς οδεύουμε προς τη λήξη των εργασιών της Επιτροπής Μορφωτικών Υποθέσεων και καθώς το νομοσχέδιο θα πάει για συζήτηση στην Ολομέλεια, έχουμε μια απεργία, την απεργία των εκπαιδευτικών, σήμερα. Την απεργία, κυρίως των εκπαιδευτικών, που γίνεται για τον τρόπο διορισμού των νέων δασκάλων και καθηγητών. Αν μη τι άλλο, είναι αξιοπρόσεκτη αυτή η απεργία, διότι εκφράζει την αγωνία τους για ένα σύστημα διορισμού, που, αν μη τι άλλο, αναζητεί τον τρόπο, που θα βρούμε τους πιο καλούς εκπαιδευτικούς. Η πραγματικότητα είναι ότι δεν μπορεί να απαντηθεί αυτό το ερώτημα, εύκολα. Ποιος είναι ο καλός εκπαιδευτικός; Είναι αυτός, ο οποίος γνωρίζει το γνωστικό του αντικείμενο, είναι αυτός, ο οποίος μπορεί να επικοινωνήσει με τα παιδιά του και τους γονείς, είναι αυτός ο οποίος μπορεί να φτιάξει ένα κλίμα συνεργασίας στο σχολείο, είναι αυτός, ο οποίος μπορεί να διαπαιδαγωγήσει τα παιδιά, είναι αυτός, εν τέλει, ο οποίος θα τον θυμούνται, σαν ένα καλό δάσκαλο. Πώς μπορούμε να τον αναζητήσουμε και μέσα από ποιες διαδικασίες; Είναι αυτός, ο οποίος έχει προϋπηρεσία μεγάλη και ένα καλό βαθμό πτυχίου; Ή είναι αυτός, ο οποίος έχει μόνο σημαντικά επιστημονικά προσόντα, τα οποία μπορεί να είναι διδακτορικά, μεταπτυχιακά, δεύτερα πτυχία κ.λπ.; Δεν είναι εύκολη απάντηση. Δεν είναι καθόλου εύκολη απάντηση. Δεν είναι ούτε το ένα ούτε το άλλο. Είναι μια σύνθεση όλων αυτών. Η εμπειρία ενός ανθρώπου, που διδάσκει στο σχολείο, είναι πολύ σημαντική και όλοι γνωρίζουμε, όσοι διδάξαμε σε όλες τις βαθμίδες της εκπαίδευσης, ότι, κατά τεκμήριο, γίναμε καλύτεροι, με το πέρασμα των χρόνων.

Δεν είναι, όμως, μόνο αυτό. Αναζητήσαμε, λοιπόν, ένα σύστημα μοριοδότησης τέτοιο, που θα επιτρέψει, τα επόμενα χρόνια, να προσλάβουμε εκπαιδευτικούς, που θα κάνουν τα σχολεία μας καλύτερα. Είπα στην αρχή, ότι υπάρχει μια βαθιά σύγχυση για το τι ακριβώς γίνεται. Πρέπει, όμως, να πω ότι δεν καταλήξαμε σε αυτή την πρόταση διορισμού των εκπαιδευτικών, αβασάνιστα, ακοπίαστα και με ελαφριά την καρδιά. Ενώ, αρχικώς, είχαμε, ως στόχο μας, τους 84 μήνες προϋπηρεσίας, καταφέραμε στο Υπουργείο Παιδείας, αυτοί οι μήνες προϋπηρεσίας να φτάσουν στους 120. Δεν μπορούμε περισσότερο, αυτή είναι η αλήθεια, αυτή είναι η πραγματικότητα. Ξέρω ότι αυτή τη στιγμή μας ακούν χιλιάδες εκπαιδευτικοί. Ξέρω ότι ψάχνουν στα social media τι θα πει ο καθένας. Ξέρω, επίσης, ότι δεν θα συμφωνήσουν ποτέ, οι ίδιοι μεταξύ τους, σε ένα σύστημα διορισμού.

Από την άλλη, είμαστε υποχρεωμένοι από το Σύνταγμα και από τις αρχές της Πολιτείας να προσμετρήσουμε, στο σύστημα αυτό του διορισμού τους, τα επιστημονικά προσόντα. Έτσι, λοιπόν, καταλήξαμε, σε ένα ποσοστό 50%, να προέρχεται, με βάση τα επιστημονικά και ακαδημαϊκά προσόντα και ένα άλλο 50%, σύμφωνα με την προϋπηρεσία. Σε ό,τι αφορά τα ακαδημαϊκά προσόντα, πρότεινα και θα προτείνω και σήμερα, να ληφθεί περισσότερο υπόψη μας το βασικό πτυχίο.

Μπορεί να διορισθεί ένας εκπαιδευτικός μόνο με το πτυχίο και την προϋπηρεσία, όμως, κανείς εκπαιδευτικός δεν μπορεί να διορισθεί, εάν δεν έχει βασικό πτυχίο. Συνεπώς, να δώσουμε το στίγμα μας, ότι εμείς τιμούμε την κοινή αφετηρία όλων αυτών των ανθρώπων, που είναι το βασικό πτυχίο, που δίνει ίση δυνατότητα πρόσβασης σε όλους τους νέους να εισαχθούν στα πανεπιστήμια και αντίστοιχα να μοριοδοτηθεί αυτό το πτυχίο.

Θα πω, κυρίως, ότι το διδακτορικό καλώς έχει τις μονάδες, που έχει, γιατί είναι ένας μεταπτυχιακός τίτλος σπουδών, ο οποίος, κατά βάση, δεν αμφισβητείται από τη συντριπτική πλειοψηφία της κοινωνίας. Δεν συμβαίνει το ίδιο με τα μεταπτυχιακά. Εκεί, πέρα του ότι τα μεταπτυχιακά της χώρας μας είναι εξαιρετικά σημαντικά και πολλά από αυτά είναι σπουδαία, είχα την τύχη να κάνω δύο και το ξέρω, πολύ καλά, υπάρχουν μεταπτυχιακοί τίτλοι σπουδών, που ήρθαν στη χώρα μας, αναγνωρίστηκαν, καταγγέλθηκαν και κακώς καταγγέλθηκαν, στη Βουλή, από την Βουλγαρία και την Κύπρο, διότι είναι ευρωπαϊκές χώρες. Πέρασαν από το ΔΟΑΤΑΠ, πέρασαν από έλεγχο, οι οποίοι είναι αμφιβόλου ποιότητας και, εν πάση περιπτώσει, σε πολλές περιπτώσεις, έχει ειπωθεί και έχει αφεθεί να εννοηθεί ότι δεν είναι μια δύσκολη διαδικασία και είναι μια διαδικασία που μπορεί να την κάνει ο καθένας, εάν μπορεί να εγγραφεί σε ένα τμήμα, με αμοιβή.

Τέλος, για τα σεμινάρια. Τα σεμινάρια, κύριοι συνάδελφοι, δεν είναι οι τίτλοι σπουδών. Κακώς μοριοδοτούνται τα σεμινάρια και πως ακριβώς θα γίνει, εάν ένας υποψήφιος, που έχει ένα σεμινάριο, το οποίο δεν έχει μεγάλη σχέση με τα παιδαγωγικά ή διδακτικά του καθήκοντα, τα οποία καλείται να επιτελέσει;

Σε κάθε περίπτωση, νομίζω ότι πρέπει να ανεβάσουμε αρκετά το βασικό πτυχίο, θα έλεγα έως και τις 30 μονάδες και σε κάθε περίπτωση, πρέπει να εξετάσουμε τι θα κάνουμε με τα σεμινάρια, τα οποία προτείνω να μη μοριοδοτηθούν καθόλου. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Ευχαριστώ πολύ τον κ. Στέφο. Πριν προχωρήσουμε στον κ. Πρατσόλη, ο οποίος είναι ο επόμενος ομιλητής, έχει έρθει ο Υπουργός, ο κ. Βίτσας, για να υποστηρίξει μια τροπολογία του Υπουργείου Μεταναστευτικής Πολιτικής, που κατατίθεται. Παρακαλώ, κύριε Υπουργέ, έχετε το λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής)**: Καλημέρα και χρόνια σας πολλά. Παρουσιάζω την τροπολογία, με γενικό αριθμό 1906 και ειδικό 203. Κατά την ψήφιση του τελευταίου νόμου Μεταναστευτικής Πολιτικής, θυμάστε το νομοσχέδιο, με τις πολλές τροπολογίες, κατά τη μεταφορά, δεν συμπεριλήφθηκαν δύο παράγραφοι, η μία στην αρχή και η άλλη στο τέλος του προηγούμενου νόμου. Έτσι, για ασφάλεια δικαίου και για να μην δημιουργηθεί σύγχυση, καταθέτουμε αυτή την τροπολογία, ώστε να είναι καθαρά δύο πράγματα.

Το πρώτο και βασικό είναι ότι, για την «golden visa» η ελάχιστη επένδυση είναι 250.000 ευρώ. Εμείς το καταλάβαμε, αμέσως, την επόμενη μέρα και, με απόφαση του Γενικού Γραμματέα Μεταναστευτικής Πολιτικής και με εγκύκλιο το έχουμε κρατήσει, ώστε σε αυτό το χρονικό διάστημα, ώσπου να ψηφιστεί αυτός ο νόμος, να μην υπάρξει κάποια διαφορά.

Το δεύτερο, είναι αυτό, που προανέφερε ο ν.4251/2014, ότι με κοινή απόφαση των Υπουργών Μεταναστευτικής Πολιτικής, Οικονομίας και Ανάπτυξης και Οικονομικών, το ποσό των 205.000 ευρώ μπορεί να αναπροσαρμόζεται. Αυτό υπήρχε από το 2014.

Ήταν ένα λάθος, εκ παραδρομής. Για ασφάλεια δικαίου θεωρήσαμε να μην πάμε εκείνη τη στιγμή, σε κάποια νομοτεχνική βελτίωση, αλλά να το φέρουμε ως τροπολογία και να το ψηφίσουμε κανονικά.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Προχωράμε και τον λόγο έχει ο κ. Πρατσόλης από τον ΣΥΡΙΖΑ.

**ΑΝΑΣΤΑΣΙΟΣ ΠΡΑΤΣΟΛΗΣ**: Ευχαριστώ, κύριε Πρόεδρε. Εδώ, ακούσαμε κάποια θέματα, τα οποία, πραγματικά, θα έλεγα ότι κάποιοι έχουν ξεχάσει, εντελώς, το παρελθόν. Υπάρχει ένα όψιμο ενδιαφέρον για την Τεχνολογική Εκπαίδευση. Μια τεχνολογική εκπαίδευση, που ξεκινάει από τα μακρινά χρόνια της Σχολής Υπομηχανικών, ΚΑΤΕ, ΚΑΤΕΕ, ΤΕΙ.

Εδώ, θα πρέπει να τονίσουμε την έλλειψη των επαγγελματικών δικαιωμάτων και το όψιμο ενδιαφέρον πολλών ανθρώπων, που κυβέρνησαν, όλ’ αυτά τα χρόνια, αλλά δε μερίμνησαν ποτέ, γιατί επαγγελματικά δικαιώματα, σήμερα, αυτών των αποφοίτων είναι π.χ. 1,5 εκατ. δρχ. μελέτη για Μηχανολόγους ή διώροφή κατοικία, χωρίς αντισεισμική προστασία για τους δομικούς. Είναι ένα τεράστιο πρόβλημα αυτό, που υπάρχει, σε σχέση με την τεχνολογική εκπαίδευση και, πραγματικά, σήμερα ακούμε διάφορους ανθρώπους, οι οποίοι ομνύουν στα Τεχνολογικά Εκπαιδευτικά Ιδρύματα, τα οποία άφησαν τους αποφοίτους όλους στην τύχη τους. Λέω «στην τύχη τους», γιατί οι περισσότεροι απ’ αυτούς δουλεύουν, ως εγκαταστάτες, σήμερα, ηλεκτρολόγοι ή οτιδήποτε άλλο, εκτός απ’ το δικό τους επιστημονικό πεδίο.

Θα ήθελα, βέβαια, να τονίσω και κάτι άλλο. Ακούσαμε ότι το νομοσχέδιο αυτό δεν έχει την αποδοχή της κοινωνίας. Θέλω να διαβάσω κάτι και θα σας πω από πού είναι. Εμείς, η προοδευτική παράταξη, θεωρούμε την Παιδεία και, εν προκειμένω, την Ανώτατη Παιδεία το «μοχλό» για τη νέα ανταγωνιστική Ελλάδα, η οποία κινείται και διαπρέπει στον παγκόσμιο κόσμο της γνώσης και της καινοτομίας και, ταυτόχρονα, ενσωματώνει την έρευνα και την τεχνολογία στην παραγωγική της ανασυγκρότηση και την περιφερειακή ανάπτυξη. Την Ελλάδα, που παράγει και αναδιανέμει, δίκαια και σοβαρώς, τους πόρους της τέταρτης βιομηχανικής επανάστασης στην κοινωνία, προς όφελος των ανθρώπων, της εργασίας, της παραγωγής και της δημιουργίας.

Γι' αυτό δε μπορούμε ν’ αγνοήσουμε όσα συμβαίνουν στο ελληνικό πανεπιστήμιο, κυρίως δε, όταν σχετίζονται με τον τόπο μας, όπως συμβαίνει με το εθνικό Καποδιστριακό Πανεπιστήμιο Αθηνών, που συμπεριέλαβε το Τ.Ε.Ι. Χαλκίδας, τη Χαλκίδα και την ευρύτερη περιοχή της, στο στρατηγικό σχέδιο ανάπτυξής του και πρότεινε την ίδρυση του Συγκροτήματος Ευρίπου, περιλαμβάνει την εγκατάσταση τριών νέων πανεπιστημιακών τμημάτων κ.λπ.. Είναι μια ανακοίνωση της Νομαρχιακής Επιτροπής του ΚΙΝ.ΑΛ. Εύβοιας. Εδώ, πραγματικά, σκεφτόμαστε, εάν τα Κόμματα συμφωνούν μεταξύ τους.

Κάτι ακόμα: οι φορείς της ευρύτερης περιοχής και όλη η Εύβοια, οι δήμοι και οι πολίτες πρέπει να ενώσουμε τις δυνάμεις μας και ενωμένοι σαν μια γροθιά να διεκδικήσουμε το καλύτερο για τον τόπο μας και ν’ αλλάξουμε τη μοίρα του, τη νέα εποχή της γνώσης και της καινοτομίας. Το πνευματικό απόθεμα εντός πανεπιστημίου, στον τόπο μας, αποτελεί σημαντικό εφόδιο. Είναι από σχεδόν ομόφωνη απόφαση του Δημοτικού Συμβουλίου του Δήμου Χαλκιδαίων και μια άλλη αντίστοιχη απόφαση υπάρχει απ’ το Δημοτικό Συμβούλιο του Δήμου Διρφύων Μεσσαπίων, του οποίου έδρα είναι τα Ψαχνά Εύβοιας.

Άρα, λοιπόν, εδώ βλέπουμε ότι όχι απλώς υπάρχει αποδοχή της κοινωνίας, αλλά και όλα τα’ άλλα Δημοτικά Συμβούλια της Εύβοιας έχουν πάρει αντίστοιχες αποφάσεις, σχετικά μ’ αυτό το νομοσχέδιο. Πραγματικά, λυπάμαι για κάποιους χαρακτηρισμούς, που ακούστηκαν, «τα Ψαχνά, Cambridge» ή «η Λαμία, Οξφόρδη» μ’ ένα είδος υποτίμησης και των σχολών, αλλά και των περιοχών αυτών. Εκτός κι αν όλοι οι συνάδελφοι εδώ είναι απόφοιτοι του Cambridge ή της Οξφόρδης και υποτιμούν τα ελληνικά εκπαιδευτικά ιδρύματα, κατά τέτοιο χυδαίο τρόπο.

Θα ήθελα να συμπληρώσω και κάτι ακόμα. Η υπόθεση αυτή – τουλάχιστον για την Εύβοια, που μπορώ να μιλήσω εγώ – έχει ξεκινήσει, με πολλές συζητήσεις, ενημερώσεις, διαβουλεύσεις, με όλους τους φορείς της Εύβοιας. Μάλιστα, ο κ. Υπουργός έχει έρθει τουλάχιστον δύο φορές στο Νομό. Αλλεπάλληλα, στα δημοτικά συμβούλια έχουν γίνει πάρα πολλές συγκεντρώσεις. Σε όλες αυτές τις συγκεντρώσεις, σε όλ’ αυτά τα συμβούλια, οι εκπρόσωποι, τουλάχιστον, του Κόμματος του ΚΙΝ.ΑΛ., η Ν.Δ. είχε πάντα μια διπλή κατάθεση απόψεων μας, σε όλες αυτές τις συγκεντρώσεις ήταν όχι απλώς θετικοί, αλλά υπερθεμάτιζαν και για την ίδρυση αυτού του Συγκροτήματος Ευρίπου.

Με άλλα λόγια, εδώ ισχύει κι αυτό που, πολλές φορές, έχουμε διαπιστώσει στο ελληνικό Κοινοβούλιο «άλλα λέμε έξω κι άλλα λέμε μέσα». Εδώ, στο βωμό ενός μικροκομματικού συμφέροντος και μιας γραμμής, που λέει, πως «σε ό,τι πει η Κυβέρνηση ΣΥ.ΡΙΖ.Α. – ΑΝ.ΕΛ., εμείς θα λέμε όχι», θυσιάζουμε ακόμη κι ένα τέτοιο ζήτημα, το οποίο είναι και ώριμο, αλλά είναι και απότοκο μιας κοινωνικής συμφωνίας.

Αυτά, κύριε Πρόεδρε, ήθελα να επισημάνω, για να τονίσω τη διγλωσσία από τη μια μεριά κι από την άλλη να τονίσω τη σχεδόν πανευβοϊκή συμφωνία γι' αυτό το Συγκρότημα Ευρίπου.

Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ τον κ. Πρατσόλη. Το λόγο έχει ο Υπουργός, ο κ. Φωτάκης.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα να κάνω μια σύντομη ανακοίνωση, για να ακούσουμε κάποια καλά νέα, αφού νομίζω ότι όλοι συμφωνούμε για τη σημασία της Έρευνας και της Καινοτομίας, στην προσπάθεια της χώρας.

Μόλις πληροφορήθηκα ότι εγκρίθηκε η πράξη του Υπουργικού Συμβουλίου για την πρόσληψη, μέσα στο 2019, 152 εξειδικευμένων επιστημόνων, στα ερευνητικά κέντρα της χώρας, που θα καλύψουν πάγιες ανάγκες, σε πολύ κρίσιμους τομείς. Αναφέρω, χαρακτηριστικά, στο Γεωδυναμικό Ινστιτούτο και σε άλλα αντίστοιχα εργαστήρια.

Θα ήθελα να αναφέρω, ότι αυτό συμβαίνει, μετά από επτά χρόνια, παντελούς ακινησίας, που οι επιστήμονες, οι οποίοι εργάζονταν στα κέντρα αυτά, ήταν με περιστασιακές αναθέσεις και νομίζω ότι και αυτό αποτελεί ένα δείγμα της νέας εποχής, που ανατέλλει, της νέας μεταμνημονιακής εποχής.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τα λόγο έχει η κυρία Δριτσέλη,

**ΠΑΝΑΓΙΩΤΑ ΔΡΙΤΣΕΛΗ:** Κύριε Πρόεδρε, νομίζω ότι πέραν της πολύ σημαντικής συζήτησης, που έχει διεξαχθεί, αυτήν την εβδομάδα, σχετικά με το Πανεπιστήμιο Θεσσαλίας, νομίζω ότι και όλο το προηγούμενο διάστημα έγινε ένας πρόσφορος διάλογος, όχι μόνο, ανάμεσα στο Υπουργείο και τα ακαδημαϊκά τμήματα, αλλά ο Υπουργός και εμείς, ως Βουλευτές των περιοχών, είχαμε τη δυνατότητα να συνομιλήσουμε με πολλούς ανθρώπους, κοινωνικούς φορείς, Τοπική Αυτοδιοίκηση, προκειμένου να λάβουμε μια άποψη για τα στρατηγικά πλεονεκτήματα της Περιφέρειας, για την οποία συζητάμε.

Εγώ θέλω να σταθώ σε δύο ζητήματα, σχετικά με το πανεπιστήμιο. Η πρώτη καινοτομία, προφανώς, και το έχω ξαναπεί, είναι ότι το νομοσχέδιο αυτό περνάει το Πανεπιστήμιο Θεσσαλίας, σε μια άλλη φάση τελείως διαφορετική και πάρα πολύ προηγμένη.

Το δεύτερο είναι, ότι το Υπουργείο έχει καταφέρει, φυσικά, μαζί με την ακαδημαϊκή κοινότητα, να έχει προωθήσει και το δημόσιο διάλογο, σε ένα άλλο επίπεδο. Αυτό το λέω, γιατί είχαμε συνηθίσει, όλα τα προηγούμενα χρόνια, η κατανομή των Τμημάτων, των Ιδρυμάτων, η ίδρυση Σχολών ή η ίδρυση καινούργιων Τεχνολογικών ή Πανεπιστημιακών Σχολών να γίνεται υπό την πίεση μικροκομματικών ή μικροπολιτικών σκοπιμοτήτων. Αυτό, ευτυχώς, σε όλο αυτό το διάστημα, το έχουμε αποφύγει. Το λέω, γιατί επρόκειτο για μια παθογένεια, η οποία κύριο αντίκτυπο και πολύ σοβαρό δεν είχε μόνο στις περιοχές, όπου αυτό συνέβαινε, είχε κυρίως στους φοιτητές, αλλά και στους ανθρώπους, που ασχολούνται, με τα πανεπιστήμια και τα τεχνολογικά ιδρύματα. Αυτό είναι ένα κρίσιμο γεγονός και νομίζω ότι θα πρέπει να το λέμε.

Από κει και πέρα, τι γίνεται με το σχέδιο νόμου. Νομίζω ότι τα ίδια τα Ιδρύματα έχουν αποφασίσει σε ποιο επίπεδο θέλουν να πάλι το νέο Πανεπιστήμιο Θεσσαλίας, το οποίο ιδρύεται. Το σίγουρο είναι ότι θεραπεύει καινοτόμα ακαδημαϊκά αντικείμενα, γίνεται διεθνώς αναγνωρισμένο και αυτό περιγράφεται, νομίζω με τον ίδιο γλαφυρό τρόπο, σε όλα τα άρθρα του νομοσχεδίου αυτού.

Όσον αφορά στο Νομό Τρικάλων, επειδή πολλά ακούγονται, ειδικά στην περιοχή μου, θέλω να είμαι ξεκάθαρη στο εάν η πόλη των Τρικάλων, μέσα απ' αυτό το νομοσχέδιο, πάει ένα βήμα παρακάτω, εάν αντανακλάται, μέσα απ' αυτό το νομοσχέδιο, το στρατηγικό της πλεονέκτημα, που προφανώς είναι και ο πλούτος, που διαθέτει και τα φυσικά στρατηγικά πλεονεκτήματα, αλλά και μια τεχνολογική ανάπτυξη, η οποία έχει επιβεβαιωθεί, τα τελευταία χρόνια και λέω, με τον πιο ξεκάθαρο τόνο, ότι αυτό συμβαίνει.

Αυτό το λέω γιατί πρώτον, είχαμε μέχρι πρότινος, ίσως και τώρα, που δεν έχει ψηφιστεί το νομοσχέδιο, μια μονοτμηματική Σχολή, τη Σχολή Φυσικής Αγωγής και το αντίστοιχο Τμήμα της Φυσικής Αγωγής και Άθλησης, ένα παραπαίον Τ.Ε.Ι. και το λέω, όχι γιατί θέλω να υποτιμήσω τη δουλειά των ανθρώπων ή των φοιτητών, που βρίσκονται, αυτή τη στιγμή εκεί, αλλά την πολιτική της Ν.Δ. και το ΠΑ.ΣΟ.Κ., όλα τα προηγούμενα χρόνια, γιατί συνέβαλε στο να φτάσει το Τ.Ε.Ι. αυτό να μην έχει κανένα μέλος ΔΕΠ και ελάχιστους φοιτητές.

Αυτό είναι κάτι, για το οποίο δεν πρέπει κανένας να χαίρεται. Άρα, αυτή τη στιγμή τι συμβαίνει; Συμβαίνει το εξής. Τα παιδιά, που σπουδάζουν, σε αυτό το Τμήμα, μπορούν να λάβουν εκπαίδευση πανεπιστημιακής κοινότητας, με ένα άλλο πτυχίο, το οποίο θα τους δίνει και θα τους παρέχει επαγγελματικά δικαιώματα, κάτι που δεν συνέβαινε με το Τμήμα, που υπήρχε τώρα και το δεύτερο είναι ότι η σχολή Φυσικής Αγωγής και Άθλησης, στα Τρίκαλα, γίνεται μια πρότυπη Σχολή, για όλη τη χώρα, αφού έρχεται και συγχωνεύεται και χωρικά το Τμήμα της Διαιτολογίας, το οποίο νομίζω ότι έχει και πάρα πολύ μεγάλη συνάφεια. Γίνεται, δηλαδή, μια πρότυπη Σχολή, όπου αντίστοιχή της δεν υπάρχει στη χώρα.

Τρίτον, πολύ σημαντικό είναι ότι δημιουργείται, στα Τρίκαλα, το πρώτο αγγλόφωνο πρόγραμμα σπουδών, το οποίο αφορά στην άσκηση και στον αθλητισμό, που θα λειτουργήσει στη χώρα, γιατί αποκτάται διεθνής υπόσταση και δεν πρέπει κανείς να υποτιμά τη μεγάλη δυναμική, που αυτό το Τμήμα έχει και θα αποκτήσει. Ήδη, στη Σχολή Φυσικής Αγωγής υπάρχουν αντίστοιχα μεταπτυχιακά τμήματα, τα οποία δουλεύουν και λειτουργούν άψογα και αυτό, που εμείς κάνουμε εδώ, είναι να δημιουργούμε προπτυχιακά, πλέον, προγράμματα σπουδών.

Δεύτερον, η καινοτομία του νομοσχεδίου αυτού είναι και η δημιουργία των Ινστιτούτων. Το ότι θα πρέπει, κάποια στιγμή, η τοπική ανάπτυξη, η τοπική οικονομία να συνδεθεί και με την έρευνα να συνδεθεί και με έναν άλλον τρόπο από τον παραδοσιακό, τον οποίο ξέραμε, έρχεται και γίνεται πράξη με τη δημιουργία, όπως περιγράφεται στο νομοσχέδιο, του Ινστιτούτου Κινησιολογίας.

Αυτό που εγώ θα ήθελα να ζητήσω από τον Υπουργό, για να μπορέσουμε να έχουμε μια ολιστική προσέγγιση για το τι μπορεί να προσφέρει ο Νομός Τρικάλων, γενικότερα, στην ανάπτυξη της χώρας και της εθνικής οικονομίας, είναι η δημιουργία ενός δεύτερου Ινστιτούτου, του Ινστιτούτου Αρωματικών Φυτών και Φαρμακευτικών.

Η πόλη και ο Νομός Τρικάλων έχει μια παράδοση, όσον αφορά στην καλλιέργεια των φυτών αυτών και νομίζω ότι θα είναι βασικό κριτήριο το να συνδεθεί αυτή η καλλιέργεια και με την ακαδημαϊκή έρευνα. Επίσης, θέλω να πω το εξής όσον αφορά τη Σχολή και, δυστυχώς, δεν έχω χρόνο να αναφερθώ και στους διορισμούς, αλλά θα πω μόνο μία γραμμή. Κύριε Υπουργέ, είναι σημαντικό για όλους μας, αλλά, κυρίως, για τους φοιτητές, η Σχολή Φυσικής Αγωγής να ενισχυθεί και με υποδομές. Νομίζω ότι η αναρριχητική πίστα, για την οποία έχουμε κάνει πάρα πολλές φορές λόγο – το είπατε και εσείς, όταν είχατε έρθει ο ίδιος στο Νομό – θα πρέπει, μέσα από το νομοσχέδιο να φαίνεται καθαρά η βούληση του Υπουργείου ότι η αναρριχητική πίστα, η μοναδική, στην Ελλάδα, θα πρέπει να λειτουργήσει, δίπλα σε αυτή τη Σχολή, την πρότυπη Σχολή Φυσικής Αγωγής και Διαιτολογίας, τώρα πια. Η αναρρίχηση γίνεται από τους επόμενους Ολυμπιακούς Αγώνες ολυμπιακό άθλημα. Υπάρχει, ήδη, ειδικότητα, που διδάσκεται στο αντίστοιχο Τμήμα των Τρικάλων και το ελάχιστο, που μπορούμε να κάνουμε για τους φοιτητές αυτούς, αλλά και για την κοινωνία, είναι να τους δώσουμε τη δυνατότητα να μπορούν, απρόσκοπτα, να κάνουν το μάθημά τους και με την εγκατάσταση μιας αναρριχητικής πίστας.

Δεύτερο συμπέρασμα από όλα αυτά, που ακούσαμε, το τελευταίο διάστημα, είναι ότι στα πλαίσια του στρατηγικού αδιεξόδου, ειδικά της Νέας Δημοκρατίας, εν συνόλω το λέω και όχι μόνο για τα ζητήματα της παιδείας, έρχεται να παρουσιάσει η Αξιωματική Αντιπολίτευση όλα τα θετικά μέτρα, τα οποία η Κυβέρνηση έχει λάβει, το τελευταίο διάστημα, ως ούτε λίγο ούτε πολύ νομοτελειακό γεγονός, δηλαδή, θα συνέβαιναν, ούτως ή άλλως.

Θα συνέβαινε, ούτως ή άλλως και η αύξηση του κατώτατου μισθού, θα συνέβαινε ούτως ή άλλως και η μείωση των ασφαλιστικών εισφορών, θα συμβεί ούτως ή άλλως και ο διορισμός εκπαιδευτικών. Δεν είναι έτσι τα πράγματα. Ο διορισμός 15.000 εκπαιδευτικών και 4.500 για την Ειδική Αγωγή είναι μια πολιτική επιλογή.

Είναι μία πολιτική επιλογή, η οποία εδράζεται – και το έχω πει πάρα πολλές φορές – στα πλαίσια της αντίληψης, που έχει αυτή η Κυβέρνηση, ότι η δημόσια παιδεία επιβάλλεται να στηριχθεί, γιατί τα τελευταία 10 χρόνια, μαζί με την Υγεία, είναι οι δύο τομείς, οι οποίοι αποδομήθηκαν, με το χειρότερο τρόπο.

Άρα, λέω το εξής και απαιτώ και πάρα πολύ μεγάλη σύνεση και φειδώ, σε αυτά που ακούγονται, όσον αφορά τους διορισμούς. Η Κυβέρνηση αυτή – και συμφωνώ και επαυξάνω – πρέπει να προχωρήσει σε όλους αυτούς τους διορισμούς. Ο πιο δίκαιος και αξιοκρατικός τρόπος, προφανώς και δεν ήταν οι εξετάσεις του ΑΣΕΠ και το έχει αποδείξει ο ίδιος ο καιρός, δεδομένου ότι, επί 10 χρόνια, δεν έγιναν, ούτως ή άλλως, εξετάσεις και αυτοί, που επέτυχαν, δεν μπόρεσαν ποτέ να διοριστούν. Ήταν ένα άσχημο καθεστώς και για τους εκπαιδευτικούς, αλλά και για το ίδιο το σύστημα της δημόσιας παιδείας. Ο πιο δίκαιος και αξιοκρατικός τρόπος περιγράφεται στην τροπολογία, δίνει διεξόδους και στα νέα παιδιά και σε εκπαιδευτικούς, που στήριξαν το δημόσιο σύστημα παιδείας, στα δύσκολα χρόνια της κρίσης και προφανώς, σε αυτό το πλαίσιο μπορούμε να συζητήσουμε, έως και τη Δευτέρα, καταθέτοντας προτάσεις.

Τελειώνω, λέγοντας το εξής. Συμφωνώ με τον κ. Στέφο, για την αύξηση των μορίων για το βασικό πτυχίο. Νομίζω, ότι είναι σημαντικό να δοθεί μία δυνατότητα σε ανθρώπους, που έχουν το βασικό πτυχίο και πρέπει, με βάση το βασικό τους πτυχίο και όχι τα επιπλέον προσόντα τους, να έχουν μία τύχη με το νέο σύστημα. Από κει και πέρα, όμως, προφανώς και δεν καταδικάζουμε τα ακαδημαϊκά κριτήρια, τα οποία είναι και πρέπει να είναι, μέσα στα κριτήρια, τα οποία θα λαμβάνονται υπόψη, μαζί με τα κοινωνικά.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ.

Το λόγο έχει η κυρία Βαγενά.

**ΑΝΝΑ ΒΑΓΕΝΑ:** Ευχαριστώ, κύριε Πρόεδρε. Γενικά, για το νομοσχέδιο, θα ήθελα να πω ότι έχει πολύ σημαντικά πράγματα. Κατ’ αρχήν, το να ιδρύεται πανεπιστήμιο από μόνο του είναι πολύ σημαντικό, αρκεί αυτό το πανεπιστήμιο να καταφέρει να επιτελέσει το έργο του, να γίνει ουσιαστικό πανεπιστήμιο. Αυτό θα το δείξει η ζωή, η ιστορία, τα επόμενα χρόνια. Υπάρχει μία μεταβατική περίοδος, που θέλει πάρα πολύ μεγάλη προσοχή, για να οργανωθεί σωστά.

Θα συνεχίσω με κάτι, που είπε η κυρία Δριτσέλη, ότι στα Τρίκαλα υπήρχε ένα ΤΕΙ, που παρήκμαζε και περιέγραψε πώς ήταν αυτό. Αντίθετα, στη Λάρισα, στη δική μου πόλη, υπήρχε και υπάρχει ένα ΤΕΙ πάρα πολύ σημαντικό, ακμαίο και σοβαρό, το οποίο, επί πολλά χρόνια, προσέφερε και στους σπουδαστές, αλλά και στη ζωή της πόλης. Αυτό το ξέρουμε πολύ καλά όσοι είμαστε από αυτά τα μέρη, από την πόλη, από τη Λάρισα.

Η μετάβαση στο πανεπιστήμιο δεν πρέπει να είναι απλώς ένας τίτλος για την πόλη ότι έχει πανεπιστημιακές σχολές, αλλά να έχει και στην ουσία την ίδια σημασία, αν όχι φυσικά πολύ μεγαλύτερη και αξία, από αυτή που είχε και που προσέφερε στην πόλη το ΤΕΙ.

Στα επιμέρους, τώρα. Επανέρχομαι στο γνωστό θέμα, αυτό της Σχολής Ιατρικών Εργαστηρίων. Κάναμε μεγάλη συζήτηση για αυτό. Είδατε ότι υπάρχει ομόφωνη γνώμη των Βουλευτών όλων των παρατάξεων, αλλά και φυσικά και της δικής μας παράταξης, που μίλησαν ότι συμφωνούν σε αυτή τη μη κατάργηση. Ο Πρύτανης του Πανεπιστημίου, ο κ. Μαμούρης, μας είπε ότι δεν μπορεί να το δεχτεί, διότι δεν το είχε συζητήσει, προηγουμένως, η Σύγκλητος. Είπε όμως επί λέξει ότι η εναλλακτική, που προτάθηκε, να ενταχθούν στο Τμήμα Βιοχημείας και Βιοτεχνολογίας, ως ένας άλλος τομέας, είναι πάρα πολύ καλή. Μας είπε, όμως, ότι δεν είναι του παρόντος νομοσχεδίου. «Αυτό» είπε «θα το αποφασίσει η Σύγκλητος. Αφήστε μας τη δυνατότητα η Σύγκλητος να αποφασίσει, αν μπορεί αυτό το Τμήμα θα αποτελέσει ένα τομέα του Τμήματος Βιοχημείας και Βιοτεχνολογίας».

Θα ήθελα ένα είδος δέσμευσης και από τον Υπουργό. Παρακαλώ πολύ, δεν ξέρω στο διάστημα, μέχρι τη Δευτέρα, αν μπορεί να γίνει κάτι πιο ουσιαστικό. Θα ήθελα, όμως, να υπάρξει μία δέσμευση γι΄ αυτό το πράγμα, για το μέλλον. Σίγουρα, δεν μπορούμε, τώρα, να προνομοθετήσουμε, αλλά μπορούμε, έστω και έξω από τα πλαίσια αυτά, να ζητήσουμε αυτή τη δέσμευση.

Επειδή εγώ πιστεύω στη συνέχεια της διακυβέρνησης και επειδή η Ν.Δ. είναι σίγουρη ότι θα είναι η επόμενη κυβέρνηση και μάλιστα σύντομα, ας δεσμευθεί Ν.Δ. ότι θα φέρει το συντομότερο μια τροπολογία, σε επόμενο νομοσχέδιο, με την οποία αυτό το Τμήμα θα γίνει μέρος του Τμήματος Βιοχημείας και Βιοτεχνολογίας.

Επίσης, έχω ένα αίτημα και θεωρώ μεγάλη τιμή ότι οι άνθρωποι απευθύνονται σε μένα και μου ζητούν να τους βοηθήσω. Το θεωρώ πάρα πολύ τιμητικό και πιστεύω ότι αυτός είναι ο ρόλος του Βουλευτή. Μάλιστα, το συγκεκριμένο αίτημα δεν είναι καν από το Νομό μου, για να φανεί ότι το υποστηρίζω ψηφοθηρικά. Δεν θα κάνω ποτέ αυτά. Αφορά το Τμήμα Διαιτολογίας και Διατροφολογίας Τρικάλων και οι σπουδαστές θέλουν στο άρθρο 22 παρ. ιε΄, στο Κεφάλαιο Γ΄, να προστεθεί ότι τα επαγγελματικά δικαιώματα των αποφοίτων του Τμήματος Διαιτολογίας και Διατροφολογίας Τρικάλων θα είναι τα ίδια με τα επαγγελματικά δικαιώματα των αποφοίτων σχολών διαιτολογίας και διατροφής. Δεν ξέρω, αν αυτό μπορεί να γίνει, κύριε Υπουργέ, αλλά, αφού το ζητούν τα παιδιά έχουν δίκαιο και είναι σημαντικό για αυτά. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Το λόγο έχει ο κύριος Στύλιος.

**ΓΕΩΡΓΙΟΣ ΣΤΥΛΙΟΣ**: Θέλω να κάνω μερικές επισημάνσεις, στα πλαίσια της σημερινής συζήτησης της Επιτροπής. Καταρχήν, θέλω να γνωρίζετε και εσείς και οι συνάδελφοι Βουλευτές, αλλά κυρίως να γνωρίζει η Υπουργός, κυρία Τζούφη, σχετικά με τα επαγγελματικά δικαιώματα των Τ.Ε.Ι.. Το ξαναλέω, ότι σε 180 τμήματα Τ.Ε.Ι. της χώρας είχαν εκδοθεί τα επαγγελματικά δικαιώματα. Συνεπώς, μπορεί με τους συνεργάτες της να ψάξει να βρει τα 180 ΦΕΚ, τα οποία έχουν εκδοθεί.

Δεύτερον, θέλω να ενημερώσω και να γνωρίζει και η κυρία Υπουργός, ότι υπάρχει η Ένωση Τεχνολόγων Μηχανικών, η οποία είναι νομικό πρόσωπο ιδιωτικού δικαίου και έχει θεσμοθετηθεί, εδώ και πολλές δεκαετίες. Υπήρξε μια σειρά από νομοθετήματα, με τα οποία το κράτος αναγνώριζε την ύπαρξη του συγκεκριμένου Οργανισμού και έδωσε αρμοδιότητες, λειτουργίες και διάφορες διαδικασίες, σε σχέση με τους πτυχιούχους μηχανικούς των Τ.Ε.Ι.. Εδώ, όμως, προκύπτει ένα πολύ μεγάλο ζήτημα. Τα ΤΕΙ λειτουργούσαν για πολλές δεκαετίες και έχουν αποφοιτήσει και είναι πλέον πτυχιούχοι δεκάδες χιλιάδες Έλληνες πολίτες. Με το σημερινό νομοθέτημα, αλλά και με το προηγούμενο νομοθέτημα της Κυβέρνησης και με αυτά, τα οποία έχουν βγει σε διαβούλευση και πιθανόν θα έλθουν στο μέλλον, δεν υπήρξε σε κανένα από τα δύο νομοθετήματα – και προτείνω να έρθει στο επόμενο – καμία πρόταση και καμία μέριμνα και καμία φροντίδα, σε σχέση με τους υπαλλήλους πτυχιούχους των Τ.Ε.Ι..

Επομένως, οι προηγούμενες «κακές» κυβερνήσεις είχαν θεσμοθετήσει επαγγελματικά δικαιώματα σε 180 σχολές, όπως σχολές γεωπονίας, δασολογίας, πληροφορικής, διοίκησης επιχειρήσεων, λογιστικής, τουριστικών επαγγελμάτων, ηλεκτρολόγων μηχανικών των Τ.Ε.Ι. κ.λπ., με μια σειρά από ΦΕΚ. Τι θα γίνει με όλους αυτούς τους πτυχιούχους, αφού δεν θα υπάρχουν τα Τ.Ε.Ι.; Πού θα πάνε αυτοί οι πτυχιούχοι; Με βάση ποια επαγγελματικά δικαιώματα θα καθορίζονται το καθεστώς εργασίας τους, οι σχέσεις τους και η παρουσία τους στην αγορά εργασίας, μιας που εσείς είστε υπέρ της ρύθμισης της αγοράς εργασίας, συνολικότερα; Επομένως, σας θέτω αυτό το θέμα.

Πόσες σχολές Γεωπονίας υπάρχουν σε πανεπιστήμια και σε ΤΕΙ; Υπάρχουν τρεις σχολές γεωπονίας, επτά σχολές τεχνολόγων γεωπόνων σε ΤΕΙ, υπάρχουν 4 σχολές σε Α.Ε.Ι. δασοπονίας και δασολογίας και τρεις σχολές δασοπονίας και δασολογίας σε ΤΕΙ.

Συνολικά, μιλάμε για 17 Σχολές. Τα Τμήματα δε είναι πολύ περισσότερα, διότι στο Γεωπονικό Πανεπιστήμιο της Αθήνας έχει 5 Τμήματα. Άρα, έχουμε στη Γεωπονική πτυχιούχους, που εισάγονται, κάθε χρόνο, στη χώρα πάνω από 2.500 γεωπόνους και άλλους τόσους στα ΤΕΙ. Άρα, κάθε χρόνο, έχουμε γύρω στους 2.500 πτυχιούχους, στη συγκεκριμένη κατηγορία και ρωτώ, μπορούν όλα αυτά τα παιδιά να απορροφηθούν στην ελληνική κοινωνία; Στους γονείς τους τι θα πούμε, ποια είναι η διέξοδός τους, γιατί γνωρίζετε ότι ένα πολύ σημαντικό κριτήριο προς το που θα κατευθυνθούν είναι να υπάρχει στην Ελλάδα των 10 χρόνων της κρίσης μια επαγγελματική προοπτική.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εσείς δεν λέτε για ιδιωτικά πανεπιστήμια; Δεν τα λέει άλλος, εσείς τα λέτε. Άρα, εσείς λέτε τώρα, ας μειωθεί ο κόσμος εδώ, αλλά ας ιδρύσουμε εμείς εδώ ιδιωτικά πανεπιστήμια. Περίεργο δεν είναι;

**ΓΕΩΡΓΙΟΣ ΣΤΥΛΙΟΣ:** Θα απαντήσω σε αυτό. Θέλουμε γνωστικά αντικείμενα, τμήματα και πανεπιστήμια, που να καλύπτουν χώρους στην ακαδημαϊκή έρευνα, στη γνώση, στην εκπαίδευση, που είναι αναπτυσσόμενη και εξελισσόμενη. Συνεπώς, δεν μπορεί να δημιουργούμε τμήματα, μένοντας σε αυτά, που ιδρύθηκαν, από τις παλιές κακές κυβερνήσεις. Θα πρέπει να πάμε σε γνωστικά αντικείμενα σύγχρονα, επίκαιρα, αυτά που μπορούν να έχουν διέξοδο και μέλλον, για να είμαστε υπεύθυνοι απέναντι σε αυτά τα παιδιά και σε αυτές τις οικογένειες.

Εμείς πιστεύουμε, λοιπόν ότι, το καλό δημόσιο πανεπιστήμιο, μαζί με το ιδιωτικό, μπορούν να ανταγωνιστούν και να παράξουν καλύτερους πτυχιούχους, οι οποίοι θα έχουν και μια επαγγελματική προοπτική. Όμως, επειδή η κυρία Τζούφη έκανε αναφορά, ιδιαίτερα σε εμένα και στην Άρτα, είμαστε στην ίδια περιοχή και είναι καθηγήτρια στο Πανεπιστήμιο των Ιωαννίνων, θέλω να τη ρωτήσω και να μου πει το τμήμα Γεωπονίας στην Άρτα, αυτή τη στιγμή, διαθέτει 13 μέλη ΔΕΠ. Ξέρετε πόσα μέλη ΔΕΠ διαθέτει το αντίστοιχο Τμήμα φυτικής στο Γεωπονικό της Αθήνας; 60. Ξέρετε πόσα μέλη ΔΕΠ διαθέτει το αντίστοιχο Τμήμα Γεωπονίας στην Θεσσαλονίκη; 64. Και ρωτώ εγώ, θα έχουν την ίδια εκπαίδευση τα παιδιά αυτά από 13 καθηγητές, με τα υπόλοιπα, που έχουν 60 και καλώς τα έχουν;

Αφού είπατε ότι έχουν δοθεί 42 θέσεις μελών ΔΕΠ, για να το Πανεπιστήμιο Ιωαννίνων, δώστε τις 20, προς το παρόν, στην Άρτα, αφού θέλετε να λέτε ότι κάνετε Γεωπονική Σχολή. Χαίρομαι για την απάντηση σας, γιατί εδώ αποκαλύψατε αυτό, που έχετε στο πίσω μέρος του μυαλού σας. Νομοθετεί ο Υπουργός, εξαγγέλλει τον αριθμό των θέσεων και θα έρθει στη συνέχεια, να μας πει «όχι εμείς, η Σύγκλητος, το Πανεπιστήμιο, ο Πρύτανης, αυτοί έχουν την ευθύνη, γιατί δεν λειτουργεί το Τμήμα, στα Ψαχνά», «Ο Πρύτανης δεν το λειτουργεί».

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Επειδή έτσι επιμηκύνεται, δεν το λέω σε εσάς, κύριε Υπουργέ, η ομιλία του κ. Στύλιου, θα υπάρξουν οι απαντήσεις. Είναι προφανές ότι τα πανεπιστήμια ξέρουν και τις γνωστικές τους ανάγκες και αυτοί εισηγούνται και το Υπουργείο υλοποιεί.

Το ξέρετε, άλλωστε, ότι υπάρχουν γνωστικά αντικείμενα, που δεν μπορεί να τα εκτιμήσει ένα κεντρικό διοικητικό και πολιτικό όργανο, τα εκτιμά ο αρμόδιος, που είναι ο επιστημονικός υπεύθυνος, η Σύγκλητος, η Συνέλευση του Τμήματος, του Τομέα. Αυτοί εισηγούνται.

**ΓΕΩΡΓΙΟΣ ΣΤΥΛΙΟΣ:** Τα ξέρω. Είμαι σε πανεπιστήμιο. Ξαναλέω, λοιπόν, τους αριθμούς: 13 μόνιμα μέλη ΔΕΠ έχει, στην Άρτα, η νέα Γεωπονική του Πανεπιστημίου, 64 στη Θεσσαλονίκη και 60 το αντίστοιχο τμήμα Φυτικής Παραγωγής, στην Αθήνα. Ας βγάλουν τα συμπεράσματα οι γονείς και πείτε μου εσείς ποιες σχολές θα προτιμήσουν οι φοιτητές, για να γίνουν γεωπόνοι και να μάθουν. Έχει εξαγγελθεί από το Υπουργείο Παιδείας, ότι ανάλογα με το τι θα διαλέγουν και το τι θα ζητούν οι φοιτητές, θα είναι ελεύθερη ή μη η πρόσβαση στο Πανεπιστήμιο. Άρα, ποιος θα διαλέξει την Γεωπονική στην Άρτα, με 13 μέλη ΔΕΠ και δεν θα διαλέξει τη Γεωπονική στην Αθήνα; Ποιος θα διαλέξει τη Δασολογία στο Καρπενήσι, με κανένα μέλος ή με 5 μέλη ΔΕΠ ή στα Ψαχνά κ.λπ.; Μήπως, με αυτόν τον τρόπο, αντί να έχουμε μια περιφερειακή ανάπτυξη στο δημόσιο πανεπιστήμιο, που εσείς θέλετε και δεν θέλετε το ιδιωτικό, θα πάμε στο μαρασμό και θα έρθει η ίδια η ζωή να τα κλείσει;

Έχουμε μια σειρά με υψηλά προσόντα πτυχιούχους, μεταπτυχιακά, διδακτορικά κ.λπ. οι οποίοι για χρόνια εργάζονται, ως συμβασιούχοι, επιστημονικοί υπότροφοι στα ΤΕΙ και στα Πανεπιστήμια. Σε αυτούς δεν υπήρξε καμία μέριμνα από το Υπουργείο Παιδείας η προϋπηρεσία τους να μετρηθεί, ούτως ώστε να μπορούν να έχουν μια διέξοδο στη δευτεροβάθμια εκπαίδευση, μιας και τόσο πολύ νοιάζεστε γι΄ αυτούς, που έχουν προσόντα. Αν θέλει, ας μας δώσει μια απάντηση ο κ. Υπουργός.

Επίσης, θα ήθελα να ρωτήσω την κυρία Τζούφη, εάν προτίθεται να κάνει κάποια παρέμβαση, διότι οι επιστημονικοί υπότροφοι, στο πρώην Ηπείρου και στα Τμήματα πλέον του Πανεπιστημίου Ιωαννίνων, δεν έχουν πληρωθεί από τον περασμένο Ιούνιο και έχουν κάνει σχετικές αναφορές εργαζόμενοι, ως επιστημονικοί υπότροφοι; Θα ακολουθήσει και σχετική ερώτηση γι΄ αυτό το θέμα. Να ρωτήσω, επίσης και κάτι, διότι υπήρξε αντίδραση στην προηγούμενη τοποθέτηση, από τον κ. Υπουργό, όταν εγώ είπα ότι με εισηγήσεις από τα πανεπιστήμια δημιουργούνταν όλα τα τμήματα και τα μεταπτυχιακά, που έχουν δημιουργηθεί, μέχρι τώρα. Εγώ ξέρω ένα Τμήμα στο Πανεπιστήμιο Ιωαννίνων, για παράδειγμα, το Τμήμα Επιστήμης Υλικών, που το Πανεπιστήμιο το ζήτησε, το Πανεπιστήμιο το εισηγήθηκε και η πολιτική ηγεσία το ενέκρινε, παλαιότερα, νομοθετήθηκε, αλλά οι πτυχιούχοι επαγγελματικά δικαιώματα δεν έχουν. Αυτό γιατί συνέβη;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κατ΄ αρχήν, είστε πάρα πολύ τυχεροί, που έχει ο ένας τον άλλον, ο κ. Στύλιος την κυρία Τζούφη.

Προτείνω το εξής και έτσι λέει και η λογική: Οι Υπουργοί συλλέγουν τις τοποθετήσεις και απαντούν στο μακρύ χρόνο, που θα τους δοθεί. Έχουμε ακόμη δύο συναδέλφους να τοποθετηθούν, γιατί μπορεί να ειπωθούν πράγματα, που να πρέπει να τα περιλάβουν στην απάντησή τους οι Υπουργοί και μετά θα έχουμε άπλετο χρόνο να απαντηθούν.

Το λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ:** Κύριε Πρόεδρε, με αφορμή τα πολιτικά σχόλια, τα οποία έγιναν και λόγω της ημέρας της επίσκεψης της Καγκελάριου της Γερμανίας, της κυρίας Μέρκελ, θα ήθελα να κάνω δύο - τρία σχόλια και αμέσως θα μπω στο θέμα.

Ενοχλεί τη Ν.Δ. η αναβάθμιση του ρόλου της χώρας στην περιοχή, αλλά και στο παγκόσμιο περιβάλλον. Ενοχλεί, γιατί δεν μπορεί να χωνέψει ότι η Κυβέρνηση αυτή τα κατάφερε. Ενοχλεί, γιατί η ίδια είναι απομονωμένη, σε αντίθεση με την πολιτική, η οποία ακολουθήθηκε, τα τελευταία χρόνια και η χώρα μας έχει ανακτήσει και μάλιστα αναβάθμιση τη θέση της και στα Βαλκάνια και στην παγκόσμια κοινότητα. Ενοχλεί, γιατί όλα αυτά τα τρία χρόνια πολύ σημαντικοί ηγέτες, από όλο τον κόσμο, από τον Πρόεδρο της Ρωσικής Δημοκρατίας, τον κ. Πούτιν, τον κ. Ομπάμα, από την Κίνα, από την Ινδία, από όλες τις χώρες έχουν επισκεφθεί τη χώρα μας και ταυτόχρονα ο Έλληνας Πρωθυπουργός έχει γίνει δεκτός, στις χώρες αυτές. Ενοχλεί η ενεργητική, πολυδιάστατη εξωτερική πολιτική.

Και βέβαια, ενοχλεί η υλοποίηση των δεσμεύσεων του Πρωθυπουργού στη Διεθνή Έκθεση Θεσσαλονίκης, γιατί, κύριε Υπουργέ, αυτή ειδικά η τροπολογία είναι μία υλοποίηση της δέσμευσης του Πρωθυπουργού για τις προσλήψεις, οι οποίες πρέπει να γίνουν, σε έναν τομέα, που τόσα χρόνια, λεηλατήθηκε, που έφτασε σε αποδιοργάνωση από τις μνημονικές πολιτικές, που πολλές φορές τα μνημόνια – και το πρώτο και το δεύτερο – χρησιμοποιήθηκαν για να περάσουν πολιτικές, οι οποίες δεν συζητήθηκαν, ήρθαν σαν υποβολέας προς στους δανειστές και ξαναγύρισαν και προς την Παιδεία και προς την Υγεία. Αυτά τα γνωρίζουμε.

Επίσης, γνωρίζουν οι εκπαιδευτικοί το ποιος στήριξε όλα αυτά τα χρόνια το έργο τους και το ρόλο τους. Για παράδειγμα, ποιος έκανε τις απολύσεις στην εκπαίδευση; Ποιος είδε την εκπαίδευση μόνο σαν εμπόριο; Ποιος είδε την εκπαίδευση μόνο σαν περικοπή και όχι σαν δικαίωμα; Η Ν.Δ.. Ποιος ήταν εκείνος ο «Αρχιερέας των απολύσεων» και στον ευρύτερο δημόσιο τομέα; Ο ίδιος ο σημερινός Αρχηγός της Ν.Δ., ο κ. Μητσοτάκης. Έβγαλε σε διαθεσιμότητα πάνω από 2.000 εκπαιδευτικούς; Απέλυσε και 85 ανθρώπους από εκεί;

Επίσης, θυμάμαι, επειδή είμαστε πάλι Βουλευτές, επειδή κόπτεστε για την άριστη, στην εκπαίδευση, επειδή δεν τους έβγαιναν τα νούμερα, για την απόλυση, τον ανάγκασε η Τρόικα να έρθει με νέο νομοσχέδιο να περιλάβει – γιατί είχε εξαιρέσει αυτούς, που είχαν διδακτορικά και μεταπτυχιακά – και τους ανθρώπους που είχαν δύο και τρία διδακτορικά και μεταπτυχιακά. Δεν ξεχνιούνται αυτά. Ο ελληνικός λαός δεν έχει μνήμη χρυσόψαρου.

Γι' αυτό όλοι μας εδώ, όταν μιλάμε για την εκπαίδευση και γνωρίζουμε την ευαισθησία πολλών συναδέλφων, αλλά στην πολιτική απαντάς με προγράμματα και θέσεις. Δεν μπορείς να ξαναγυρίσεις για ένα θέμα, όπως των προσλήψεων με πολιτικές λογικές, οι οποίες καταδίκασαν τα παλιότερα που καταδικάστηκαν παλιότερα, οι οποίες είναι και αντιεπιστημονικές, δηλαδή, με τη λογική διαγωνισμού ΑΣΕΠ ή επίσης, δεν μπορώ να καταλάβω τη λογική του ΚΙΝΑΛ, όλα ανοιχτά. Δηλαδή, τι; Εδώ πρέπει να υπάρχουν συγκεκριμένες προτάσεις.

Το Υπουργείο Παιδείας και η ηγεσία του και οι παράγοντές του ανέλαβαν ένα δυσεπίλυτο πρόβλημα να το φέρουν με ισορροπία, να το προχωρήσουν για να εφαρμοστεί και για να υλοποιηθούν πρώτα απ' όλα οι προσλήψεις. Το πρώτο είναι να γίνει προσλήψεις, το δεύτερο είναι με ποιον τρόπο θα γίνουν.

Συνυπογράφω τη τοποθέτηση του συναδέλφου, κ. Στέφου, δηλαδή, ενίσχυση του βασικού πτυχίου για το σεμινάριο και ακριβώς αυτό προσπαθούμε να λύσουμε, να γίνουν οι διορισμοί. Πόσα χρόνια έχουμε να δούμε διορισμούς; Η υλοποίηση αυτή πρέπει να είναι στοίχημα, όχι μόνο για την Κυβέρνηση, αλλά και για όλα τα πολιτικά Κόμματα να βοηθήσουν, να προχωρήσει το σύστημα αυτό. Γι’ αυτά θα μιλήσω περισσότερο στην Ολομέλεια της Βουλής.

Το δεύτερο ζήτημα, στο οποίο αξίζουν τα θετικά σχόλια στο Υπουργείο Παιδείας και στην ηγεσία του και επαναλαμβάνω και στους παράγοντες, οι οποίοι έκαναν δουλειά. Η τροπολογία αυτή για τους διορισμούς, όσοι γνωρίζουν, έχει δουλευτεί πάρα πολύ και έχει δουλευτεί χρόνια και με λεπτομέρειες και επειδή ακριβώς έχουν γνώση, νομίζω ότι γι' αυτό θα τύχει της συνολικής αποδοχής και του εκπαιδευτικού κόσμου, που δουλεύουν, ως αναπληρωτές, γιατί βοηθάει τους Αναπληρωτές, αλλά και τους ανθρώπους, που έχουν τα πτυχία και έχουν επιπλέον ακαδημαϊκά προσόντα.

Νομίζω ότι, κύριε Υπουργέ, θα μπορέσουμε να δούμε ξανά εσωτερικά, γιατί μια εξίσωση στους παράγοντες ανάλογα με τους αριθμούς που θα βάλεις θα βγουν και τα αποτελέσματα.

Άρα, εσωτερικά, εκεί στα ακαδημαϊκά, νομίζω ότι μπορούμε να το ξαναδούμε.

Δεύτερο θετικό οι νομοτεχνικές για τους αμετάθετους εκπαιδευτικούς της πρωτοβάθμιας εκπαίδευσης. Λύνεται – και θέλω να πω συγχαρητήρια στην ηγεσία του Υπουργείου Παιδείας – ένα πρόβλημα, το οποίο ταλάνισε και ταλαιπώρησε ανθρώπους, επί πάρα, πάρα πολλά χρόνια. Ωστόσο, κύριε Υπουργέ, επειδή γνωρίζω ότι δεν μπορεί να γίνει αυτή η δουλειά τώρα – μιλάμε γι΄ αυτούς, που ήταν για το 2012, 2013 – νομίζω ότι μια δέσμευσή σας απλώς – επειδή ακριβώς, αυτή τη στιγμή, δεν έχουμε τα στοιχεία – θα δούμε τι συμβαίνει και με αυτούς, που έκαναν αίτηση, το 2013 – 2014. Μια δέσμευσή σας, απλώς, γιατί τώρα δεν μπορεί να γίνει ούτε υπάρχει ο χρόνος, νομίζω, ότι θα ικανοποιήσει το σύνολο των εκπαιδευτικών αυτών.

Μείωση μαθητών. Πολύ σημαντικό. Ποιος αύξανε ή τις ώρες διδασκαλίας ή στοίβαζε τα παιδιά; Οι πολιτικές, οι οποίες είχαν τη μείωση των δαπανών για την παιδεία.

Brain drain. Επειδή και λόγω της θέσης, την οποία είχα, ασχοληθήκαμε με αυτό, οι πολιτικές, που ενισχύουν νέες θέσεις εργασίας, οι πολιτικές, που ανέβασαν το κονδύλι για την Έρευνα και των νέων επιστημόνων να πληρώνονται επιπλέον, επειδή έχουν αυξημένα προσόντα, η ευκολία στο start up, ανοίγματος επιχειρήσεων και βεβαίως, η αξιοκρατία. Το δεύτερο, που θέλουν πάρα πολύ έντονα τα παιδιά, που πήγαν έξω, γιατί και εμείς έχουμε παιδιά και είναι έξω, είναι και η αξιοκρατία, οι κανόνες δικαίου, που πρέπει να είναι, σε όλο το σύστημα. Αυτά είναι πολιτικές, τις οποίες κάνει η Κυβέρνηση.

Η Ν.Δ. βρίσκεται σε vertigo, ένα vertigo, γιατί δεν της βγαίνει η καταστροφολογία και ένα vertigo, διότι δεν έχει προτάσεις, γιατί η αποκάλυψη των προτάσεων της θα κάνει ακόμη και σημαντικό τμήμα αυτών, που, αυτή τη στιγμή, ακούνε το λόγο της Ν.Δ., να φύγουν και αυτοί. Αυτή είναι η πραγματικότητα και, με αυτή την πραγματικότητα, εμείς προχωράμε, θα τη βελτιώσουμε και τις δεσμεύσεις μας θα τις υλοποιήσουμε. Η Κυβέρνηση αυτή χρειάζεται χρόνο και νομίζω ότι θα δοθεί, έτσι ώστε όλα αυτά να υλοποιηθούν.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Καματερός.

**ΗΛΙΑΣ ΚΑΜΑΤΕΡΟΣ :** Ευχαριστώ, κύριε Πρόεδρε, που μου δίνετε το λόγο, παρόλο που δεν είμαι μέλος Επιτροπής.

Θα είμαι πάρα πολύ σύντομος, γιατί δεν χρειάζεται καν να επιχειρηματολογήσω, υπέρ του νομοσχεδίου. Είναι σαφές ότι είναι μια τομή και αποκαθιστά ανισότητες και αδικίες, που υπήρχαν, για δεκαετίες. Θα είμαι σύντομος, γιατί θέλω να κάνω απλά μια πρόταση και προσβλέπω στην ευαισθησία και του κ. Υπουργού και της κυρίας Υφυπουργού για τα νησιά, τις παραμεθόριες, τις δυσπρόσιτες περιοχές. Ταξίδευα, με ένα νεοδιορισμένο καθηγητή, στο Καστελόριζο και όταν πήγαμε, σαν χαμένος έψαχνε να δει – παρόλο που τον βοηθήσαμε – πού μπορεί να βρει στέγη, πού θα τρώει και όταν ρώτησε, αν χρειαστεί να ταξιδέψει, πώς θα ταξιδέψει, σηκώθηκε και έφυγε την άλλη μέρα. Για να ταξιδέψει, από το Καστελόριζο στην Αθήνα, αεροπορικώς, χρειάζεται πάνω από 500 €, ενώ με το καράβι χρειάζεται, γύρω στις 30 ώρες. Νομίζω ότι έχει ένα κενό, εδώ το νομοσχέδιο και θα μπορούσαμε να το βελτιώσουμε, κύριε Υπουργέ. Δηλαδή, συγκεκριμένα στο Καστελόριζο υπήρχε απόφοιτος πτυχιούχος, που ήθελε να διοριστεί, αλλά δεν μπορούσε, λόγω επετηρίδας. Άρα, μπορούμε, κατά τη γνώμη μου, να μοριοδοτήσουμε. Δεν θα τον βάλουμε κατευθείαν, καταλαβαίνω, υπάρχουν προβλήματα, μπορεί να θέλουν και άλλοι να πάνε, υπάρχει μια αξιοκρατία, αλλά, όπως δίνουμε μόρια σε διάφορες κατηγορίες, νομίζω ότι πρέπει να δοθούν μόρια και σε αυτόν το ντόπιο ,που θέλει να μείνει στο μικρό νησί, που δεν μπορεί ούτε με τα φροντιστήρια να ζήσει – τι φροντιστήρια να κάνει στο Καστελόριζο – και θέλει να ζήσει. Είναι το Καστελόριζο, είναι η Κάσος, είναι η Νίσυρος, είναι το Αγαθονήσι, είναι οι Λειψοί, είναι πολλά νησιά. Θέλετε να βάλετε κριτήριο κατοίκων, να μην είναι σε όλο το Νομό; Να το βάλετε. Δεν μπορεί, όμως, τουλάχιστον, σε αυτά τα μικρά νησιά να μην υπάρχει αυτή η μοριοδότηση. Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ναι, είναι ένα γνωστό πρόβλημα αυτό και σε άλλα επαγγελματικά πεδία, όχι μόνο σε αυτό και είναι ένα ερώτημα η στήριξη της εντοπιότητας, που δημιουργεί και μακρό χρόνο παραμονής και ένταξης στο κοινωνικό σύνολο.

Η κυρία Βαγενά έχει το λόγο για μια διευκρίνιση.

**ΑΝΝΑ ΒΑΓΕΝΑ:** Επειδή, πιστεύω, ότι απευθύνομαι σε ανθρώπους έξυπνους και που ξέρουν ελληνικά, μια διευκρίνιση πολύ μικρή θέλω να κάνω, σχετικά με ένα κομμάτι από την προηγούμενη τοποθέτησή μου, γιατί μπορεί να παρεξηγηθεί. Είπα, ότι, αν και εφόσον, όπως διατείνεται η Ν.Δ., γίνει Κυβέρνηση, να συνεχίσει την προσπάθεια αυτή της παραμονής του Τμήματος, αν δεν γίνει τώρα, που το απαιτώ να γίνει τώρα. Δεν παίρνω πίσω την απαίτησή μου της διατήρησης του Τμήματος των Ιατρικών Εργαστηρίων στο Πανεπιστήμιο της Θεσσαλίας, αυτού που υπήρχε στο Τ.Ε.Ι. Θεσσαλίας και συγκεκριμένα, στη Λάρισα. Επιμένω σε αυτό να γίνει τώρα, αλλά εφόσον δεν γίνει αποδεκτό τώρα και εφόσον, όπως διατείνεται και πιστεύει ότι θα είναι Κυβέρνηση η Ν.Δ., να δεσμευτεί τώρα. Υπάρχει χρόνος, δύο με τρία χρόνια μεταβατικά. Και εγώ θα το στηρίξω και όλοι, εφόσον, βεβαίως είμαι Βουλευτής, να γίνει τότε αυτό το πράγμα, να γίνει και να περάσει από τη Σύγκλητο, σύντομα και άμεσα. Ζητώ από τον Υπουργό να στείλει την επιστολή αυτή στη Σύγκλητο.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει η κυρία Αναγνωστοπούλου, για να δευτερολογήσει.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** Ήθελα να πω, ακόμα μια φορά, για τα πανεπιστήμια και τα πτυχία. Από αυτή την Επιτροπή Μορφωτικών Υποθέσεων δεν μπορούν να στέλνονται μηνύματα στην κοινωνία, ότι τα πανεπιστήμια είναι ιδρύματα επαγγελματικής ειδίκευσης. Εάν αυτό, είναι έτσι όπως το εννοεί η Ν.Δ., δια του Εισηγητή της, του κ. Κέλλα, πρέπει να συμφωνήσουμε σε ένα πράγμα. Είναι δυνατόν τα πανεπιστήμια, τα δημόσια πανεπιστήμια, που εκ του ρόλου τους υπηρετούν επιστήμες – αυτό επιτάσσει και το Σύνταγμα και ο ρόλος των πανεπιστημίων – και όχι επαγγελματίες και που δεν συνομιλούν με την αγορά, να πουν ότι «αυτή η επιστήμη πρέπει να υπάρχει και αυτή δεν πρέπει να υπάρχει»; Πρέπει, σαφέστατα, να βγουν εκτός από αυτό.

Δεύτερον. Εάν είναι έτσι τα πράγματα, εάν βγαίνει υπερπληθώρα πτυχίων, τότε κ. Κέλλα, τα ιδιωτικά πανεπιστήμια τι τα θέλετε; Μήπως τα θέλετε, γιατί τα ιδιωτικά πανεπιστήμια θα συνομιλούν με την αγορά και θα βγάζουν αυτά μόνο τα πτυχία και με το ρυθμό, που θέλει η αγορά; Τότε, δε θα μιλάμε για πανεπιστήμιο. Σε αυτό πρέπει να είμαστε σαφέστατοι.

Ένα δεύτερο σημείο, προς τον κ. Δελή, τον εκπρόσωπο του Κ.Κ.Ε.. Εάν είχα πληροφόρηση λάθος, ξέρετε πόσο σας εκτιμώ, ζητάω συγνώμη. Αυτή η πληροφόρηση μου ήρθε, το θεώρησα άδικο και ήμουν υποχρεωμένη να το πω εδώ, ότι ο κοινωνικός αυτοματισμός μεταξύ δημοσίων και ιδιωτικών εκπαιδευτικών δεν πρέπει να γίνεται. Αν ήταν λάθος η πληροφόρηση, ζητώ ταπεινά συγγνώμη, κύριε Δελή, δεν έχω κανένα πρόβλημα, το ξέρετε.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Μου αρκεί αυτό, κυρία Αναγνωστοπούλου και σας ευχαριστώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** Και εγώ ευχαριστώ. Δεν θα πω τίποτε άλλο. Οι Υπουργοί είναι οι καταλληλότεροι να μιλήσουν και από αυτούς περιμένουμε απαντήσεις.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Δεν είχα σκοπό να ξαναπάρω το λόγο, κύριε Πρόεδρε, αλλά τώρα το ξανανοίξαμε το θέμα. Έκανε μια δήλωση ο κ. Υπουργός στην ομιλία του, στην τελευταία συνεδρίαση της Επιτροπής, ότι τα πανεπιστήμια δεν παρέχουν γνώσεις για επαγγελματική αποκατάσταση, αλλά για μόρφωση. Είπα, σήμερα, ότι συμφωνώ, γενικά, ότι τα πανεπιστήμια παρέχουν μόρφωση, όμως, παρέχουν και τα εφόδια για επαγγελματική αποκατάσταση. Αυτό το συνέδεσα με τα επαγγελματικά δικαιώματα και την κατάργηση του Τ.Ε.Ι. Ιατρικών Εργαστηρίων, το οποίο έχει άμεση επαγγελματική αποκατάσταση. Τώρα, με το να προσπαθείτε να κάνετε το άσπρο – μαύρο, δεν έχει κανένα νόημα.

Όσον αφορά στη χρήση των μη κερδοσκοπικών, μη κρατικών πανεπιστημίων ή των ιδιωτικών, όπως το είπατε, ρωτήστε τους χιλιάδες Έλληνες γονείς, που στέλνουν τα παιδιά τους στα γειτονικά κράτη και είναι μια εμμονή, μια ιδεοληψία και έχουμε παγκόσμια πρωτοπορία, που δεν θέλουμε να έχουμε ιδιωτικά πανεπιστήμια. Η θέση της Ν.Δ. είναι σταθερή και ξεκάθαρη σε αυτό το θέμα. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει η κυρία Τζούφη, Υφυπουργός Παιδείας, Έρευνας και Θρησκευμάτων.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων)**: Υποθέτω ότι οι συνάδελφοι, που έθεσαν και ερωτήματα επί προσωπικού, θα έχουν την ευθιξία να το παρακολουθήσουν και να ακούσουν τις αντίστοιχες απαντήσεις.

Θα ξεκινήσω με το θέμα των πανεπιστημίων. Νομίζω, ότι χθες μου έγινε κριτική και μάλιστα από τον κ. Μπαργιώτα, που σήμερα δεν είναι εδώ, που είπε ότι όλοι συμφωνούμε για την αναγκαιότητα του εγχειρήματος της ενδυνάμωσης του χώρου της τριτοβάθμιας εκπαίδευσης. Φαίνεται ότι δεν συμφωνούμε όλοι, διότι η Ν.Δ., σήμερα, είπε με πάρα πολύ σαφή τρόπο ότι αυτόν το νόμο που, κατά τη γνώμη μας, οδηγεί στην ενδυνάμωση των πανεπιστημίων, θα τον καταργήσει. Εξάλλου, έχει καταθέσει σε δημόσιο διάλογο, όταν συναντήθηκε ο επικεφαλής της Αξιωματικής Αντιπολίτευσης, ο κ. Μητσοτάκης με τους ανθρώπους της Παιδείας ότι, προφανώς, δεν βλέπει αυτή την κατεύθυνση.

Σήμερα, νομίζω ότι έγινε πιο προφανές και το άλλο θέμα, δηλαδή, εδώ ειπώθηκε, με σαφή τρόπο ότι, εάν κάποιες σχολές δεν οδηγούν σε αντίστοιχα επαγγελματικά δικαιώματα, μπορεί και να μην έχει νόημα να υπάρχουν αυτές σχολές. Ξέρετε, αυτό δεν είναι κάτι καινούργιο, είναι το γνωστό εγχείρημα, που ξεκίνησε από τη Μεγάλη Βρετανία και το οποίο οδήγησε πολύ σημαντικά τμήματα κλασικών σπουδών σε πολύ μεγάλα πανεπιστήμια, όπως του Cambridge και της Οξφόρδης, να κλείσουν αυτές σπουδές, διότι δεν είχαν άμεσο αποτέλεσμα και διασύνδεση με την αγορά εργασίας.

Το τρίτο, που ειπώθηκε, το είπε ο κ. Στύλιος, ερωτώμενος, τι τα θέλουμε τα ιδιωτικά πανεπιστήμια, στην Ελλάδα. Είπε ότι τα θέλουμε, σε συγκεκριμένα γνωστικά αντικείμενα, τα οποία να έχουν απορρόφηση στην αγορά εργασίας και ενδιαφέρον. Επομένως, είπε σαφώς ότι τα ιδιωτικά κολέγια θα μπορούσαν να μετασχηματιστούν σε τέτοιου τύπου σπουδές, ώστε να έχουν άμεση απορρόφηση από την αγορά εργασίας. Ο κ. Κέλλας είπε ότι τα παιδιά φεύγουν στο εξωτερικό. Φεύγουν για νομικές και για ιατρικές σπουδές. Εσείς που λέτε ότι είναι πολλοί οι εισερχόμενοι και που πρέπει τα ίδια τα τμήματα να λένε πόσους θέλουν στα πανεπιστήμια και αυτά να αποφασίζουν.

Εν πάση περιπτώσει, λέει η κυρία Αναγνωστοπούλου, ότι περισσεύει η Νομική Πάτρας. Γιατί να φτιάξουμε τέτοια ιδιωτικά πανεπιστήμια; Θέλουμε, δηλαδή, άλλη ιδιωτική νομική; Θέλουμε άλλη ιδιωτική ιατρική; Πού έγινε αυτό και πόσοι πόροι χρειάζονται, για να έχουμε, για παράδειγμα, ιδιωτικές ιατρικές σχολές, που είναι αυτό, που κυρίως επιζητούν τα παιδιά, όταν πηγαίνουν στο εξωτερικό; Επομένως, νομίζω ότι σήμερα είναι πολύ πιο προφανής η διαφορά της δικής μας προσέγγισης για το πως βλέπουμε τον χώρο της Τριτοβάθμιας εκπαίδευσης, σε σχέση με τη Ν.Δ..

Ειπώθηκε εδώ, με πολύ μεγάλη έμφαση, το θέμα των επαγγελματικών δικαιωμάτων των ΤΕΙ και μάλιστα, με προέτρεψε ο καλός συνάδελφος, ο κ. Στύλιος λέγοντας ότι προφανώς, δεν είμαι καλά ενημερωμένη για το τι γίνεται με τα επαγγελματικά δικαιώματα των Τ.Ε.Ι.. Η ενημέρωση, λοιπόν, που έχω και η οποία είναι υπεύθυνη και δεν μπορεί να την αμφισβητήσει κανείς είναι ότι ο Γιάννης Παντής, που δεν είναι σήμερα μαζί μας, ζήτησε μια έρευνα από τους συνεργάτες του, το 2016. Είναι επίσημα κατατεθειμένο ότι τα τμήματα των Τ.Ε.Ι. και των Α.Ε.Ι., που δεν έχουν επαγγελματικά δικαιώματα, είναι 192. Όσον αφορά δε, στα επαγγελματικά τα δικαιώματα των αποφοίτων των Τ.Ε.Ι., το θέμα είναι πολύ πιο περίπλοκο, διότι, όπως ξέρετε, με βάση τη γνωμοδότηση του Συμβουλίου της Επικρατείας, δεν υπάρχει εξουσιοδότηση στον Υπουργό Παιδείας να δίνει επαγγελματικά δικαιώματα. Χρειάζονται Προεδρικά Διατάγματα και χρειάζεται συνεννόηση με τους επαγγελματικούς φορείς και το ΤΕΕ.

Να σας θυμίσω εδώ, ότι στην πρώτη περίοδο με τη βουλευτική μου ιδιότητα, έγινε πολύ μεγάλη συζήτηση, για ένα πολύ γνωστό επάγγελμα, το οποίο δεν ήταν ρυθμισμένο επαγγελματικά και αυτό ήταν το επάγγελμα των λογοθεραπευτών. Έγινε μια πολύ μεγάλη συζήτηση, πως θα προχωρήσουμε στην αναγνώριση των επαγγελματικών τους δικαιωμάτων. Επομένως, όλοι πρέπει να αναγνωρίσουμε ότι αυτό είναι ένα πάρα πολύ δύσκολο πεδίο.

Επίσης, πρέπει, ν’ αναγνωρίσουμε ότι αυτή η Κυβέρνηση, σε δύσκολα επαγγέλματα, όπως είναι τα επαγγέλματα των διπλωματούχων μηχανικών, έχει κάνει βήματα. Υπάρχουν άνθρωποι, που πρέπει να συντηρηθούν από τα Α.Ε.Ι., από τα Τ.Ε.Ι., απ’ το Τεχνικό Επιμελητήριο, που δίνει δείγματα ότι θέλει να κινηθεί σ’ αυτή την κατεύθυνση. Εν πάση περιπτώσει, και η διαδικασία, την οποία εμείς προτείνουμε για τις συνέργειες των Τ.Ε.Ι. και των Πανεπιστημίων, στοχεύει στον τερματισμό των συντεχνιακών λογικών, ώστε να παράγονται απόφοιτοι δύο ταχυτήτων από τα Α.Ε.Ι.. Επομένως, νομίζω ότι είναι ένα πεδίο, στο οποίο πρέπει να υπάρξουν συγκλίσεις και όχι αποκλίσεις, γιατί πράγματι είναι κρίσιμο.

Το τρίτο θέμα, στο οποίο θέλω ν’ αναφερθώ, είναι το θέμα αυτό, που ειπώθηκε, με το «εάν πρέπει να ιδρύουμε ή να μην ιδρύουμε νέα τμήματα, εάν έχουμε τον επαρκή αριθμό μελών ΔΕΠ». Κοιτάξτε, το είπα και χθες, όταν ξεκίνησαν οι νέες σχολές ακι αναφέρθηκα στον εκλιπόντα Φάνη Κακριδή. Όταν ξεκίνησε η Φιλοσοφική των Ιωαννίνων, είχε μόνο δύο καθηγητές και ήταν υπό την εποπτεία της Φιλοσοφικής Σχολής του Πανεπιστημίου Θεσσαλονίκης. Μπορώ να σας πω, πριν πολλά χρόνια, όταν ξεκίνησε η Ιατρική Σχολή, στα Γιάννενα, δεν είχε καθόλου καθηγητές κλινικών αντικειμένων. Ξεκίνησε και σήμερα θεωρείται μια από τις πολύ υψηλού επιπέδου ιατρικές σχολές.

Άρα, λοιπόν, κανείς πρέπει να ξεκινάει με το δυναμικό, που έχει. Η Κυβέρνηση αυτή έδωσε στο Πανεπιστήμιο Ιωαννίνων, που ήταν από τα πρώτα, που πήγαν σ' αυτή την κατεύθυνση, με απόφαση των ανθρώπων των Τ.Ε.Ι. Ηπείρου, που είχαν αυτό το αντικείμενο και οι οποίοι το ζητούσαν πάρα πολύ, λέγοντας ότι έχουν τις δυνατότητες και το δυναμικό, να κινηθούν σ’ αυτή την κατεύθυνση, υπήρχε το Αγροδιατροφικό Πάρκο, υπήρχε ιδιαίτερο ενδιαφέρον και από την τοπική κοινωνία και θετική γνώμη όλων των κοινωνικών φορέων, να ξεκινήσει αυτό το εγχείρημα. Τι είπε το Υπουργείο; «Δίνω επιπρόσθετα στο Πανεπιστήμιο αυτό 1 εκατ. € και δίνω και 42 θέσεις, διότι τόσες ζήτησαν».

Η κατανομή των θέσεων, όπως, ξέρει, ο κ. Στύλιος στο αυτοδιοίκητο των πανεπιστημίων – και το γνωρίζει, γιατί είναι πανεπιστημιακός – γίνεται με αποφάσεις των Συγκλήτων και είναι και καταγεγραμμένο στις δηλώσεις του Πρυτάνεως, τις οποίες είπα χθες για το πώς προχωράει αυτό το εγχείρημα, γιατί προχωράει αυτό το εγχείρημα, εν τοις πράγμασι. Κυρίως, θα ενισχυθούν τα καινούργια τμήματα, για να προχωρήσουμε στην υλοποίηση αυτής της κατεύθυνσης.

Όσον αφορά σε ερωτήματα, που έγιναν, για παλαιότερες σχολές, όπως είναι η Σχολή Επιστήμης Υλικών, θα θυμίσω εδώ ότι αυτές είναι επιλογές, προφανώς, των προηγούμενων κυβερνήσεων, που έστηναν σχολές, χωρίς καμία προδιαγραφή, τι θα γίνει με τους αποφοίτους αυτών των σχολών ή αν ανταποκρίνονται το πρόγραμμα σπουδών, μ’ αυτό που τελειώνουν τα παιδιά. Διότι αυτό ήταν το πρόβλημα της συγκεκριμένης Σχολής Επιστήμης Υλικών. Από την παρούσα Κυβέρνηση έγινε κι επιτεύχθηκε προσπάθεια αλλαγής του προγράμματος σπουδών. Έγινε συνεννόηση με το Τ.Ε.Ε., έτσι ώστε να μπορούν οι απόφοιτοι να εγγράφονται, ως μηχανικοί. Υπάρχουν κάποια προβλήματα ακόμα να λυθούν, διότι είχε γίνει η πρόταση να εγγράφονται, ως χημικοί μηχανικοί, υπήρξε μια δυσκολία στο τμήμα, αλλά βρισκόμαστε σε διαδικασία οριστικής επίλυσης. Η ύπαρξη αυτού του Τμήματος έδωσε τη δυνατότητα να υπάρχει εκείνο το πανεπιστημιακό δυναμικό, ώστε να μιλάμε πλέον για τη διαμόρφωση ενός πολυτεχνείου, που ήταν μια δομή, που ήταν απαραίτητη για την περιοχή και έλειπε στο Πανεπιστήμιο Ιωαννίνων.

Σε σχέση με τους μεταπτυχιακούς υπότροφους, που έγινε η συζήτηση, αυτό που έχουμε κάνει για τους μεταπτυχιακούς υπότροφους, είναι ότι έχουμε αυξήσει το χρόνο, που μπορούν να παρέχουν αυτές τις υπηρεσίες, έχουν ασφαλιστικά δικαιώματα, τους μοριοδοτούμε για την κατάληψη των θέσεων, έχουμε αυξήσει τις αμοιβές τους και σ’ αυτούς, που παρέχουν υπηρεσίες στον ιατρικό τομέα, τους έχουμε δώσει τη δυνατότητα να παίρνουν και εφημερίες.

Επομένως, τηρουμένων των συνθηκών και των δυσκολιών, που υπάρχουν, έγιναν όλες οι απαραίτητες ενέργειες. Πρέπει να γίνουν και πολύ περισσότερα. Είναι ένας θεσμός, τον οποίο, πράγματι, χρησιμοποιούν τα Πανεπιστήμια, για να παρέχουν υπηρεσίες, που παλαιότερα παρείχαν οι λέκτορες. Εμείς τι λέμε; Χρειαζόμαστε νέο δυναμικό στα Πανεπιστήμια; Βεβαίως και χρειαζόμαστε. Μπορεί αυτό να γίνει; Με ποιον τρόπο; Από 1/1/2019, για κάθε συνάδελφο, ο οποίος θα αποχωρεί από τα Πανεπιστήμια, θα μπορεί άμεσα, να προκηρύσσεται η θέση του και να καταλαμβάνεται από νέους επιστήμονες και, προφανώς, κάποιοι απ’ αυτούς τους μεταπτυχιακούς υπότροφους θα διεκδικήσουν τέτοιου τύπου θέσεις, μέσα από ένα καλύτερο και πιο αξιόπιστο καθεστώς.

Επίσης, ένα θέμα, που τέθηκε από τον κ. Γρηγοράκο, είναι τι κάνουμε για το κομμάτι της ιατρικής εκπαίδευσης, λόγω της διπλής μου ιδιότητας. Πρέπει να σας πω ότι έχουν γίνει αρκετά βήματα, σε αυτή την κατεύθυνση και έχει δημιουργηθεί από αυτήν εδώ την Κυβέρνηση μια Επιτροπή, διυπουργική, που περιλαμβάνει το Υπουργείο Υγείας και το Υπουργείο Παιδείας, με κύριο προσανατολισμό και στόχευση, να συζητήσει και να προχωρήσει σε ώριμες λύσεις, άρα, να νομοθετήσει τα ζητήματα της εκπαίδευσης, που δεν αφορούν μόνο το ιατρικό προσωπικό, αλλά και το σύνολο του προσωπικού, το νοσηλευτικό προσωπικό, το παραϊατρικό προσωπικό και μάλιστα, έχει προχωρήσει σημαντικά στην κατεύθυνση των νοσηλευτών, που ήταν ένα πεδίο, στο οποίο είχαμε πάρα πολλές αντιπαραθέσεις.

Αυτός είναι ο τρόπος, που εμείς αντιλαμβανόμαστε, όχι εκ των άνω, εκ των κάτω, που είναι μια κοπιώδης και δύσκολη διαδικασία, να επιτευχθούν όσο το δυνατόν περισσότερες συγκλίσεις και ομοφωνίες και αυτού του τύπου οι ώριμες λύσεις να έρθουν προς νομοθέτηση.

Σχετικά με το εάν εμείς ενισχύουμε ή υποχρηματοδοτείται ο χώρος της παιδείας. Είναι γνωστό ότι είχαμε μια πολύ μεγάλη μείωση των δαπανών για την παιδεία, κατά 34%, στους μνημονιακούς χρόνους. Έδωσα και στοιχεία, τα οποία είναι κατατεθειμένα και στα πρακτικά και δεν θα το ξαναπώ, της αγωνιώδους και πολύ μεγάλης προσπάθειας, που έγινε, να αυξηθούν οι δαπάνες επί του ποσοστού του Α.Ε.Π. και είμαστε, αυτή τη στιγμή, στο 2,88%, με προοδευτική αύξηση. Στο προηγούμενο Μεσοπρόθεσμο προβλεπόταν να ελαττωθεί στο 1,8%, βεβαίως, απέχει από το μέσο ευρωπαϊκό όρο, που είναι στο 5%.

Μπορώ να πω και μερικά πιο συγκεκριμένα παραδείγματα. Οι επιχορηγήσεις στα Ανώτατα Εκπαιδευτικά Ιδρύματα, το έτος 2018, σε σχέση, με το 2017, ξεπέρασαν το 30% και είναι το μεγαλύτερο ποσό της τελευταίας τετραετίας. Επίσης, χορηγήθηκαν 42,26 εκατ. ευρώ για το στεγαστικό επίδομα των φοιτητών, το οικονομικό έτος 2018, που επίσης είναι το μεγαλύτερο ποσοστό της τελευταίας τετραετίας και εξοφλήθηκαν για την προμήθεια πανεπιστημιακών συγγραμμάτων 58,8 εκατ. ευρώ, το οικονομικό έτος 2018, ποσό μεγαλύτερο κατά 90%, από την περσινή χρονιά και μεγαλύτερο ποσό, την τελευταία τετραετία. Τα στοιχεία αυτά είναι στη διάθεσή σας, δείχνουν την πρόθεση και διάθεση του Υπουργείου να κινηθεί σε αυτή την κατεύθυνση και εδώ θα σταματήσω για τα πανεπιστημιακά πράγματα.

Θέλω, όμως, να μιλήσω και για το σύστημα των προσλήψεων. Πράγματι, έχει ειπωθεί από όλους, ότι, μετά από δέκα χρόνια, υπάρχει ένας αριθμός, 130.000 άνθρωποι, οι οποίοι αυτή τη στιγμή, διεκδικούν μια θέση σ' αυτό το σύστημα. Επομένως, το οποιοδήποτε σύστημα νομοθετούσε κανείς, θα δημιουργούσε μια πολύ μεγάλη αγωνία, σε όλους αυτούς τους ανθρώπους, αν με κάποια διαδικασία θα μπορούν να είναι μέρος αυτού του συστήματος. Οι δυνατότητες για μόνιμους διορισμούς, τις οποίες είχαμε, διότι λειτουργούμε με τις δυνατότητες που έχουμε, ήταν φέτος 4.500 διορισμοί στην Ειδική Αγωγή – στο τέλος θα πω, γιατί θεωρώ ότι αυτό είναι κρίσιμο, το έχω ξαναπεί – και οι υπόλοιποι 10.500 την επόμενη διετία.

Προφανώς, και εδώ είναι η απάντηση προς τον κ. Δελή, δεν θα υπάρχουν απολύσεις, διότι έχουμε δεσμευθεί ότι ο αριθμός των Αναπληρωτών εκπαιδευτικών, οι οποίοι χρησιμοποιήθηκαν, όλα αυτά τα χρόνια, θα συνεχίσουν, έχουν εξασφαλιστεί τα κονδύλια και οι πιστώσεις, για να συνεχίσουν να προσφέρουν αυτές τις πολύ κρίσιμες υπηρεσίες τους.

Είμαστε ευχαριστημένοι με το καθεστώς λειτουργίας των Αναπληρωτών; Η απάντηση είναι όχι. Κάναμε βήματα στο να αναγνωρίσουμε αυτή την προϋπηρεσία; Αναγνωρίσαμε ολόκληρη την προϋπηρεσία των αναπληρωτών, μετά το 2010, την είχε καταργήσει ο προηγούμενος νόμος, καθιερώθηκε η ηλεκτρονική αίτηση, καταργήθηκε η διαγραφή τους από τους πίνακες, για δύο χρόνια, όταν δεν ανελάμβαναν υπηρεσία και, βεβαίως, έχουμε σοβαρό πρόβλημα με τις άδειες τους, όμως, έγινε προσπάθεια επέκτασης για εξετάσεις λόγω σπουδών, για επιμόρφωση, αλλά και για την αναρρωτική άδεια σ’ ένα μήνα, για εκπτώσεις, πολύ σωστά είπε ο συνάδελφος, πριν από τα Δωδεκάνησα, στα εισιτήρια των πλοίων, για τη μεταφορά όσων αναλαμβάνουν υπηρεσία στα νησιά, για προσπάθεια με τις Περιφέρειες, ει δυνατόν, να εξασφαλίσουν τη σίτιση και τη στέγαση.

Επομένως, ό,τι μπορούσε να γίνει, ανθρωπίνως δυνατόν, σε αυτή την κατεύθυνση, έγινε και έτσι πρόκειται να κινηθούμε, βελτιώνοντας διαρκώς το καθεστώς των Αναπληρωτών εκπαιδευτικών, των οποίων αναγνωρίζουμε την κρίσιμη προϋπηρεσία, γι' αυτό και μιλάμε για τους 120 μήνες, που, όπως είπαμε πριν, αντιστοιχούν σε 12 έτη και που καλύπτει τη μεγάλη πλειοψηφία των Αναπληρωτών, αλλά και τον κρίσιμο ρόλο τους, από εδώ και πέρα, ενδυνάμωσης της εκπαίδευσης.

Τώρα σχετικά με κάποια θέματα, που τέθηκαν και που αφορούν το σύστημα. Για παράδειγμα, ειπώθηκε γιατί πρέπει να μετράει η προϋπηρεσία από τη γενική στην ειδική. Είναι προφανές ότι υπάρχουν άνθρωποι – το είπα και χθες – η μεγάλη πλειοψηφία της παροχής ειδικής εκπαίδευσης γίνεται μέσα στη γενική εκπαίδευση και είναι πάνω από 90.000 παιδιά, που απολαμβάνουν αυτών των υπηρεσιών. Αυτό γίνεται από εκπαιδευτικούς, που έχουν τα προσόντα και άρα, πρέπει να τους δώσουμε τη δυνατότητα και αυτών των εκπαιδευτικών, που έχουν τα προσόντα, να μπορούν να διεκδικήσουν μια θέση στις υπηρεσίες της Ειδικής Αγωγής, αφού αυτή τη στιγμή το ανάστροφο γινόταν. Θεωρούμε, λοιπόν, ότι είναι δίκαιο να προχωρήσουμε σε αυτού του τύπου τη ρύθμιση.

Η δεύτερη συζήτηση, η οποία γίνεται είναι, γιατί και αν προτάσσονται οι απόφοιτοι των Ειδικών Σχολών, σε σχέση με τους εκπαιδευτικούς, που έχουν μεταπτυχιακό. Τους μοριοδοτούμε. Θεωρούμε, δηλαδή, ότι αυτοί, που έχουν προκύψει από τις Ειδικές Σχολές, παρότι υπάρχουν διάφορα θέματα με την παιδαγωγική τους επάρκεια, παίρνουν τον ίδιο ακριβώς αριθμό μορίων με τους αποφοίτους των άλλων σχολών, μαζί με μεταπτυχιακό. Άρα, αναγνωρίζουμε και μέχρι τώρα έτσι λειτουργούσε το σύστημα.

Τώρα εδώ ο κ. Μαυρωτάς κατέθεσε και άλλα θέματα, εάν θα πρέπει να προτάσσονται οι έχοντες Σχολική Ψυχολογία και αν θα πρέπει να προτάσσονται και να είναι τυπικό προσόν η Νοηματική Γραφή braille. Όλα αυτά μας έχουν έρθει, ως προτάσεις, τα εξετάζουμε, δεν είναι αυτονόητες οι απαντήσεις και, εν πάση περιπτώσει, εάν θα πρέπει να προτάσσονται οι απόφοιτοι των ΙΕΚ. Προτάσσονται στην μοριοδότηση και επομένως, όλα αυτά τα εξετάζουμε πάρα πολύ προσεκτικά και η τελική μας πρόταση θα κατατεθεί, όπως και τι θα κάνουμε με το ζήτημα των υπόλοιπων κοινωνικών κριτηρίων, θα την αναλύσει ο Υπουργός στην Ολομέλεια νομίζω. Δεν ξέρω, εάν θα αναφερθεί, σήμερα σε αυτό, αλλά νομίζω στην Ολομέλεια, διότι επεξεργαζόμαστε όλες αυτές τις προτάσεις, με πάρα πολλή προσοχή, έτσι που να είναι ένα σύστημα όσο το δυνατόν, στις συνθήκες, που νομοθετούμε, πιο δίκαιο.

Επίσης, ακούμε ως πολιτική ηγεσία αυτό που ειπώθηκε από άλλους συναδέλφους, την ενδυνάμωση του πρώτου πτυχίου. Εδώ, βέβαια, θέλω να πω και να ξανακαταθέσω αυτή τη συζήτηση, που γίνεται, με τα μεταπτυχιακά. Θεωρώ ότι είναι άδικο και μάλιστα μας έρχεται και στα mail μας ότι «τα μεταπτυχιακά, κοιτάξτε, πληρώνονται κ.λπ.». Το Πανεπιστήμιο Ιωαννίνων, το Πάντειο Πανεπιστήμιο, που δίνουν μεταπτυχιακούς τίτλους, όπως και το Εθνικό Μετσόβιο Πολυτεχνείο, έχουν μεταπτυχιακά, τα οποία δεν έχουν δίδακτρα. Να θυμίσω εδώ, ότι κάποιοι που σήμερα μας κάνουν αυτή την κριτική, όταν δίναμε τη μάχη για τα μεταπτυχιακά, μας έλεγαν ότι θα καταρρεύσει το σύστημα των μεταπτυχιακών, επειδή λέγαμε ότι όλα πρέπει να αξιολογηθούν, ως προς το ύψος της δαπάνης τους. Έγινε σοβαρότατη συζήτηση στο Υπουργείο, εκεί που έμεινε η δαπάνη, πρώτον, αυτή να κατέβει, σε ένα λογικό επίπεδο, στα μεταπτυχιακά, που επέμεναν, ότι έχουν παραπάνω δαπάνες και δεύτερον, νομοθετήσαμε ότι το 30% των εισακτέων, σε αυτά τα μεταπτυχιακά, θα είναι, όχι με οικονομικά κριτήρια, αλλά με ακαδημαϊκά κριτήρια.

Επομένως, εν τοις πράγμασι έχουμε δώσει σημαντικά δείγματα γραφής, σε αυτή την κατεύθυνση και νομίζω ότι δεν θα πρέπει να απαξιώνουμε τις προσπάθειες των παιδιών και ιδιαίτερα της νέας γενιάς, που όντας, επί μία 10ετία, εκτός συστήματος, έχει δώσει μεγάλη προσπάθεια και έμφαση στο να φτιάξει αυτά τα ακαδημαϊκά προσόντα.

Επειδή πρέπει να είμαστε και πιο συγκεκριμένοι, να σας πω, ότι υπάρχουν εκείνα τα δεδομένα, που λένε, ότι παρότι έχουμε το φαινόμενο του «brain drain», τα τελευταία χρόνια, στα στοιχεία της ΕΛΣΤΑΤ, έχουμε αύξηση των προπτυχιακών φοιτητών, αύξηση των μεταπτυχιακών φοιτητών, κατά 21.000 και αύξηση των υποψηφίων διδακτόρων, κατά 10.000.

Επίσης, βελτιώθηκε το ποσοστό των φοιτητών όλων των κύκλων σπουδών, που αποφοιτούν, επιτυχώς και παίρνουν τον τίτλο αυτό και είναι στη διάθεσή σας, αν θέλετε. Επομένως, έχουμε όλο αυτό το δυναμικό, το οποίο, αυτή τη στιγμή, θέλει να βλέπει τον εαυτό του, σε αυτό το επόμενο σύστημα, το οποίο το έχει πάρα πολύ ανάγκη η εκπαίδευση, σε όλες της τις βαθμίδες.

Θα τελειώσω με τα της Ειδικής Αγωγής. Ο κ. Κέλλας είπε ότι, πράγματι, το 2008, η Νέα Δημοκρατία κατέθεσε ένα νόμο, για την Ειδική Αγωγή και Εκπαίδευση, δημιουργίας ενός νομοθετικού πλαισίου και τα λοιπά και του είπα ότι αυτός είναι ένας τομέας ευαίσθητος, που πρέπει όλοι να συνεννοούμαστε και να μην είναι επίπεδο διαμάχης και αντιπαραθέσεων. Αυτό έγινε, αλλά από εκεί και πέρα δεν υπήρξε η πολιτική βούληση, μετά το 2008, να προχωρήσουμε σε περαιτέρω ενδυνάμωση αυτού του κρίσιμου κλάδου. Και το λέω αυτό, κύριε Κέλλα, διότι ξέρετε, ότι δεν διενεργήθηκε ποτέ ΑΣΕΠ για το προσωπικό στην Ειδική Αγωγή και Εκπαίδευση, από εκπαιδευτικούς, επιστημονικό και βοηθητικό προσωπικό, με αποτέλεσμα να υπάρχουν μόνο 3.546, περίπου, μόνιμο προσωπικό για όλες τις δομές της Ε.Α.Ε..

Τι κάναμε εμείς; Κάναμε μία σειρά από προσπάθειες, πρώτα από όλα, να κρατήσουμε αυτό το σύστημα όρθιο. Ένα σύστημα, που το έχει ανάγκη, διότι, όπως έχω καταθέσει, έχουμε και αυξημένο αριθμό παιδιών, που θεωρούν ότι το δημόσιο σύστημα, που παρέχει αυτές τις υπηρεσίες, είναι αξιόπιστο και είναι διαρκώς αυξανόμενο, για πολλούς λόγους, που δεν είναι της παρούσης. Κυρίως, έχουμε αύξηση των παιδιών του αυτιστικού φάσματος – δεν είναι ελληνικό φαινόμενο, είναι παγκόσμιο φαινόμενο – που έχει ανάγκη υποστήριξης είτε σε τμήματα ένταξης είτε με παράλληλη στήριξη. Μετά από 8 χρόνια, ιδρύσαμε 40 σχολικές μονάδες Ειδικής Αγωγής και, όπως είπα και πριν και 570 τμήματα ένταξης σε σχολεία πρωτοβάθμιας και δευτεροβάθμιας εκπαίδευσης. Εφαρμόσαμε ολοήμερο πρόγραμμα, εκεί που μπορούσε να γίνει, στα ειδικά νηπιαγωγεία και στα ειδικά δημοτικά σχολεία και κυρίως, επεκτείναμε το ωράριο, γιατί, όπως ξέρετε, τελείωναν νωρίτερα, που ήταν αίτημα των γονέων. Διπλασιάσαμε τις προσλήψεις Αναπληρωτών εκπαιδευτικών, γιατί αυτή τη δυνατότητα είχαμε, σε όλες τις δομές της Ειδικής Εκπαίδευσης. Υλοποιήσαμε προγράμματα συνεκπαίδευσης, μεταξύ των μαθητών των ειδικών και των γενικών σχολείων. Νομοθετήσαμε, αυτή τη στιγμή – και το ξέρετε – μία προσπάθεια ενδυνάμωσης αυτού του χώρου, με επιπλέον ΚΕΣΥ, κυρίως, εκεί που υπάρχει πολύ μεγάλο πρόβλημα στις Διευθύνσεις Αττικής, Θεσσαλονίκης και Πάτρας και προβλέψαμε πολύ περισσότερες οργανικές θέσεις σε εκπαιδευτικούς, με εξειδίκευση στην Ειδική Αγωγή ή στη σχολική ψυχολογία, δηλαδή, οι οργανικές θέσεις, που υπήρχαν, από 615 έχουν ανέβει στις 1.067 και άλλα πράγματα έχουν γίνει, όπως η αύξηση των σχολικών νοσηλευτών, όπως το ότι πήγαν ψυχολόγοι και κοινωνικοί λειτουργοί, όχι μόνο στην Ειδική, αλλά και στην επαγγελματική και στη γενική εκπαίδευση.

Μπορώ, λοιπόν, να πω ότι πρόκειται για μία αγωνιώδη διαρκή προσπάθεια, χρησιμοποιώντας, όπως είπα και χθες, όλα τα διαθέσιμα χρηματοδοτικά εργαλεία ενδυνάμωσης αυτού του πολύ κρίσιμου τομέα. Ιδρύσαμε τα Ενιαία Ειδικά Επαγγελματικά Γυμνάσια και Λύκεια, για να συνδέσουμε την εκπαίδευση των μαθητών, με αναπηρία, με το τεράστιο πρόβλημα, που υπάρχει, το τι γίνεται μετά, όταν τα παιδιά τελειώνουν από αυτές τις δομές, με στόχο, αν μπορούμε να προχωρήσουμε και τη μαθητεία, μέσα σε ένα πολύ προστατευμένο περιβάλλον, άρα, αυτά τα παιδιά να έρχονται σε επαφή με την αγορά εργασίας. Άρα, υπάρχει μία διαρκής και αγωνιώδης προσπάθεια.

Με ρωτήσατε δύο ακόμη πράγματα και με αυτά θα τελειώσω. «Τα κάνατε όλα καλά;» και μάλιστα, χρησιμοποιήσατε, ως παράδειγμα, ότι πήραμε από τους πίνακες της γενικής εκπαίδευσης και χρησιμοποιήσαμε προσωπικό, για να καλύψουμε ανάγκες, που υπήρχαν, στην Ειδική Εκπαίδευση. Κύριε Κέλλα, ξέρετε πάρα πολύ καλά ότι αυτές οι ανάγκες, όπως είπα πριν, αυξήθηκαν πάρα πολύ. Επομένως, εξαντλήθηκαν όλοι οι πίνακες, που υπήρχαν και θεωρήσαμε ότι έπρεπε να ανταποκριθούμε στα αιτήματα των οικογενειών και των γονιών, να στείλουμε είτε εκπαιδευτικούς είτε ειδικό επιστημονικό προσωπικό, με τις δυνατότητες, που είχαμε. Μας ευχαριστεί αυτό; Όχι και γι΄ αυτό απάντησα και χθες ότι αυτοί οι 4.500 διορισμοί μόνιμου σωστά εκπαιδευμένου, στο σύνολο του, επιστημονικού προσωπικού και εκπαιδευτικών, είναι πάρα πολύ κρίσιμοι και πρέπει να προχωρήσουμε άμεσα και εμείς πιστεύουμε ότι αυτό θα γίνει πράξη.

Θέλουμε και στοχεύουμε να κάνουμε πολύ περισσότερα. Μας προβληματίζει το κομμάτι της ποιοτικής αναβάθμισης και επειδή απαξιώσατε την προσπάθεια, που γίνεται, στη σύγχρονη προσχολική εκπαίδευση, αυτό δεν μπορούσε να γίνει μόνο από το Υπουργείο Παιδείας. Ξέρετε πολύ καλά ότι ξεκινήσαμε εκεί, που από τους δήμους υπήρχε διαθεσιμότητα σε σχολικά κτίρια και υλοποιήσαμε στο ένα τρίτο περίπου. Τη φετινή χρονιά, υπάρχει συνεννόηση με το Υπουργείο Εσωτερικών και έχουν βρεθεί εκείνοι οι πόροι, ώστε να λύσουμε το θέμα των ελλειπόντων, για πάρα πολλά χρόνια, σχολικών κτιρίων και να υλοποιηθεί η επόμενη φάση, η εφαρμογή, που προβλεπόταν, από ένα τριετές πλάνο και την επόμενη χρονιά, θα μπορεί να υλοποιήσει πλήρως αυτό το σχέδιο.

Είναι πάρα πολύ κρίσιμο αυτό και για τις δομές, που χρειαζόμαστε, στην Ειδική Αγωγή, διότι μπορούμε να κάνουμε, με συγκεκριμένο πλαίσιο και με διασύνδεση, με ειδικό προσωπικό της σχολικής μονάδας, με τα ΚΕΣΥ, με τις ΣΜΕΑΕ και τις ΕΔΕΑΥ, δυνατότητα πρώιμης διάγνωσης και παρέμβασης. Επομένως, μετά από μία δίχρονη διαδικασία, θα μπορούμε να ξέρουμε ποιες είναι οι εκπαιδευτικές ανάγκες αυτών των παιδιών, να έχουμε συνεννοηθεί με τις οικογένειές τους, που χρειάζονται στήριξη, για να μπορέσουν να κατανοήσουν αυτές τις ανάγκες και άρα, να μπορούμε, με πιο ώριμο τρόπο, να σχεδιάζουμε.

Το δεύτερο πολύ μεγάλο πρόβλημα είναι τι γίνεται, όταν αυτά τα παιδιά μεγαλώνουν. Αυξήσαμε το όριο ηλικίας, για να παραμένουν αυτά τα παιδιά, μέσα στο πλαίσιο, που είναι, αυτή τη στιγμή, θεσμοθετημένο. Το φτάσαμε μέχρι 30 ετών, ακριβώς, διότι δεν υπάρχουν οι επόμενες δομές της αυτόνομης διαβίωσης αυτών των παιδιών και γίνεται μια πολύ μεγάλη προσπάθεια, με το Υπουργείο Εργασίας, που έχει αναλάβει αυτό το έργο, κυρίως, με το κομμάτι της κοινωνικής αλληλεγγύης και, βεβαίως, και με άλλα συναρμόδια Υπουργεία, όπως είναι το Υπουργείο Υγείας, που πρέπει να παρέχει την θεραπευτική κάλυψη, να υπάρξουν αυτές οι δομές, ώστε αυτά τα παιδιά, παρέχοντας το Υπουργείο Παιδείας τη γνώση του, με τα προγράμματα δια βίου μάθησης, να μπορούν να μπαίνουν σε μια διαδικασίας ωριμότητας και αυτόνομης διαβίωσης.

Ένα από τα μεταρρυθμιστικά ζητήματα, το οποίο μας απασχολεί, για να προχωρήσουμε, είναι ότι θεωρούμε ότι είναι πλέον ώριμη η ανάγκη – και ελπίζω ότι στο επόμενο χρονικό διάστημα, θα μπορούμε να το κάνουμε και είναι κάτι, που δεν αφορά μόνο την Ειδική Αγωγή – για να μπορούμε να έχουμε και σχολικούς νοσηλευτές, ανά σχολική μονάδα. Είναι κάτι πάρα πολύ κρίσιμο, διότι υπάρχουν πάρα πολλά παιδιά, με πλείστα προβλήματα υγείας. Το έχουν όλοι ανάγκη και φαντάζομαι ότι θα μπορέσουμε να το κάνουμε πράξη.

Τέλος, όσον αφορά την ερώτηση για το τι κάνουμε με το αρχείο των ΑμεΑ, αυτό είχε ανατεθεί σε μια εταιρεία, μέσω ενός χρηματοδοτούμενου ΕΣΠΑ. Συλλέχθηκαν αρχεία για 20 ημέρες, δοκιμαστικά και κρυπτογραφημένα, από μερικά μόνο σχολεία της χώρας. Στην πιλοτική λειτουργία, δεν υπήρξε η υποστήριξη της εταιρίας, στη βάση δεδομένων, δεν υπήρχαν καθόλου στοιχεία και η συνεργασία διακόπηκε, εδώ και χρόνια, λόγω οικονομικών θεμάτων και συνεργασίας, πράγμα, που προφανώς, θα γνωρίζετε.

Αντί αυτού, εμείς, με πολύ μεγάλη δυσκολία, φτιάξαμε βάση δεδομένων. Από το 2017, το Υπουργείο Παιδείας, στο MySchool, έχει η ηλεκτρονική πλατφόρμα για τις ΣΜΕΑΕ, τα τμήματα ένταξης και τα ΚΕΔΥ, όπου καταχωρούνται τα στοιχεία των μαθητών, οι εκπαιδευτικές ανάγκες, οι ανάγκες σε εκπαιδευτική υποστήριξη, το ειδικό εκπαιδευτικό προσωπικό, το ειδικό βοηθητικό προσωπικό, τα προγράμματα στην εκπαίδευση, σε παράλληλες στηρίξεις και τα τμήματα ένταξης. Έτσι, σήμερα, μπορούμε να έχουμε τα στοιχεία εκείνα, που μας επιτρέπουν να σχεδιάζουμε αξιόπιστες πολιτικές, επί τη βάσει δεδομένων. Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Το λόγο έχει ο κύριος Κέλλας.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.)**: Επειδή είπε η κυρία Τζούφη ότι Ειδική Αγωγή δεν αποτελεί πεδίο αντιπαράθεσης και θα συμφωνήσω απόλυτα μαζί της, η ίδια είπε ότι αυξήθηκε ο αριθμός των παιδιών, με ειδικές ανάγκες, από 60.000 σε 90.000 και, επειδή οι προσλήψεις δεν είναι απόλυτος αριθμός, αλλά είναι αναλογικός, ανάλογα με τις ανάγκες, λογικό ήταν να αυξηθούν και αυτές οι προσλήψεις, όμως και εδώ, τώρα, γίνεται εξαγγελία προσλήψεων για μοριοδότηση. Τις προσλήψεις πάλι η Ν.Δ. θα τις κάνει.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων)**: Είναι εγγεγραμμένες στον προϋπολογισμό και θα γίνει. Τελείωσε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Υπάρχουν κάποιες νομοτεχνικές βελτιώσεις, που νομίζω θα πρέπει να κατατεθούν σε εσάς. Θα απαντήσω στα διάφορα ερωτήματα, που τέθηκαν και να δούμε πως θα μπορέσουμε να καταλήξουμε. Να ξεκαθαρίσουμε κάτι, το οποίο φαίνεται ότι δεν κατανοούμε, αυτά που έχουν πει οι Πρυτάνεις εδώ, οι οποίοι και μεταφέρουν τις αποφάσεις Συγκλήτων. Υπάρχει συναίνεση για το νομοσχέδιο αυτό, από τις Συγκλήτους του Πανεπιστημίου Θεσσαλίας, του ΤΕΙ Θεσσαλίας, του ΤΕΙ Στερεάς, του Πανεπιστημίου Αθηνών και του Γεωπονικού Πανεπιστημίου. Ναι ή όχι; Συναίνεση.

Το να ερχόσαστε εδώ και να λέτε «ο ένας είπε αυτό, ο άλλος είπε εκείνο» και να δίνετε την εντύπωση ότι δεν υπάρχει καμία απολύτως συναίνεση, δεν κάνετε καλό στον τόπο. Εδώ, λοιπόν, υπήρχε μια εντυπωσιακή συναίνεση, που δεν έγινε μεταφυσικά, ήταν αποτέλεσμα πάρα πολύ δύσκολων συζητήσεων. Να σας θυμίσω συγκροτήθηκαν Επιτροπές με άτομα, που μας είπαν τα ίδια τα πανεπιστήμια, δεν τη συγκροτήσαμε εμείς, αυτούς ρωτήσαμε. Υπήρχε ένα μέλος του Υπουργείου, απλώς, για να ξέρουμε τι γίνεται και να πληροφορούμαστε, για να δούμε πως θα σχεδιάσουμε.

Έγιναν στις Επιτροπές συζητήσεις, στις Συγκλήτους, στις Γενικές Συνελεύσεις αρκετών τμημάτων, ανάμεσα στους φοιτητές, στους Δημάρχους, στους Περιφερειάρχες, στους Αντιπεριφερειάρχες, στα Επιμελητήρια και προς πίσω πάλι. Διότι η συναίνεση δεν μπορεί να κατασκευαστεί, με μεταφυσικούς όρους. Μπορεί να κατασκευαστεί, εκτός αν νομίζετε ότι συναίνεση ήταν τα 35 Π.Δ. του κυρίου Αρβανιτόπουλου. Αυτά, που φέρανε μια απίστευτη καταστροφή. Δεν έχω ακούσει, όμως, να πείτε ότι «ξέρετε, να δεχθούμε, από εδώ και στο εξής, όλοι, σε αυτά, που θέλουμε να προτείνουμε, ότι θα ακολουθήσουμε τον ίδιο τρόπο απ’ όπου και αν βρισκόμαστε». Θα συμφωνήσουμε, εδώ, όλοι μας;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Κύριε Υπουργέ, η απόφαση του Δημοτικού Συμβουλίου ήταν ομόφωνη να παγώσει το νομοσχέδιο δεν υπάρχει νεότερη απόφαση.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν υπάρχει;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Δεν υπάρχει και θα σας φέρω τη Δευτέρα στην Ολομέλεια τα πρακτικά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ακούστε με,όμως, είναι οι Σύγκλητοι υπέρ; Η απάντηση είναι ναι.

**ΧΡΗΣΤΟΣ ΚΕΛΛΑΣ (Εισηγητής της Ν.Δ. )**: Τη Δευτέρα, θα έχετε και τα πρακτικά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Αφήστε τα πρακτικά. Επειδή λέτε όχι, ποια είναι όχι;

**ΧΡΗΣΤΟΣ ΚΕΛΛΑΣ (Εισηγητής της Ν.Δ. )**: Η απόφαση του Οκτωβρίου είναι όχι.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Αφήστε του Οκτωβρίου. Προφανώς – αυτή είναι μια ιδεολογική διαφορά μας και δεν είναι ανάγκη να το κρύβουμε – δεν έχετε κουλτούρα διαλόγου. Αυτό είναι, που μας χωρίζει και θα σας πω για ποιο λόγο. Έχεις ένα σχέδιο, πάει σε ένα συλλογικό όργανο, Σύγκλητος κ.λπ., έρχεται πίσω στο Υπουργείο, το Υπουργείο το ξανασκέφτεται και το ξαναστέλνει. Μπορεί και έχει δικαίωμα και ενδεχομένως και υποχρέωση το συλλογικό όργανο να αλλάξει άποψη. Αυτό εμείς λέμε «συναίνεση». Όταν λέμε «συζητάμε με τον κόσμο», δεν συζητάμε και κοιτάμε το τηλέφωνό μας, τι μας έρχεται, εκείνη τη στιγμή. Είναι ό,τι ακούμε. Στη συζήτηση η «μαγκιά» είναι να ακούς. Δεν είναι να λες. Αυτό καταφέραμε, νομίζω, τόσο καιρό και αυτό απειλεί, γιατί δίνει μια νέα διάσταση, ένα νέο πολιτικό ρόλο, στον κόσμο και τους θεσμούς, που είναι εκτός της κεντρικής Κυβέρνησης. Αυτό, που, επίσης, έχει σημασία είναι ότι όχι μόνο καθιερώνεται μια νέα διαδικασία, όχι μόνο γίνεται αποδεκτή αυτή η νέα διαδικασία, αλλά αλλάζει και ο ρόλος της Τοπικής Αυτοδιοίκησης, ως προς το σχεδιασμό του μέλλοντος των Α.Ε.Ι. στη χώρα μας και αλλάζει σε θετική κατεύθυνση.

Θυμάστε τι γινόταν παλιά; Ο καθένας ερχόταν και έλεγε «το τάδε τμήμα», ανάλογα με τους γνωστούς, που είχε. Τελείωσε αυτό. Τώρα, αυτό δεν γίνεται και εγώ χαιρετίζω την Τοπική Αυτοδιοίκηση, που, πραγματικά, ενώ έλεγε τέτοια θέματα, μέσα από τη συζήτηση, πείστηκε. Που; Στο να αλλάξει ο δικός της ρόλος. Ποιος; Να λέει σε εμάς τα πράγματα, που δεν ξέρουμε. Ποια είναι αυτά; Οι ανάγκες της τοπικής κοινωνίας και, με βάση αυτές, να προχωρήσουμε. Το υπερσύγχρονο υπολογιστικό κέντρο, που θέλουμε να έχει ο δήμος Τρικάλων, τη χρήση του, είναι ακριβώς, επειδή τα Τρίκαλα είναι μία από τις ελάχιστες έξυπνες πόλεις, που έχουμε. Αυτό για εμάς ήταν πολύ σημαντικό, να καταλάβουμε τι ανάγκες τέτοιες έχει ή και η Λάρισα ή και η Καρδίτσα κλπ..

Το επόμενο θέμα. Η συναίνεση δεν είναι αυτοσκοπός. Θα μπορούσε κανείς να λέει για συναινέσεις, για να περνάει η ώρα. Η συναίνεση είναι η απόλυτη προϋπόθεση, για να έχει επιτυχία το εγχείρημα, την επόμενη ημέρα. Είναι η καλύτερη επένδυση, για την επόμενη ημέρα. Δεν γίνεται ούτε με προεδρικά διατάγματα, όπως απεδείχθη, ούτε με όλων των ειδών τις διαφωνίες. Αυτό για εμάς έχει πολύ μεγάλη σημασία. Προσέξτε, όμως, για να είμαστε και πάρα πολύ ειλικρινείς, σε αυτό το θέμα. Η επόμενη ημέρα, θα είναι δύσκολη, αυτό το είπα, όταν ήταν εδώ και οι φορείς. Δεν έχει συνταγή η επόμενη ημέρα, θα χρειαστεί μεγάλος αγώνας και από πλευράς Κυβέρνησης και από πλευράς αυτών των ανθρώπων. Εμείς, να ξέρετε, δίνουμε εντολή να υπάρχουν και ορκωτοί λογιστές, όταν θα γίνουν οι ενοποιήσεις των ταμείων κλπ.. Λέω, λοιπόν, ότι θα τηρηθούν όλοι οι κανόνες, ακόμη και οι κανόνες πολύ αυστηρής ποινής σε όσα μέλη ΔΕΠ έχουν εκφραστεί, με τρόπο, που δεν θέλω να χαρακτηρίσω, μέσω του facebook. Αυτά είναι πειθαρχικά παραπτώματα και θα τιμωρηθούν. Δεν είναι, λοιπόν, όλα «λουλούδια ανθισμένα και ηλιόλουστες ημέρες». Αυτά, όμως, είναι δευτερεύοντα, έχουμε μπροστά μας αχαρτογράφητες διαδικασίες, έχουμε πια μεγάλη τεχνογνωσία, από τα Ιωάννινα και το ΤΕΙ Ηπείρου και από το Ιόνιο και από το Πανεπιστήμιο Δυτικής Ελλάδας και, με βάση αυτά, θα προχωρήσουμε.

Ένα πράγμα, που αφορά αρκετούς Βουλευτές. Κύριε Πρόεδρε, ακούμε εδώ ότι πρέπει να πάρουμε υπόψιν και τις αλήθειες της Αντιπολίτευσης. Υπάρχουν Βουλευτές, οι οποίοι έρχονται λένε αυτά, που θέλουν να πουν, φεύγουν και μετά έρχονται και ξαναλένε τα ίδια. Αυτό δεν είναι διάλογος. Καταλαβαίνω δε, από το facebook και από τα διάφορα, που αναρτούν, ότι είναι μόνο η δική τους ομιλία, δεν είναι και η απάντηση της πολιτείας, ώστε και αυτοί, που τα διαβάζουν, να ξέρουν τι γίνεται. Δεν μπορεί, λοιπόν, να μας κατηγορούν ότι πρέπει να ακούμε τις αλήθειες της Αντιπολίτευσης και μετά να εξαφανίζονται και να μην ξέρουν, αν τις ακούμε ή σε ορισμένες περιπτώσεις, αν τις δεχόμαστε κιόλας.

Ως προς το σύστημα διορισμού, κοιτάξτε 150.000, τουλάχιστον, υποψήφιοι, 35.000, κάποια στιγμή, ήταν Αναπληρωτές και οι προσλήψεις είναι 15.000.

Εγώ, λοιπόν, προκαλώ το όποιο Κόμμα να φέρει εδώ ένα ισορροπημένο και δίκαιο σύστημα και να είναι δικαιότερο από αυτό, που έχουμε προτείνει εμείς. Διότι, ξέρετε, το είπε η κυρία Αναγνωστοπούλου, νομίζω πάρα πολύ καθαρά, ότι στα καλά καθούμενα οι προσπάθειες δεκάδων χιλιάδων φοιτητών μας και συμπολιτών μας να θέλουν να έχουν ένα μεταπτυχιακό, κάποιο διδακτορικό ή επιπλέον γνώση, χαρακτηρίζεται, συλλήβδην, με τη λέξη «προσοντολόγιο», το οποίο, σχεδόν, έχει καταντήσει να είναι υβριστικό. Δεν γίνεται αυτό.

Στα δημόσια Πανεπιστήμια μας – ορισμένοι μπορεί να μην το ξέρετε – ότι οι Αριστεροί δώσαμε τη μάχη, για να καθιερωθούν τα μεταπτυχιακά. Διότι τα μεταπτυχιακά απειλούσαν όσους είχαν εξουσία στα Πανεπιστήμια – παλιό καθηγητικό κατεστημένο – και δεν ήθελαν καθόλου να ανοίξει, γιατί τα μεταπτυχιακά δεν μπορούσαν να τα κάνουν πάρα πολλοί «παλιοί» και μιλάω για πολλές δεκαετίες πριν, θα τα έκαναν αναγκαστικά καινούργιοι, οι οποίοι ήξεραν πολλά περισσότερα για τη βιβλιογραφία, ήταν πιο σύγχρονοι κ.λπ.. Αυτή η μάχη δόθηκε, αυτή η μάχη νικήθηκε στα δημόσια Πανεπιστήμια και αυτή η μάχη καταγράφεται, σε όλες τις αξιολογήσεις και σε όλα τα μέρη του κόσμου.

Άρα, θέλει μια προσοχή, όταν λέμε «ωραία, αυτό το σύστημα είναι έτσι, το όλο σύστημα θα λειτουργήσει πολύ καλά κ.λπ.». «Ιδού η Ρόδος, ιδού και το πήδημα».

Θέλετε να προτείνεται ένα τίμιο σύστημα για τους 150.000 υποψηφίους; Γιατί 150.000 υποψήφιοι δεν θέλουμε να κάνουμε αίτηση και κανένας να μην έχει καμία προοπτική και απλώς να διακινηθεί χαρτούρα. Θέλει, λοιπόν, μια αίσθηση δικαίου αυτό. Είναι το πιο δίκαιο; Αυτό προτείνουμε εμείς, προτείνετε κάτι άλλο, μη μας λέτε, όμως, εξετάσεις. Γιατί χθες, νομίζω ότι καταφέραμε και αποδημήσαμε, εντελώς, το επιχείρημα – εννοώ επιστημονικά – το θέμα των εξετάσεων.

Τώρα, έρχομαι σε πολύ συγκεκριμένα θέματα. Ένα θέμα, που τέθηκε χθες και από τον κ. Μιχελή, το οποίο, είχε σχέση με τα πειραματικά σχολεία. Είναι ένα πράγμα, που θα το προχωρήσουμε. Υπάρχει, όπως σας είπα, μια διαδικασία, που είναι αρκετά σύνθετη. Πάντως, επειδή είναι και ένα αίτημα των Συγκλήτων, είναι ένα σωστό αίτημα και θα προχωρήσει.

Επίσης, τέθηκε χθες το θέμα του Τμήματος Κτηνιατρικής, στο Γεωπονικό. Δεν είναι μόνο το Γεωπονικό, είναι και το Δημοκρίτειο Θράκης, είναι και το Πελοποννήσου. Είπαμε ότι θα κάνουμε μια ομάδα εργασίας, για να μελετήσει τη δημιουργία οποιωνδήποτε τέτοιων τμημάτων, ακριβώς, επειδή είναι τμήματα, που χρειάζονται πάρα πολύ μεγάλες επενδύσεις.

Πολλοί, το είπε και η κυρία Αναγνωστοπούλου, ζητάνε την παραπάνω μοριοδότηση του πτυχίου. Δεν είμαστε αρνητικοί. Θέλει πάλι, όμως, μια προσοχή, να μην μετατραπεί το σύστημα αυτό ντε φάκτο σε επετηρίδα. Το καταλαβαίνουμε αυτό. Τώρα, το λέω με λόγια – ας πούμε – συναισθηματικά, για να συνεννοηθούμε, αλλά θέλει μια πολλή μεγάλη προσοχή, για να διατηρηθούν οι δυνατότητες αυτές, στις οποίες, όχι για λόγους ψηφοθηρικούς, αλλά για λόγους αξιοπρέπειας και των ανθρώπων, που θα κάνουν αίτηση, να καταλαβαίνουν ότι αυτό, όντως, ευνοεί και αυτούς. Γιατί, ξέρετε – ξεκινάμε και από κάτι, που πάλι οι προηγούμενες κυβερνήσεις έχουν πάρει άριστα στο να το κάνουν – αυτή η αμαρτία των λεγόμενων «καθοδηγητικών σχολών». Αυτό δεν υπάρχει, πουθενά, στον κόσμο, «καθοδηγητικές σχολές». Τι είναι λέει; Είναι η Αρχαιολογία, η Ιστορία, η Φιλολογία, τα Μαθηματικά, η Φυσική. Από πότε τα Μαθηματικά, η Φυσική, η Ιστορία, η Αρχαιολογία κ.λπ. εκφυλίζονται, όχι υποβαθμίζονται, ώστε να έχουν σημείο αναφοράς, αποκλειστικά, το καθοδηγητικό; Από πότε, για πείτε μου;

Άρα, υποβαθμίζει κανείς, με αυτόν τον τρόπο, τα γνωστικά πεδία, υποβαθμίζει στη συνείδηση της κοινωνίας το ποιος είναι ο ιστορικός, το τι δουλειά κάνει, το τη συγκρότηση έχει ο φυσικός κ.λπ. και δίνει και την εντύπωση, ότι ο μόνος τρόπος, που πηγαίνει στο Πανεπιστήμιο, είναι για να μπορέσεις να εξασφαλίσεις την εισαγωγή τους στη δημόσια εκπαίδευση.

Γι' αυτό εμείς λέμε, ότι τα Πανεπιστήμια κάνουν αυτά που κάνουν, νομίζω, ότι τα αναλύσαμε και χθες όλοι μας, εδώ, πάρα πολύ καλά. Προτείνουμε το σύστημα, που προτείνουμε. Είμαι σίγουρος ότι μέχρι τελευταίας στιγμής, επί της ουσίας, θα υπάρχουν βελτιώσεις και νομίζω ότι και οι βελτιώσεις θα πρέπει να γίνουν, στην κατεύθυνση, που είπαμε, μέχρι τώρα.

Κύριε Κέλλα, δεν είπα ότι τα Πανεπιστήμια μορφώνουν μόνο. Είπα ότι δεν είναι η αποκλειστική λειτουργία των Πανεπιστημίων να παρέχουν επαγγελματικές δεξιότητες. Στο «αποκλειστική» είναι η μεγάλη διαφορά, γιατί ξέρετε ότι πάντα, όταν υπάρχουν αυτά τα χαρακτηριστικά σε θεσμούς, οι διαφορές μας μεγαλώνουν. Διότι απ' ό,τι κατάλαβα εσείς – και μπορεί να κάνω λάθος, αλλά νομίζω δεν κάνω – λέτε, καλό είναι να μορφώνονται, πάμε παρακάτω. Ποιο είναι παρακάτω; Να βρίσκουν δουλειά. Ωραία. Ελπίζω να μην θεωρείτε ότι τα Πανεπιστήμια φταίνε για την ανεργία, διότι, όταν λέει κανείς ότι αυτός ο θεσμός και μορφώνει και δεν βρίσκουν επάγγελμα, άρα, φταίει ο θεσμός. Πρώτον, δεν φταίει ο θεσμός, φταίει ένα οικονομικό σύστημα και ξέρουμε ότι υπάρχει, σε όλο τον κόσμο, ένα τεράστιο πρόβλημα, με την ετεροαπασχόληση, με την απασχόληση κ.λπ.. Δεύτερον, λέτε, «ωραία καλό είναι να μορφώνονται, αφού δεν βρίσκουν δουλειές, να μειώσουμε τους εισακτέους». Άρα, λιγότεροι θα ζητούν εργασία. Εδώ είναι ένα ενδιαφέρον ζήτημα. Η ανεργία των υπολοίπων δεν μας ενδιαφέρει; Γιατί εσείς θέλετε να μειώσετε τον αριθμό των εισακτέων, για να μην υπάρχουν άνεργοι πανεπιστημιακοί; Μόνο η ανεργία των πανεπιστημιακών σας ενδιαφέρει; Απ' ό,τι καταλαβαίνω, εσείς, επειδή θεωρείτε ότι το Πανεπιστήμιο φταίει για την ανεργία, λέτε «ας μειώσουμε. Ας μειώσουμε, λοιπόν, αλλά να ιδρύσουμε και ιδιωτικά πανεπιστήμια». Άρα, να τρομοκρατήσουμε τον κόσμο, ώστε, όταν έρθουν τα ιδιωτικά πανεπιστήμια, να λέμε να, η λύση του προβλήματος. Καταλαβαίνετε;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Αυτά είναι αυθαίρετα συμπεράσματα, δικά σας. Εγώ δεν είπα ποτέ τέτοια πράγματα. Η ανεργία δεν οφείλεται μόνο στην υπερπαραγωγή, οφείλεται και στην ελαττωμένη προσφορά θέσεων εργασίας. Τρομοκρατείται ο κόσμος, με τα ιδιωτικά πανεπιστήμια, κύριε Υπουργέ; Βλέπετε τρομοκρατημένους αυτούς, που πηγαίνουν, στο εξωτερικό; Μην προσπαθείτε να βάλετε στο στόμα μου λόγια, που δεν είπα ποτέ.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Είστε υπέρ στο να μειωθούν οι εισακτέοι, ναι ή όχι; Είστε υπέρ στο να αλλάξουν τα προγράμματα σπουδών; Διότι τα προγράμματα σπουδών, που έχουμε, τώρα, που τα εκσυγχρονίζουμε, τα πανεπιστήμια έχουν πάρα πολλές προτάσεις κ.λπ., είναι αυτά τα προγράμματα, που έδωσαν εκείνες τις δεξιότητες στους αποφοίτους μας, που βρίσκονται, στο εξωτερικό. Το εξωτερικό έχει πάρει κόσμο του δικού μας Πανεπιστημίου. Άρα, μην κατηγορείτε…

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Δεν μιλάμε για χαμηλή ποιότητα των παρεχόμενων υπηρεσιών από το δημόσιο πανεπιστήμιο. Δεν μιλάει κανείς για τέτοιο πράγμα. Η Ν.Δ. είναι σαφώς υπέρ της δημόσιας εκπαίδευσης, του δημόσιου πανεπιστημίου και περιβάλλει, με εμπιστοσύνη, τους εκπαιδευτικούς, αλλά μην μπερδεύετε το ένα με το άλλο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Να είναι καλά η Ν.Δ. !

Εγώ λέω, με βάση αυτό, που είπατε, τι λογική υποκρύπτει κάτι τέτοιο. Αυτό λέω. Δεν το είπατε εσείς. Να σας πω και κάτι άλλο; Έχετε μια μανία με τα ιδιωτικά πανεπιστήμια, όχι εσείς προσωπικά.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Δεν είναι μανία, εναλλακτική είναι. Δεν είναι μανία. Έχετε, λοιπόν, μια μανία με τα ιδιωτικά πανεπιστήμια, δεκαετίες τώρα, και σας προκαλώ και σας παρακαλώ, πραγματικά, σας παρακαλώ πάρα πολύ, φέρτε ένα σχέδιο για ένα ιδιωτικό πανεπιστήμιο. Γιατί δεν το κάνετε αυτό, ντρεπόσαστε; Πείτε ότι «εμείς θέλουμε ιδιωτικό πανεπιστήμιο» και θα σας πούμε πως γίνεται, θα έχει αυτά τα Τμήματα, θα έχει αυτή την επένδυση, θα έχει αυτά τα διπλώματα, θα έχει αυτά τα επαγγελματικά δικαιώματα. Γιατί δεν το κάνετε, τόσες δεκαετίες;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Βάλτε το άρθρο στην αναθεώρηση και τότε θα δείτε και τα υπόλοιπα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Αυτό λέω, ότι ντρεπόσαστε. Μα, γιατί δεν το δίνετε δημόσια, για να πείσετε την ελληνική κοινωνία, ότι «εμείς θέλουμε να αλλάξει, γιατί να, το πρόταγμα, το είδος, το μοντέλο, του ιδιωτικού πανεπιστημίου, που θέλουμε, με αυτές τις σχολές, με αυτές τις επενδύσεις, με αυτούς τους μισθούς στους καθηγητές κ.λπ.». Γιατί αυτό δεν το κάνετε, τόσο καιρό, ενώ σας λέμε «κάντε το, κάντε το». Για να πείσετε εσείς την ελληνική κοινωνία, ότι «να, τι ωραία που είναι να αλλάξουμε το άρθρο 16».

Καλή είναι, βεβαίως, η «πλάκα» για το ρωμαλέο φοιτητικό κίνημα, καλή είναι η «πλάκα» να κοροϊδεύετε και τα έντυπά σας κ.λπ., αλλά, ξέρετε, διαφέρουμε πολύ για το πώς θεωρούμε εμείς το φοιτητικό κίνημα. Για εμάς φοιτητικό κίνημα δεν είναι να οργανώνεις εκδρομές στη Μύκονο !

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Φοιτητικό κίνημα είναι να βγάλουν τους Ρουβίκωνες από τα πανεπιστήμια οι φοιτητές ;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όχι.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Πώς όχι; Για τη Μύκονο, γιατί το λέτε;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Μπορούμε να πούμε και «Σαντορίνη», δεν πειράζει μη θεωρηθεί ότι αδικούμε άλλα νησιά !

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Ναι, ό,τι θέλετε. Το φοιτητικό κίνημα δεν είναι η Σχολή να αστυνομεύει το περιβάλλον.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Αφήνω την αγορά να αυτορυθμιστεί, διότι θα χάσουμε.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Αρχίζετε και έρχεστε στις πεποιθήσεις μας.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Είναι σίγουρο ότι υπονομεύει, όταν παρεμβαίνει ο ένας ομιλητής στον άλλον, διαρρηγνύοντας τη συνέχεια του λόγου. Αυτός που δεν μπορεί να παραλάβει το μήνυμα, τη θέση, το επιχείρημα, είναι ο ακροατής, αυτός στον οποίο απευθυνόμαστε. Δεν κάνουμε μεταξύ μας μόνο το διάλογο, απευθυνόμαστε σε κάποιους ανθρώπους. Αυτή τη στιγμή, ακούνε τον Υπουργό, το ρυθμιστικό σκέλος και περιμένουν να ακούσουν την εξειδίκευση, τον προσδιορισμό των ρυθμίσεων, πάρα πολλοί άνθρωποι, οι οποίοι δεν τους τα έχει φέρει και εύκολα η ζωή. Πρέπει, λοιπόν, αυτό να το σεβαστούμε.

Το λόγο έχει ο κ. Υπουργός.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Λέω, λοιπόν, να δεχτούμε ότι περνάει μια κρίση το φοιτητικό κίνημα, το συζητάμε, δημόσια, το τι σημαίνει αυτό, το συζητάνε οι φοιτητές. Είναι ένα πολύ σοβαρό κοινωνικό πρόβλημα, θέτει θέματα δημοκρατίας κ.λπ.. Είναι σαφέστατο ότι, αν υπήρχε μια ουσιαστική παρουσία του, πάρα πολλά πράγματα δεν θα ήταν έτσι στα πανεπιστήμια ή σε συγκεκριμένα πανεπιστήμια, όπως δεν ήταν και τόσο καιρό. Το έχουμε και στο συνδικαλισμό αυτό, η κοινωνία μας πέρασε μια τεράστια οικονομική κρίση, αυτό έχει επιπτώσεις πολλαπλές. Θα ξαναβρεθεί μια ισορροπία. Να μην συζητάμε αυτά τα ζητήματα μεταξύ μας, που είναι ζητήματα βαθιάς δημοκρατίας, παρά μόνο να γίνεται η αναφορά, με τον τρόπο, που γίνεται;

Ο κ. Γρηγοράκος έθεσε κάποια θέματα. Νομίζω ότι απαντήθηκαν χθες, μπορεί να τα δει από τη μαγνητοσκοπημένη απάντηση, που έδωσα χθες. Πάντως, χρησιμοποίησε μία λέξη που ήταν το «μπουρδούκλωμα», «τα νέα πανεπιστήμια Θεσσαλίας, ΕΚΠΑ και Γεωπονικό, όλο αυτό είναι ένα μπουρδούκλωμα». Νομίζω είναι μια απαξίωση και καλό είναι να θεωρήσουμε ότι χρησιμοποίησε μια λέξη, επειδή δεν έβρισκε εκείνη τη στιγμή άλλη.

Κύριε Δελή, σημείωσα και αυτό το είπατε, με αυτό τον τρόπο, το έχετε εξάλλου γραμμένο, ότι «οι συνέργειες», εσείς το αποκαλέσατε «απορρόφηση», «ανάμεσα στα Τ.Ε.Ι. και τα πανεπιστήμια αποδεικνύουν ότι το κάνουμε για τις μεγάλες επιχειρήσεις». Σωστά; Καταλαβαίνετε ότι, με αυτή τη λογική, θα «κοβόσασταν» στο δημοτικό; «Κάνεις κάτι για τις μεγάλες επιχειρήσεις». Από πού προκύπτει; Και δίνετε το παράδειγμα ότι το κάνουμε στα Ψαχνά, αυτό που κάνουμε, γιατί είναι κοντά σε μια πολυεθνική τσιμεντοβιομηχανία, που βρίσκεται εκεί. Μα, το είπαμε πενήντα φορές, τα πανεπιστήμια έχουν ένα εθνικό ρόλο, δεν έχουν ένα τοπικό ρόλο.

Τα διετή προγράμματα σπουδών έχουν έναν τοπικό ρόλο και όχι εθνικό ρόλο. Τώρα, η τσιμεντοβιομηχανία κοντά στα Ψαχνά, που αυτό οδήγησε στο να γίνει όλη αυτή η ιστορία με το Πανεπιστήμιο Αθηνών, πραγματικά, δεν το κατανοώ.

Βεβαίως, ρωτάτε «Πώς θα στηριχθεί η λειτουργία των νέων πανεπιστημίων». Όπως στηρίζουμε αυτό, που έγινε, στα Ιόνια και στα Γιάννενα. Τη Δευτέρα, θ’ ανακοινωθεί συγκεκριμένος αριθμός μελών ΔΕΠ και συγκεκριμένη χρηματοδότηση. Αυτό κάναμε και αυτό το προχωρήσαμε.

Καταλαβαίνω ότι δε θέλετε ούτε το ΦΠΨ να σπάσει. Το καταλαβαίνω, σωστά; Εντάξει, όλοι θεωρούν ότι είναι ένα παρελθόν, το οποίο πρέπει να τελειώνει, σε επιστημολογικό επίπεδο, σε επιστημονικό, σε θέματα επαγγελματικά κ.λπ.. Εν πάση περιπτώσει, υπάρχει ένα θέμα, που λέγεται «η αυτοτέλεια των Πανεπιστημίων, οι προτάσεις που γίνονται κ.λπ.».

Επίσης, είπατε ότι «το σύστημα των προσλήψεων είναι κι ένα σύστημα απολύσεων». Ακούγεται φανταχτερό. Πώς είναι δυνατό ένα σύστημα προσλήψεων να είναι και σύστημα απολύσεων; Για πείτε μου. Αυτό δεν αναλύθηκε καθόλου, αλλά είναι καλό, ως σλόγκαν.

Να σας πω κάτι; Θα πρέπει, επιτέλους, να τελειώσει αυτή η ιστορία με το Κ.Κ.Ε., που κάθε φορά, που του γίνεται μια κριτική, θεωρεί ότι «του πετάμε λάσπη» και είναι «Αυριανισμός». Δεν το κατάλαβα από ποτέ, η κριτική σε θέσεις ενός Κόμματος είναι «λάσπη» και «Αυριανισμός». Σας παρακαλώ. Εμείς ποτέ δεν είπαμε ότι «η κριτική, που μας κάνετε, είναι λάσπη και Αυριανισμός». Έχετε τη δυνατότητα ν’ ακούσετε κριτική; Έχετε τη δυνατότητα να πείτε τι εννοεί το Κόμμα σας, όταν λέει, «εδώ και τώρα, 25.000 διορισμοί»; Δε μας λέτε τίποτα άλλο.

Θα σας πω, γιατί είπα χθες, ότι συμπλέετε με τη Ν.Δ.. Διότι καταψηφίσατε την ακύρωση του Προεδρικού Διατάγματος 152, δηλαδή της τιμωρητικής αυτής αξιολόγησης και λέτε ότι το καταψηφίσατε, επειδή εμείς, με τις δομές, εισάγουμε νέα αξιολόγηση. Αυτό κατάλαβα. Είπατε «την περίφημη αυτοαξιολόγηση». Ωραία, δε μπορούσατε να καταψηφίσετε το 152 και να μας καταγγείλετε γι' αυτό για τις δομές; Ήταν άλλο το ένα, άλλο το άλλο. Άρα, δεν το ψηφίσατε, δηλαδή, θέλατε να παραμείνει το 152, όπως και τα Κόμματα της Αντιπολίτευσης.

Καταψηφίσατε, ναι ή όχι, την υποχρεωτική δίχρονη προσχολική εκπαίδευση; Λέτε «ούτε στους μισούς Δήμους». Θέλετε να σας πω νούμερα; Θέλετε να σας πω ότι είναι 187 οι Δήμοι, σήμερα, από τους 325; Θέλετε να σας πω ότι θα είναι άλλοι 100 Δήμοι, το Σεπτέμβριο, γιατί αυτό έχει μια προοπτική ολοκλήρωσης, σε 3 χρόνια; Θέλετε να σας πω ότι δώσαμε 4 εκατ. ειδικά γι’ αυτές τις δομές; Θέλετε να σας πω ότι έχει αυξηθεί η απασχόληση των νηπιαγωγών και έχει αυξηθεί, επίσης και η απασχόληση των βρεφονηπιοκόμων με τα voucher στους Δήμους και, βεβαίως, πολύ μικρότερα παιδιά είναι σ' αυτές τις δομές, άρα, κάτι πολύ θετικό για τα νέα ζευγάρια; Ξέρατε ότι θα γίνει έτσι κι όμως το καταψηφίσατε. Αυτό είναι, που μας σοκάρει, διότι αυτά είναι κοινωνικά μέτρα δεν είναι ιδεολογικά, εάν διαφέρουμε ή όχι.

Εγώ, λοιπόν, θα ήθελα, να μου πείτε, πως το «25.000 διορισμοί τώρα» μπορεί να υλοποιηθεί και μπορεί να υιοθετούσαμε την πρότασή σας. Να μας πείτε, συγκεκριμένα, όμως. Εκτός εάν λέτε «25.000 όσων είναι Αναπληρωτές, οι άλλοι έξω και βλέπουμε». Δεν έχω καταλάβει ποιο είναι το αίτημα.

Αυτό, όμως, που πραγματικά είναι εξοργιστικό, είναι αυτό που λέει και το Κόμμα σας, συνέχεια, ότι «Για πρώτη φορά, το θέμα της εκπαίδευσης μπήκε στο τρίτο Μνημόνιο». Έτσι, δεν είναι; Να, άλλος ένας τρόπος να καλύψετε αυτά, που έκανε η Ν.Δ.. Να σας υπενθυμίσω τι έγινε στο δεύτερο Μνημόνιο και μετά στο δεύτερο Μνημόνιο; Οι 2.500 απολύσεις, με βάση ποιο έγιναν; Δεν ήταν για την εκπαίδευση, ήταν για κάτι άλλο; Όχι, για την εκπαίδευση ήταν.

Με βάση ποιες αναφορές στο Μνημόνιο συντάχθηκε η κατάπτυστη Έκθεση του 2011 του ΟΟΣΑ, την οποία εμείς καταφέραμε και αλλάξαμε, με την Έκθεση, που δημοσιεύτηκε, πέρσι από τον ΟΟΣΑ, μετά από πολύ σκληρές διαπραγματεύσεις; Δεν βασίστηκαν όλα αυτά στο δεύτερο Μνημόνιο, ναι ή όχι; Συγχωνεύθηκαν ή έκλεισαν 2.000 σχολεία, με βάση το Μνημόνιο, ναι ή όχι; Άρα, υπήρξε αναφορά πριν, την οποία αποκρύψατε, έγιναν αυτά τα τερατώδη πράγματα, που έγιναν και εμείς αυτά πήραμε πίσω.

Ένα από τα θέματα, που έθιξε ο κ. Μαυρωτάς, είναι απολύτως σωστό, ότι πρέπει, κάποια στιγμή, κύριε Πρόεδρε, να κάνουμε μια σοβαρή συζήτηση για τις μετεγγραφές. Το είχαμε υποσχεθεί, δεν έχω πρόβλημα να κάνω αυτοκριτική, πάντως, να μείνουμε στο ότι πραγματικά είναι ένα πολύ σοβαρό πρόβλημα, κοινωνικά, έχει απίστευτες διαστάσεις και είναι πολύ δύσκολο να το χειριστεί κανείς και τεχνικά, πέρα από οτιδήποτε άλλο. Αυτήν τη συζήτηση, κύριε Πρόεδρε, πρέπει να την κάνουμε.

Σχετικά με το θέμα των ιδιωτικών εκπαιδευτικών, κύριε Μαυρωτά, διατηρούμε το σημερινό καθεστώς, για το οποίο υπάρχει και μια πολύ πλατιά συμφωνία, δηλαδή και οι Ομοσπονδίες συμφωνούν και οι άνθρωποι, που είναι εκεί, συμφωνούν και νομίζουμε ακριβώς, επειδή είναι τόσο περίπλοκο το σύνολο του συστήματος, που προτείνουμε, δεν θα θέλαμε να το αγγίξουμε.

Ένα από τα πιο ενδιαφέροντα ζητήματα, που τέθηκαν, το είπαν πολλοί συνάδελφοι, το είπε και ο κ. Στέφος τελευταίος, νομίζω, είναι ποιο είναι το προφίλ ενός καλού εκπαιδευτικού. Αυτό είναι, που πρέπει να συζητήσουμε και καταλαβαίνουμε ότι είναι μια ερώτηση, που έχει πολύ δύσκολες απαντήσεις και επιστημονικά δύσκολες απαντήσεις και κοινωνικά δύσκολες απαντήσεις και πολιτικά, μπορώ να σας πω, δύσκολες απαντήσεις. Αυτό, όμως, είναι ένα ενδιαφέρον ερώτημα στην κοινωνία μας να το συζητήσει και αυτές οι ημέρες είναι και αυτές μια αφορμή να συζητιέται δημόσια και αυτό το ζήτημα.

Όσον αφορά σε αυτά που είπε η κυρία Δριτσέλη, να ξεκαθαρίσουμε το εξής. Το ξενόγλωσσο τμήμα θα γίνει Τμήμα, τώρα, για λόγους νομικούς, που έχουν σχέση κυρίως με το ποιοι, με ποιον τρόπο θα μπαίνουν, ποιοι θα πληρώνουν, εκτός Ευρώπης κ.λπ., είμαστε υποχρεωμένοι να προχωρήσουμε σε ένα πρόγραμμα. Πάντως, είναι σαφές ότι δεν θα εισάγουμε μια νέα έννοια, ένα νέο θεσμό, αλλά ότι αυτό θα γίνει πρόγραμμα.

Νομίζω λέχθηκε και από την κυρία Δριτσέλη, να το επαναλάβουμε, ότι τα Τμήματα των Πανεπιστημίων είναι διαφορετικά από τα Τμήματα των Τ.Ε.Ι.. Ανεξάρτητα από το εάν υπάρχει ο ίδιος τίτλος, το περιεχόμενό τους, τα προγράμματα σπουδών, ο τρόπος διδασκαλίας, ο τρόπος, με τον οποίο εξετάζονται τα παιδιά, οι εργασίες, που γίνονται, είναι διαφορετικά. Δεν λέω ότι είναι καλύτερος ο τρόπος αυτός, προσέξτε, είναι διαφορετικός. Το Πανεπιστήμιο είναι διαφορετικό από το Τ.Ε.Ι.. Άρα, ακόμα και σε εκείνες τις περιπτώσεις, που έχουμε την ίδια ονομασία, ξέρουμε και το βλέπουμε στο Πανεπιστήμιο Δυτικής Αττικής, ότι έχουν αναμορφωθεί πλήρως τα προγράμματα σπουδών. Άρα, ένα στοιχείο είναι αυτό.

Υπάρχει το θέμα ενός Ινστιτούτου Αρωματικών Φυτών, όπως υπάρχει και μια πρόταση, το Ινστιτούτο Βάμβακος, το Ινστιτούτο Ξύλου κ.λπ. στην Καρδίτσα.

Για να είμαστε εντάξει με τους δικούς μας όρους – και δεν είναι θέμα δικό μου, όπως καταλαβαίνετε – ως Υπουργείο δεν έχουμε μεν αντίρρηση, αλλά θέλουμε να εξασφαλίσουμε και τη συναίνεση των Συγκλήτων. Δεν νομίζω ότι θα υπάρξει πρόβλημα σε αυτό, απλώς λέω ότι πρέπει να έχουμε και αυτό και ελπίζω, μέχρι τη Δευτέρα, να έχουμε κάτι να πούμε.

Τώρα, η αναρριχητική πίστα, κυρία Δριτσέλη, να το δηλώσουμε και δημόσια, ότι υπάρχουν τα χρήματα γι΄ αυτήν. Άρα, περιμένουμε από τα Τρίκαλα να μας το ζητήσει.

Η κυρία Βαγενά έθιξε ένα πολύ σημαντικό ζήτημα και είναι ότι η μεταβατική περίοδος έχει πολύ μεγάλη σημασία, γιατί δεν μπορείς, από τη μια μέρα στην άλλη, να πας με ό,τι νομοθετείς και ξέρουμε ότι η επιτυχία της όποιας εκπαιδευτικής μεταρρύθμισης έχει σχέση με το πόσο καλά οργανώνει τις μεταβατικές περιόδους.

Όσον αφορά τώρα τα Ιατρικά Εργαστήρια, να πω κάτι που, ενδεχομένως, να μην είχε γίνει σαφές. Στο Πανεπιστήμιο Δυτικής Αττικής είχε καταργηθεί αυτό και έχει μπει σαν μια κατεύθυνση σε ένα Τμήμα, το οποίο έχει και τους Οδοντοτεχνίτες, τους Οπτικούς, τα Αισθητικά, τους Ακτινολόγους κ.λπ.. Άρα έχει και εκεί καταργηθεί, όμως είναι σε κατεύθυνση. Επίσης να είναι σαφές ότι το Τμήμα αυτό θα συνεχίσει να λειτουργεί, για άλλα τέσσερα χρόνια, δεν είναι ότι κλείνει αύριο.

Το επόμενο θέμα είναι ότι η Πρυτανεία λέει ότι αυτά, που γίνονται, σε αυτό το Τμήμα, θεραπεύονται στο Πανεπιστήμιο Θεσσαλίας, σε πολλά Τμήματα, στην Ιατρική, στη Βιοχημεία, στη Νοσηλευτική κ.λπ., ενώ στο Πανεπιστήμιο Δυτικής Αττικής δεν τα είχαμε αυτά.

Παρόλα αυτά, νομίζω και δεσμεύομαι να στείλω μία επιστολή, κάποια στιγμή, σήμερα, στην Πρυτανεία της Θεσσαλίας, όπως είπε και εδώ ο Πρύτανης, να ξαναεξετάσουμε αυτό το θέμα στην κατεύθυνση διατήρησης ό,τι μπορεί να διατηρηθεί, με τη δική τους προβληματική. Πάντως, η πρόθεση του Υπουργείου θα καταγραφεί σε αυτήν την επιστολή. Το ίδιο θα γίνει και με την Άμφισσα.

Προσέξτε τώρα. Η Άμφισσα έχει ένα Τμήμα Τ.Ε.Ι. με πολύ λίγους φοιτητές, ελάχιστους καθηγητές κ.λπ.. Δημιουργείται ένα νέο Πανεπιστημιακό Τμήμα στην Άμφισσα. Η Άμφισσα, όμως, αποκτά το προνόμιο της μόνης πόλης, σε όλη την Ελλάδα, εκτός Αθηνών και Θεσσαλονίκης, όπου συνυπάρχουν τρία Πανεπιστημιακά Ιδρύματα, το Γεωπονικό, με το νέο τμήμα και το Θεσσαλίας, με την Ανώτατη Σχολή Καλών Τεχνών, που είναι διαφορετικό Ίδρυμα στο Ερευνητικό Ινστιτούτο, ως προς τα θέματα Αρχαιολογίας και Πολιτισμού, που έχουν σχέση με τους Δελφούς.

Επίσης, θα σταλεί επιστολή στο Γεωπονικό Πανεπιστήμιο ζητώντας να εξετάσουν και τη δημιουργία του δεύτερου Τμήματος, όπως είπε εδώ και ο πρύτανης κ. Κίντζιος.

Ο κ. Στύλιος είπε να ιδρύσουμε Τμήματα, που να είναι του μέλλοντος. Λέω να μην το σχολιάσω, έτσι δεν είναι; Τι εννοείτε του μέλλοντος; Όλα αυτά, που προτείνουμε, όλα αυτά, που γίνονται κ.λπ. τι είναι, του παρελθόντος;

Ο κ. Αμανατίδης έθιξε το θέμα να συμπεριληφθούν στους αμετάθετους οι του 2013 και 2014. Ξέρετε ότι έχουμε ένα τεράστιο νομικό πρόβλημα και δεν είναι στο χέρι μας. Παρόλα αυτά, καταλαβαίνω ότι είναι ελάχιστοι κ.λπ. Ας δούμε, τι διεξόδους μπορούμε να έχουμε με αυτούς τους ανθρώπους. Έχετε καταλάβει ότι δεν θέλουμε να αδικήσουμε κανέναν, γιατί δεν είμαστε από αυτούς, που λένε «να ικανοποιήσω τους μισούς, ώστε οι άλλοι μισοί να είναι εναντίον τους, αυτοί να γίνουν δικοί μου κ.λπ.». Όλες αυτές οι παθογένειες θέλουν απίστευτο χρόνο, για να μπορέσουν να διορθωθούν, απίστευτο χρόνο, για να μην έχουν οι άνθρωποι μπελάδες στο μέλλον.

Έθιξε ο κύριος Καματερός ένα πάρα πολύ σοβαρό ζήτημα, ένα εξαιρετικά σοβαρό ζήτημα για την εντοπιότητα. Έχουμε νομικά και συνταγματικά προβλήματα σε αυτό, όπως καταλαβαίνετε και ιδίως στα μικρά νησιά, διότι θα σας πω ένα παράδειγμα. Πείτε ότι εσείς είστε στο νησί αυτό και θέλετε, ειλικρινώς, να εργαστείτε, εκεί. Τι το καλύτερο; Εγώ, όμως, ως πολίτης, έχω κάθε δικαίωμα να ζητήσω να έρθω στο μικρό νησί να εργαστώ. Αν, όμως, δεν υπάρχουν δύο θέσεις, καταλαβαίνετε. Εσείς υπονοείτε ότι ο τοπικός πρέπει να έχει μία προτεραιότητα. Αυτό συναισθηματικά και μπορώ να σας πω και λειτουργικά το καταλαβαίνω, πραγματικά. Πρέπει, όμως, να δούμε το νομικό καθεστώς της εντοπιότητας. Προσπαθήσαμε και δεν μας βγαίνει νομικά καθαρά. Πάντως, να τονίσουμε ότι αυτό το θέμα, που θίξατε, όχι ότι δεν πάει κόσμος, πολλές φορές, αλλά ο άλλος, ο οποίος έχει κάνει την επιλογή να μείνει στον τόπο του, στον μικρό αυτό τόπο, με κάποιο τρόπο, η Πολιτεία δεν του λέει κάτι καλό. Ουσιαστικά, αυτό έχετε θίξει και νομίζω ότι θα πρέπει να το δούμε – το έχω σημειώσει – και να εξαντλήσουμε πραγματικά τα νομικά περιθώρια.

Επίσης, κάνουμε δεκτή την τροπολογία, με γενικό αριθμό 1910 και ειδικό αριθμό 2007, που αφορά τη θητεία των Πρυτάνεων. Δηλαδή, ότι μπορούν να έχουν τριετείς θητείες και να βάλουν υποψηφιότητα και μετά την πρώτη θητεία και υπάρχει και ένα αίτημα των φοιτητών από ό,τι βλέπω εδώ του Τμήματος Διαιτολογίας και Διατροφής της Καρδίτσας, ως προς τα επαγγελματικά δικαιώματα αυτού, που θα ιδρυθεί, στα Τρίκαλα. Αφήστε να το δω, γιατί καταλαβαίνετε, στο θέμα των επαγγελματικών, δεν θέλω να είμαστε πολύ, χωρίς να το μελετήσουμε, αλλά αφήστε με να το δω και τη Δευτέρα, θα έχουμε να πούμε κάτι πολύ συγκεκριμένο ως προς αυτό. Ευχαριστώ, κύριε Πρόεδρε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συζήτηση επί των άρθρων του νομοσχεδίου.

Όπως προκύπτει από τις τοποθετήσεις των Εισηγητών και των Ειδικών Αγορητών τα άρθρα 1 και 2, 4 έως 11, 14 έως 19, 21, 24 έως 31, 33, 34, 37, 38, 39, 41 έως 44, 46 και 47, 49 και 50, γίνονται δεκτά ως έχουν κατά πλειοψηφία. Τα άρθρα 3, 9, 12, 13, 16, 20, 22, 23, 32, 35, 36, 40, 44, 45, 48 και 51, όπως τροποποιήθηκαν από τον κύριο Υπουργό, γίνονται δεκτά, κατά πλειοψηφία.

Επίσης, οι τροπολογίες με γενικό και ειδικό αριθμό 1900/197, 1906/203 και 1910/207 γίνονται δεκτές, κατά πλειοψηφία. Το ακροτελεύτιο άρθρο γίνεται δεκτό, κατά πλειοψηφία.

Επομένως, το σχέδιο νόμου έγινε δεκτό επί της αρχής και επί των άρθρων, κατά πλειοψηφία.

Επίσης, γίνεται δεκτό στο σύνολο του, κατά πλειοψηφία.

Συνεπώς, το σχέδιο νόμου του Υπουργείου Παιδείας έρευνας και Θρησκευμάτων «Συνέργειες Εθνικού και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας με τα ΤΕΙ Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις» έγινε δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Ιωάννης, Αναγνωστοπούλου Αθανασία, Βαρδάκης Σωκράτης, Βαγενά Άννα, Βάκη Φωτεινή, Γεννιά Γεωργία, Γεωργοπούλου-Σαλτάρη Ευσταθία, Ψυψογιός Γεώργιος, Δριτσέλη Παναγιώτα, Πρατσόλης Αναστάσιος, Θηβαίος Νικόλαος, Κατσαβριά-Σιωροπούλου Χρυσούλα, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Παρασκευόπουλος Νικόλαος, Ανδριανός Ιωάννης, Αραμπατζή Φωτεινή, Βούλτεψη Σοφία, Βλάσσης Κωνσταντίνος, Μπούρας Αθανάσιος, Κέλλας Χρήστος, Κεραμέως Νίκη, Κεφαλογιάννη Όλγα, Κωνσταντίνος, Κουτσούμπας, Ανδρέας, Ράπτη Ελένη, Στύλιος Γεώργιος, Αχμέτ Ιλχάν, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Παππάς Χρήστος, Μωραΐτης Νικόλαος, Δελής Ιωάννης, Παφίλης Αθανάσιος, Κατσίκης Κωνσταντίνος, Μαυρωτάς Γεώργιος, Καβαδέλλας Δημήτριος και Φωκάς Αριστείδης.

Τέλος και περί ώρα 13.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΑΓΙΩΤΗΣ ΣΚΟΥΡΟΛΙΑΚΟΣ**

**ΝΟΜΟΤΕΧΝΙΚΕΣ ΒΕΛΤΙΩΣΕΙΣ**

**ΤΟΥ ΥΠΟΥΡΓΕΙΟΥ ΠΑΙΔΕΙΑΣ, ΕΡΕΥΝΑΣ ΚΑΙ ΘΡΗΣΚΕΥΜΑΤΩΝ**

**Στο Σχέδιο Νόμου**

**«Συνέργειες Εθνικού και Καποδιοτριακού Πανεπιστημίου Αθηνών, Γεωπονικού Πανεπιστημίου**

**Αθηνών, Πανεπιστήμιου Θεσσαλίας με τα Τ.Ε.Ι. Θεσσαλίας και Στερεός Ελλάδας, Παλλημνιακό**

**Ταμείο και άλλες διατάξεις»**

**.**

**1**

Στην περίπτ. στ' της παρ. 5 του άρθρου 12

του σχεδίου νόμου οι λέξεις «στο Τμήμα Οργάνωσης

και Διαχείρισης Συστημάτων Εφοδιασμού» αντικαθίστανται από τις λέξεις «στο Τμήμα

Διοίκησης Γεωργικών Επιχειρήσεων και Συστημάτων Εφοδιασμού».

**2**

**.**

Επί της παρ. 11 του άρθρου 16 του σχεδίου νόμου:

α)

στο πρώτο εδάφιο οι λέξεις «κατά τα ακαδημαϊκά έτη 2016-2017» αντικαθίστανται από τις

»

λέξεις «κατά τα ακαδημαϊκά έτη 2014-2015, 2015-2016, 2016-2017

β)

στην περίπτ. α' οι λέξεις «το ακαδημαϊκό έτος 2016-2017» αντικαθίστανται από τις λέξεις

«τα ακαδημαϊκά έτη 2014-2015, 2015-2016 και 2016-2017»

στην περίπτ. β' οι λέξεις «το ακαδημαϊκό έτος 2016-2017» αντικαθίστανται από τις λέξεις

γ)

«τα ακαδημαϊκά έτη 2014-2015, 2015-2016 και 2016-2017»

δ)

στην περίπτ. γ' οι λέξεις «το ακαδημαϊκό έτος 2016-2017» αντικαθίστανται από τις λέξεις

«τα ακαδημαϊκά έτη 2014-2015, 2015-2016 και 2016-2017»

Στο πρώτο εδάφιο της παρ. 12 του άρθρου 16

του σχεδίου νόμου οι λέξεις «έως και το

3

.

ακαδημαϊκό έτος 2015-2016

» αντικαθίστανται από τις λέξεις «έως και το ακαδημαϊκό έτος

2013-2014

»

Επί του άρθρου 20 του σχεδίου νόμου:

.

4

α)

στην περίπτ. β' της παρ. 1 οι λέξεις «Διοίκησης Γεωργικών Επιχειρήσεων» αντικαθίσταται

από τις λέξεις «Διοίκησης Γεωργικών Επιχειρήσεων και Συστημάτων Εφοδιασμού»

στην περίπτ. γ’ της παρ. 1 οι λέξεις «Περιφερειακής Ανάπτυξης» αντικαθίσταται από τις

β)

λέξεις «Περιφερειακής και Οικονομικής Ανάπτυξης»

γ)

η παρ. 5 αντικαθίσταται ως εξής: « Η εκπαιδευτική λειτουργία των Τμημάτων που ιδρύονται

με το παρόν και η εισαγωγή των πρώτων φοιτητών, αρχίζει από την έναρξη του ακαδημαϊκού

, με εξαίρεση τα Τμήματα των περίπτ. ε', στ' και ζ' της παρ. 1 η έναρξη της

έτους 2019-2020

εκπαιδευτικής λειτουργίας των οποίων καθορίζεται με αιτιολογημένη απόφαση της Συγκλήτου

του Γεωπονικού Πανεπιστημίου Αθηνών, ύστερα από συνεκτίμηση των υλικοτεχνικών

υποδομών και του εκπαιδευτικού προσωπικού, και πάντως όχι νωρίτερα από το ακαδημαϊκό

έτος 2020-2021. Η απόφαση αυτή εκδίδεται έως τις 30

Ιουνίου του προηγούμενου έτους από

το έτος έναρξης της εκπαιδευτικής λειτουργίας. Η προθεσμία του προηγούμενου εδαφίου είναι

αποκλειστική.»

γ)

στο δεύτερο εδάφιο της παρ. 9 μετά τις λέξεις «φυσικού Περιβάλλοντος» προστίθενται οι

λέξεις «, το Τμήμα Διοίκησης Γεωργικών Επιχειρήσεων και Συστημάτων Εφοδιασμού».

Η παρ. 5 του άρθρου 32 του σχεδίου νόμου απαλείφεται και οι παρ. 6, 7 και 8 αναριθμούνται

5

.

σε 5,6 και 7 αντίστοιχα.

Επί του άρθρου 35 του σχεδίου νόμου:

.

6

Στην παρ. 10 του άρθρου 5 του ν. 4429/2016 όπως αυτή αντικαθίσταται με την παρ. 4 του

α)

» οι λέξεις «του

άρθρου 35 του σχεδίου νόμου μετά τις λέξεις «των επιτροπών των παρ. 6 και 8


άρθρου 5

» αντικαθίστανται από τις λέξεις «του παρόντος».

β)

στην παρ. 6 οι λέξεις «του άρθρου 8 του ν. 4429/2016» αντικαθίστανται από τις λέξεις «του

παρόντος».



**7**

**.**

Στο πρώτο εδάφιο της παρ. 6 του άρθρου 36

μετά τις λέξεις «κατά παρέκκλιση» διαγράφονται

οι λέξεις «των διατάξεων του ν. 4440/2016 και».

, όπως αυτό

8

Στο δεύτερο εδάφιο της παρ. 5 του άρθρου 29 του ν. 4521/2018 (Α' 38)

.

προστίθεται με την παρ. 6 του άρθρου 40

του σχεδίου νόμου, οι εντός παρενθέσεως λέξεις

«(πρώην κλάδοι ΠΕΙ 8.3.8 Κεραμικής, ΠΕΙ 8.44 Σχεδιασμού και Τεχνολογίας Ξύλου και Επίπλου

και ΠΕΙ 8.20 Κλωστοϋφαντουργίας)» αντικαθίστανται ως εξής «(

με προέλευση από τον πρώην

».

κλάδο ΠΕ 18.44 Σχεδιασμού και Τεχνολογίας Ξύλου και Επίπλου)

9

.

Η παρ. 1 του άρθρου 45 του σχεδίου νόμου αντικαθίσταται ως εξής:

«1. Η παρ. 1 του άρθρου 19 του ν. 4559/2018 (Α' 142) αντικαθίσταται ως εξής:

«Η εισαγωγή στο Τμήμα Μουσικών Σπουδών του Ιονίου Πανεπιστημίου, στο Τμήμα Μουσικής

Επιστήμης και Τέχνης του Πανεπιστημίου Μακεδονίας, στο Τμήμα Μουσικών Σπουδών του

Πανεπιστημίου Ιωαννίνων και στο Τμήμα Εθνομουσικολογίας του Ιονίου Πανεπιστημίου γίνεται

μέσω εισαγωγικών εξετάσεων πανελλαδικού επιπέδου που διοργανώνονται σύμφωνα με τις

διατάξεις του παρόντος.»

**10**

**.**

Στην παρ. 2Α του άρθρου 19 του ν. 4559/2018, όπως αυτή προστίθεται με την παρ. 2

του

άρθρου 45 του σχεδίου νόμου:

α)

η φράση «Οι υποψήφιοι εξετάζονται πανελλαδικώς στα εξής καλλιτεχνικά μαθήματα:»

αντικαθίσταται από τη φράση «α)

Οι υποψήφιοι, μαθητές και απόφοιτοι, εξετάζονται

πανελλαδικώς στα εξής μουσικά μαθήματα:» και τα στοιχεία «α)» και «β)

» αντικαθίστανται

από τα στοιχεία «αα)» και «ββ)».

β)

πριν από τις λέξεις «Για την εξαγωγή» προστίθεται το στοιχείο «β)» και οι λέξεις «Για την

εξαγωγή της τελικής βαθμολογίας» αντικαθίστανται από τις λέξεις «Για την εξαγωγή της

συνολικής βαθμολογίας».

γ)

μετά τις λέξεις «με τους εξής συντελεστές:» τα στοιχεία «α), β), γ), δ)» αντικαθίστανται από

τα στοιχεία «αα), ββ), γγ), δδ)» και όπου στις υποπεριπτώσεις αυτές αναγράφεται η λέξη

«ανάγεται» αντικαθίσταται από τη λέξη «αντιστοιχεί» και όπου αναγράφονται οι λέξεις

«τελικής βαθμολογίας» αντικαθίστανται από τις λέξεις «συνολικής βαθμολογίας»,

δ)

στο τελευταίο εδάφιο οι λέξεις «στα δύο καλλιτεχνικά μαθήματα» αντικαθίστανται από τις

λέξεις «στα δύο (2)

μουσικά μαθήματα».

**11**

**.**

Στην περίπτ. στ' της παρ. 5 του άρθρου 30 του ν. 4186/2013 (

Α' 193), όπως αυτή προστίθεται

με την παρ. 1 του άρθρου 51 του σχεδίου νόμου, οι λέξεις «των εκπαιδευτικών με κάθε σχέση

εργασίας όλων των δομών» αντικαθίστανται από τις λέξεις «των εκπαιδευτικών και

διοικητικών υπαλλήλων (μόνιμων και ιδιωτικού δικαίου αορίστου χρόνου)

».

**12**

**.**

Η παρ. 4 του άρθρου 23 του π.δ. 1/2003 (A' 1), η οποία προστίθεται με την περίπτ. β' της παρ.

2 του άρθρου 51 του σχεδίου νόμου αντικαθίσταται ως εξής:

«4. Το Διοικητικό Συμβούλιο της Σιβιτανιδείου συντάσσει πίνακες εκλογέων στους οποίους

περιλαμβάνονται οι εκπαιδευτικοί που υπηρετούν (

οργανικά, με απόσπαση ή ως προσωρινοί

αναπληρωτές)

ή διατελούν σε άδεια κάθε μορφής στις σχολικές μονάδες της Σχολής.».

Αθήνα,

.1.2019

**Θρησκευμάτων**

**Ο Υπουργός Παιδε**

**α G**

**γλου**

**Κωνσ**

